# śrī-śrī-bhakti-rasāmṛta-sindhuḥ

### uttara-vibhāgaḥ

## gauṇa-bhakti-rasa-vicāraḥ

**Contents.**

[4.1 30 hāsya-bhakti-rasaḥ](#_hāsya-bhakti-rasākhyā)

[4.2 13 adbhuta-bhakti-rasaḥ](#_adbhuta-bhakti-rasākhyā)

[4.3 59 vīra-bhakti-rasaḥ](#_vīra-bhakti-rasākhyā)

[4.4 16 karuṇa-bhakti-rasaḥ](#_karuṇa-bhakti-rasākhyā)

[4.5 32 raudra-bhakti-rasaḥ](#_raudra-bhakti-rasākhyā)

[4.6 16 bhayānaka-bhakti-rasaḥ](#_bhayānaka-bhakti-rasākhyā)

[4.7` 14 bībhatsā-bhakti-rasaḥ](#_bībhatsa-bhakti-rasākhyā)

[4.8 84 rasānāṁ mitra-vairi-sthitih](#_rasānāṁ_maitrī-vaira-sthiti-nāmnī)

[4.9 44 rasābhāsaḥ](#_rasābhāsākhyā)

308 verses in nine chapters.

# śrī-śrī-bhakti-rasāmṛta-sindhuḥ

### uttara-vibhāgaḥ

(4.1)

## hāsya-bhakti-rasākhyā

### prathama-laharī

**|| 4.1.1 ||**

bhakti-bhareṇa prītiṁ kalayann urarīkṛta-vrajāsaṅgaḥ |

tanutāṁ sanātanātmā bhagavān mayi sarvadā tuṣṭim ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** sanātano nitya ātmā śrī-vigraho yasya saḥ śrī-kṛṣṇaḥ bhakta-niṣṭha-bhakty-atiśayena prītiṁ kurvan | pakṣe, sanātana-nāmā ātmā ātmīyo deho yasya saḥ bhakti-bhareṇa prītiṁ kurvan ||1||

—o)0(o—

**|| 4.1.2-5 ||**

rasāmṛtābdher bhāge’tra turīye tūttārābhidhe |

rasaḥ sapta-vidho gauṇo maitrī-vaira-sthitir mithaḥ ||2||

rasābhāsāś ca tenātra laharyo nava kīrtitāḥ |

prāg atrāniyatādhārāḥ kadācit kvāpy uditvarāḥ ||3||

gauṇā bhakti-rasāḥ sapta lekhyā hāsyādayaḥ kramāt ||4||

bhaktānāṁ pañcadhoktānām eṣāṁ madhyata eva hi |

kvāpy ekaḥ kvāpy anekaś ca gauṇeṣv ālambano mataḥ ||5||

**śrī-jīvaḥ :** nanu, śāntādivad dhāsyādbhutādayo’pi pṛthak syur vidūṣaka-senāny-ādiṣu hāsya-vīrādīnāṁ sthiratā-darśanāt tatrāha—bhaktānām iti | bhaktānāṁ pañcadhā rati-pañcakāśrayatvenoktasya tat-tad-bhaktasya ca sarvatrotsarga-siddhatayāsty evālambanatvam | kintu tat-tad-rati-sambandhād ratitvenopacaryamāṇa-hāsādīnāṁ prākrṭa-rasa-śāstrānusāreṇaiva sthāyitvam upacaryate | tad-anusāreṇaiva ca bhayānaka-rasādau dāruṇādīnām ālambanatvam abhyupagaṁsyate | sva-mate tu—

vibhāvyate hi ratyādir yatra yena vibhāvyate |

vibhāvo nāma sa dveṣālambanoddīpanātmakaḥ ||

ity ārṣa-pramāṇānusāreṇa saptamy-artha eva sarvatrālambanaḥ | sa cānugatāyā rateḥ sambandhena viṣayāśraya-rūpa eveti ||5||

**mukundaḥ :** śrī-rūpa-caraṇebhyo namaḥ | bhaktānām iti—ālambano viṣayāśraya-rūpaḥ | eva-kārāt na tu ebhyo’nyas taṭastho vipakṣo vety arthaḥ ||5||

**viśvanāthaḥ :** prāk pūrvam aniyatādhārāḥ yathā dāsyādayo mukhya-rasāḥ pūrvaṁ dāsyādiṣu nityādhārā eva teṣu udayaṁ prāpnuvanti, tathā hāsādayo na, kintu kadācit kvāpi bhakte uditvarā udaya-śīlāḥ | sapta atra laharyāṁ kramāl lekhyāḥ ||3-4||

nanu, yathāyaṁ śānta-bhakto’yaṁ dāsya-bhakta iti pṛthak vyavahāras tathāyaṁ hāsya-bhakta iti pṛthak saṁjñā kathaṁ na syād ity ata āha—bhaktānām iti | śāntādi-pañca-vidhānāṁ bhaktānāṁ madhye eva saptasu gauṇa-raseṣu madhye kvāpi hāsyād-rase eko dāsa ālambanaṁ kvāpi karuṇādi-gauṇa-rase śānta-dāsādy aneka ālambanam | ataḥ na tu śānta-dāsyādi-pañca-vidha-bhakta-bhinne hāsyādayo gauṇa-rasā bhavanti | ato dāsyādivaddhāsyādi-gauṇa-rasa-viśeṣṭānāṁ svatantra-saṁjñā nociteti bhāvaḥ ||5||

—o)0(o—

**|| 4.1.6-7||**

tatra **hāsya-bhakti-rasaḥ**—

vakṣyamāṇair vibhāvādyaiḥ puṣṭiṁ hāsa-ratir gatā |

hāsya-bhakti-raso nāma budhair eṣa nigadyate ||

asminn ālambanaḥ kṛṣṇas tathānyo’pi tad-anvayī |

vṛddhāḥ śiśu-mukhāḥ prāyaḥ proktā dhīrais tad-āśrayāḥ |

vibhāvanādi-vaiśiṣṭhyāt pravarāś ca kvacin matāḥ ||

**śrī-jīvaḥ :** parārthāyā rater visāyatvena tad-vyaktīkrṭa-hāsasya hetutvena ca kṛṣṇo’sminn ālambanaḥ | tad-anvayāt tasya kṛṣṇasyānugata-ceṣṭaś ca tad-rater āśrayatvena tādṛśa-hāsa-hetutvena cālambanaḥ | tasya hāsasyāśrayās tad-āśrayāḥ | hāsasya ceto-vikāśa-mātra-rūpatvād viṣayas tu na vidyate, na hi kamalādi-vikāśaḥ kañcid viṣayaṁ karoti, yam uddiśya pravartata sa eva hi viṣayaḥ | parihāsopahāsa-vācī tu yadā syāt, tadā kañcid viṣayam api kuryān nāma, sa tu nātropādīyata iti bhāvaḥ ||7||

**mukundaḥ :** hāsa-ratir hāsottarā ratiḥ | hāsa-rater āśrayās tad-āśrayaḥ ||6-7||

**viśvanāthaḥ :** tad-anvayī tasya śrī-kṛṣṇasyānugata-ceṣṭādiś ca tad-rater āśrayatvena tādṛśa-hāse hetutvena cālambanaḥ | tad-āśrayās tasyā rater āśrayā ālambanāḥ ||7||

—o)0(o—

**|| 4.1.8 ||**

tatra **kṛṣṇo**, yathā—

yāsyāmy asya na bhīṣaṇasya savidhaṁ jīrṇasya śīrṇākṛter

mātar neṣyati māṁ pidhāya kapaṭād ādhārikāyām asau |

ity uktvā cakitākṣam adbhuta-śiśāv udvīkṣyamāṇe harau

hāsyaṁ tasya niruddhato’py atitarāṁ vyaktaṁ tadāsīn muneḥ ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** jaṭila-sannyāsināṁ vastra-nirmita-bhikṣā-pātram ādhārikā, tasyāṁ māṁ nihnutya sva-sthānaṁ neṣyati, muner nāradasya ||8||

—o)0(o—

**|| 4.1.9 ||**

atha **tad-anvayī—-**

yac ceṣṭā kṛṣṇa-viṣayā proktaḥ so’tra tad-anvayī ||

**śrī-jīvaḥ :** yac-ceṣṭeti yad yasya ||9||

**mukundaḥ, viśvanāthaḥ :** *na vyākhyātam |*

—o)0(o—

**|| 4.1.10 ||**

yathā—

dadāmi dadhi-phāṇitaṁ vivṛṇu vaktram ity agrato

niśamya jaratī-giraṁ vivṛta-komalauṣṭhe sthite |

tayā kusumam arpitaṁ navam avetya bhugnānane

harau jahasur uddhuraṁ kim api suṣṭhu goṣṭhārbhakāḥ ||10||

**śrī-jīvaḥ :** phāṇitaṁ khaṇḍa-vikṛtiḥ | dadhi-miśritaṁ phāṇitaṁ dadhi-phāṇitaṁ, komaleti bālyaṁ vyañjitam ||10||

**mukundadāsaḥ :** phāṇitaṁ khaṇḍa-vikṛtiḥ | dadhi-miśritaṁ phāṇitam | komaleti bālyaṁ vyañjitam | atra vṛddhā viṣayālambanaṁ, harer bhugnānanatvam uddīpanam ||10||

**viśvanāthaḥ :** phāṇitaṁ khaṇḍa-vikṛtiḥ | dadhi-miśritaṁ phāṇitam | komaleti bālyaṁ vyañjitam | bhugnānane tikta-rasāsvādanena kuṭilīkṛtānane ||10||

—o)0(o—

**|| 4.1.11 ||**

yathā vā—

asya prekṣya karaṁ śiśor muni-pate śyāmasya me kathyatāṁ

tathyaṁ hanta cirāyur eṣa bhavitā kiṁ dhenu-koṭīśvaraḥ |

ity ukte bhagavan mayādya paritaś cīreṇa kiṁ cāruṇā

drāg āvirbhavad-uddhura-smitam idaṁ vaktraṁ tvayā rudhyate ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** muniṁ prati yaśodāha—he muni-pate ! bhagavan ! mayā ity ukte sati cāruṇā manohareṇa cīreṇa vastreṇa āvirbhavad-uddhura-smita-viśiṣṭaṁ vaktraṁ tvayā kiṁ rudhyate ||11||

—o)0(o—

**|| 4.1.12-15 ||**

uddīpanā hares tādṛg-vāg-veṣa-caritādayaḥ |

anubhāvās tu nāsauṣṭha-gaṇḍa-niṣpandanādayaḥ ||

harṣālasyāvahitthādyā vijñeyā vyabhicāriṇaḥ |

sā hāsa-ratir evātra sthāyi-bhāvatayoditā ||

ṣoḍhā hāsa-ratiḥ syāt smita-hasite vihasitāvahasite ca |

apahasitātihasitake jyeṣṭhādīnāṁ kramād dve dve ||

vibhāvanādi-vaicitryād uttamasyāpi kutracit |

bhaved vihasitādyaṁ ca bhāvajñair iti bhaṇyate ||

**śrī-jīvaḥ :** uddīpanā ity atra harer ity upalakṣaṇaṁ, tad-anvayino’pi jñeyāḥ ||12||

**mukundadāsaḥ :** uddīpanā ity atra yathā mukha-raseṣu bhaktānāṁ te noktā grantha-vistāra-bhayāt, tathātrāpi tad-anvayino noktāḥ | kintu sarvatra yathocitaṁ jñeyāḥ | ujjvala-nīlamaṇau guṇā uktā eva ||12||

jyeṣṭhādināṁ jyeṣṭha-madhya-kaniṣṭhānāṁ, tatra jyeṣṭhā muni-sakhyādyāḥ, madhyā vṛddhā-dūty-ādyāḥ | kaniṣṭhā bālāḥ ||14||

anubhāvās tu nāsauṣṭhagaṇḍa-vispandanādayaḥ, vibhāvanādīty ayam arthaḥ—hāsa-rateḥ bālya-vṛddhā prāyaḥ āśrayāḥ, vibhāvanāder vaicitryad iti viśiṣṭyāt tu uttarasyapi pravara-jyeṣṭhāpara-paryāyasya vihāsitādyaṁ rati-catuṣṭayaṁ ca bhaed iti ||15||

**viśvanāthaḥ :** jyeṣṭhasyottamasya smita-hasite dve, madhyamasya vihasitāvahasite dve, kaniṣṭhasyāpahasitātihasite dve ||14||

—o)0(o—

**|| 4.1.16-17 ||**

tatra **smitam—**

smitaṁ tv alakṣya-daśanaṁ netra-gaṇḍa-vikāśa-kṛt ||

yathā—

kva yāmi jaratī khalā dadhi-haraṁ didhīrṣanty asau

pradhāvati javena māṁ subala maṅkṣu rakṣāṁ kuru |

iti skhalad-udīrite dravati kāndiśīke harau

vikasvara-mukhāmbujaṁ kulam abhūn munīnāṁ divi ||

**śrī-jīvaḥ :** subala he suṣṭhu-bala ! iti kiñcid baliṣṭhaṁ jyeṣṭhaṁ bhrātaraṁ prati sambodhanaṁ, na tu subala-saṁjñam tat-samavayastvaṁ prati | kāndiśīke bhaya-drute | dravatīti dravasyātiśaya-bodhanāya ||17||

**mukundadāsaḥ :** subaleti | sāhayārthaṁ sakhāyaṁ prati sambodhanam | kāndiśīke bhaya-drute | punar dravatīti dravasyātiśaya-bodhanāya ||17||

**viśvanāthaḥ :** he subala ! kva yāmi ? khalā jaratī vṛddhā maṁ dadhi-haraṁ jñātvā dhartum icchantī satī vegena dhāvati | ato māṁ maṅkṣu śīghraṁ kuru | kāndiśīke bhaya-drute harau dravat sati | dravatīti dravasyātiśaya-bodhanāya munīnāṁ vikasita-mukhāmbujam abhūt ||17||

—o)0(o—

**|| 4.1.18-19 ||**

**hasitam—**

tad eva dara-saṁlakṣya-dantāgraṁ hasitaṁ bhavet ||

yathā—

mad-veśena puraḥ-sthito harir asau putro’ham evāsmi te

paśyety acyuta-jalpa-viśvasitayā saṁrambha-rajyad-dṛśā |

mām eti skhalad-akṣare jaṭilayā vyākruśya niṣkāsite

putre prāṅgataḥ sakhī-kulam abhūd dantāṁśu-dhautādharam ||

**śrī-jīvaḥ :** mad-veśeneti dūram āyāntam adṛṣṭa-sva-veśi-śrī-kṛṣṇaṁ śrī-rādhikāyāḥ patiṁmanyaṁ jaṭilāyāḥ putram abhimanyuṁ dṛṣṭvā tad-veśena tad-gṛham gatasya śrī-kṛṣṇasya tāṁ prati vacanam | niṣkāsite dūrata eva vidrāvite | tasyā vātulatām āśaṅkya sva-bandhūnām ānayanārthaṁ tasya vidrutatvāt ||19||

**mukundadāsaḥ :** *na vyākhyātam |*

**viśvanāthaḥ :** tad eva smtam īṣat-saṁlaksya-dantāgraṁ cet, tadā hasitaṁ bhavet ||18|| śrī-rādhāyāḥ patiṁmanyaṁ jaṭilāyāḥ putram abhimanyuṁ dṛṣṭvā tad-veśena tad-gṛhaṁ praviṣṭaḥ śrī-kṛṣṇo jaṭilāṁ pratyāha | “he mātaḥ ! tvat-putro’ham | ata eva tāḍanaṁ māṁ mā kuru |” iti samanākṣarāṇāṁ duḥkhenoccāraṇāsāmarthyāt kevalaṁ mā mā iti skhalann akṣaro yasya tathā-bhūte putre abhimanyau mātrā jaṭilayā svasyāṅganato niṣkāsite sati sakhī-kulaṁ danta-kiraṇaiḥ dhautādharam abhūt | katham-bhūtayā ? saṁrambheṇa krodhāveśena rajyantī dṛk yasyās tayā ||19||

—o)0(o—

**|| 4.1.20-21 ||**

**vihasitam—**

sa-svanaṁ dṛṣṭa-daśanaṁ bhaved vihasitaṁ tu tat ||

yathā—

muṣāṇa dadhi meduraṁ viphalam antarā śaṅkase

sa-niḥśvasita-ḍambaraṁ jaṭilayātra nidrāyate |

iti bruvati keśave prakaṭa-śīrṇa-danta-sthalaṁ

kṛtaṁ hasitam utsvanaṁ kapaṭa-suptayā vṛddhayā ||

**śrī-jīvaḥ :** kapaṭa-suptayety anena tayeti pūrvokta-svārasyāl labhyate | suptayāpy etayeti vā pāṭhaḥ ||21||

**mukundadāsaḥ :** *na vyākhyātam |*

**viśvanāthaḥ :** tad dhasitaṁ sa-svanaṁ sa-śabdaṁ dṛṣṭa-daśanaṁ cet tadā vihasitaṁ bhavet ||20|| śrī-kṛṣṇaḥ subalam āha—he sakhe ! meduraṁ snigdhaṁ dadhi muṣāṇa coraya | niśvāsasya ḍambaram autkaṭyaṁ tat-sahitaṁ yathā syāt tathā jaṭilayātinidrāyate | atas tvam antarā madhye viphalam āśaṅkase | prakaṭa-śīrṇa-danta-sthalaṁ yathā syāt tathā | evam ucchvasanam ucca-śabda-yuktaṁ yathā syāt tathā vṛddhayā hasitaṁ kṛtam ||21||

—o)0(o—

**|| 4.1.22-23 ||**

**avahasitam—**

tac cāvahasitaṁ phulla-nāsaṁ kuñcita-locanam ||

yathā—

lagnas te nitarāṁ dṛśor api yuge kiṁ dhātu-rāgo ghanaḥ

prātaḥ putra balasya vā kim asitaṁ vāsas tvayāṅge dhṛtam |

ity ākarṇya puro vrajeśa-gṛhiṇī-vācaṁ sphuran-nāsikā

dūtī saṅkucad-īkṣaṇāvahasitaṁ jātā na roddhuṁ kṣamā ||

**śrī-jīvaḥ :** lagnas te ity ādau | putrety atra mitreti vrajeśa-gṛhiṇī-vācam ity atra ca dhṛtārjava-suhṛd-vācam iti vā pāṭhāntaraṁ jñeyam ||23||

**mukundadāsaḥ :** *na vyākhyātam |*

**viśvanāthaḥ :** rātrau rādhayā saha vihāra-vaśāt śrī-kṛṣṇasya netrayo lagnaṁ tasyās tāmbūla-rāgaṁ dṛṣṭvā evaṁ śrī-kṛṣṇena bhramād aṅge dhṛtaṁ śrī-rādhikāyāḥ śyāmottarīyaṁ ca dṛṣṭvā yaśoa śrī-kṛṣṇam āha—he putra ! tava netrayoḥ ghanaṁ niviḍaḥ dhātu-rāgaḥ gairikaḥ kiṁ lagnaḥ ? baladevasya asitaṁ śyāmaṁ vastraṁ tvarā kim aṅge dhṛtam ? roddhuṁ na kṣamā na samarthā babhūva ||23||

—o)0(o—

**|| 4.1.24-25 ||**

**apahasitam—**

tac cāpahasitaṁ sāśru-locanaṁ kampitāṁsakam ||

yathā—

udasraṁ devarṣir divi dara-taraṅgad-bhuja-śirā

yad abhrāṇy uddaṇḍo daśana-rucibhiḥ pāṇḍarayati |

sphuṭaṁ brahmādīnāṁ naṭayitari divye vraja-śiśau

jaratyāḥ prastobhān naṭati tad anaiṣīd dṛśam asau ||

**śrī-jīvaḥ :** *na vyākhyātam |*

**mukundadāsaḥ :** prastobhāt nṛtyānukūla-kara-vādanādeḥ ||25||

**viśvanāthaḥ :** kampito’ṁsakaḥ skandha-deśo yatra tat ||24|| udgatāśru-jalaṁ yathā syāt tathā dara-taraṅgad-īṣac-calad-bhuja-śiraḥ skandha-deśo yasya tathā-bhūto devarṣir nāradaḥ dantānāṁ śveta-kāntibhiḥ yad yasmād abhrāṇi pāṇḍavayati, tat tasmāt asau nāradaḥ—he śrī-kṛṣṇa ! tvaṁ nṛtyaṁ kuru, tubhyaṁ khaṇṭa-laḍḍukāni dāsyāmīti vṛddhāyāḥ pralobhanāt naṭati aprākṛte vraja-śiśau śrī-kṛṣṇe dṛṣṭim anaiṣīt | tathā ca śrī-kṛṣṇasya nṛtyaṁ dṛṣṭvā nārada uccaiḥ jahāsety arthaḥ ||25||

—o)0(o—

**|| 4.1.26-27 ||**

**atihasitam—**

sahasra-tālaṁ kṣiptāṅgaṁ tac cātihasitaṁ viduḥ ||

yathā—

vṛddhe tvaṁ valitānanāsi valibhiḥ prekṣya suyogyām atas

tvām udvoḍhum asau balī-mukha-varo māṁ sādhayaty utsukaḥ |

ābhir vipluta-dhīr vṛṇe na hi paraṁ tvatto bali-dhvaṁsanād

ity uccair mukharā-girā vijahasuḥ sottālikā bālikāḥ ||

**śrī-jīvaḥ :** baliḥ kuñcita-carma | balīmukho vānaraḥ | sādhayati sādhanāya prerayati iti dvir ṇac-pratyayāt | balinas tṛṇāvara-pūtanādayas teṣāṁ dhvaṁsa-kartuḥ, ābhir balibhir viplutā upaplutā dhīr yasyāḥ ||27||

**mukundadāsaḥ :** balibhiḥ kuñcita-carmabhir valitānanā vyāpta-mukhī | balīmukho vānaraḥ | sādhayati tasmin nispādanāya māṁ prerayatīti dvi-nic-pratyayāt | ābhir balibhir viplutā upadrutā dhīr yasyāḥ sā, balinas tṛṇāvarta-pūtanikādayas teṣāṁ dhvaṁsanān nāśa-kartuḥ ||27||

**viśvanāthaḥ :** baliḥ kuñcita-carma tābhir yuktānanāsi, atas tvāṁ sva-yogyāṁ prekṣya asau vānaraḥ udvoḍhu-kāmaḥ san māṁ kṛṣṇaṁ sādhayati sādhanāya prerayati | ābhir balibhir viplutā upadrutā dhīr yasyāḥs tathā-bhūtāhaṁ tvattaḥ kṛṣṇāt paraṁ janaṁ na vṛṇe | tvattaḥ kiṁ-bhūtāt ? yato bali-dhvaṁsanāt, vāstavārthas tu balinaḥ tṛṇāvarta-pūtanādayaḥ teṣāṁ dhvaṁsana-kartuḥ ||27||

—o)0(o—

**|| 4.1.28-29 ||**

yasya hāsaḥ sa cet kvāpi sākṣān naiva nibadhyate |

tathāpy eṣa vibhāvādi-sāmarthyād upalabhyate ||

yathā—

śimbī-lambi-kucāsi dardura-vadhū-vispardhi nāsākṛtis

tvaṁ jīryad-duli[[1]](#footnote-2)-dṛṣṭir oṣṭha-tulitāṅgārā mṛdaṅgodarī |

kā tvattaḥ kuṭile parāsti jaṭilā-putri kṣitau sundarī

puṇyena vraja-subhruvāṁ tava dhṛtiṁ hartuṁ na vaṁśī kṣamā ||

**śrī-jīvaḥ :** duḍiḥ kamaṭhī ||29||

**mukundadāsaḥ :** duḍiḥ kacchapī ||29||

**viśvanāthaḥ :** dardura-vadhūḥ bhekī | duliḥ kacchapī ||29||

—o)0(o—

**|| 4.1.30 ||**

eṣa hāsya-rasas tatra kaiśikī-vṛtti-vistṛtau |

śṛṅgārādi-rasodbhedo bahudhaiva prapañcitaḥ ||30||

**śrī-jīvaḥ :** tatra bharatādi-nibandhe sva-kṛta-nāṭaka-lakṣaṇe ||30||

**mukundadāsaḥ :** tatra bharatādi-nibandhe ||30||

**viśvanāthaḥ :** *na vyākhyātam |*

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

hāsya-bhakti-rasa-laharī prathamā

|| 4.1 ||

—o)0(o—

(4.2)

## adbhuta-bhakti-rasākhyā

### dvitīya-laharī

**|| 4.2.1-2 ||**

ātmocitair vibhāvādyaiḥ svādyatvaṁ bhakta-cetasi |

sā vismaya-ratir nītād- bhuto-bhakti-raso bhavet ||

bhaktaḥ sarva-vidho’py atra ghaṭate vismayāśrayaḥ |

lokottara-kriyā-hetur viṣayas tatra keśavaḥ ||

**śrī-jīvaḥ :** bhakta iti sārdha-trayeṇādbhutasya parikarān āha | vismayāśrayovismaya-rater āśraya ity arthaḥ | viṣayas tasyā eva viṣaya ity arthaḥ | vismayaś cedaṁ, kathaṁ jātam iti hetv-asambhāvanā-mayī buddhiḥ | etābhyāṁ dvayor apy alambana-vibhāvatvaṁ darśitam | viṣaya ity atra vibhāva iti pāṭho likhana-bhramāt ||2||

**mukundadāsaḥ :** bhakta iti vibrahmā bhaktāśraā vismarater āsvāda-hetuḥ | lokottarārtha-vīkṣāder vismayaś citta-vistṛtir iti sāmānya-rase artha-śabdād rūpa-guṇa-karmāṇi yadyapi labdhāni, tathāpi parakīya-matatayā saṅkṣepārhaṁ sā lokottara-karmataḥ ity uktam | sva-mate tv etāny udīpanatvenotāny eva | yathā-yogyaṁ bhaktānām api sakhi-prakara-mārgaṇān ity atra, amaṁsta racita-stutir [bha.ra.si. 4.3.8] ity āder vakṣyamāṇāt, gumphantu gopāḥ [bha.ra.si. 2.4.45] ity atra hṛdi vismitaḥ srajam ity āder uktāc ca tāni jñeyāni | kintu tarkāgocara-sarva-lokottarottaroktir yā sāśrayatvena eva darśitā ||2||

**viśvanāthaḥ :** adbhuta-rasasya parikarān āha—bhakta iti sārdha-trayeṇa | vismayāśrayaḥ vismaya-rater āśraya ity arthaḥ | viṣayaḥ tasyā eva rater viṣaya ity arthaḥ | vismayaś ca idaṁ kathaṁ jātam iti hetv-asambhāvanā-mayī buddhiḥ ||2||

—o)0(o—

**|| 4.2.3-4 ||**

tasya ceṣṭā-viśeṣādyās tasminn uddīpanā matāḥ |

kriyās tu netra-vistāra-stambhāśru-pulakādayaḥ ||

āvega-harṣa-jāḍyādyās tatra syur vyabhicāriṇaḥ |

sthāyī syād vismaya-ratiḥ sā lokottara-karmataḥ |

sākṣād anumitaṁ ceti tac ca dvividham ucyate ||

**śrī-jīvaḥ :** lokottara-karmata ity upalakṣaṇaṁ, tādṛśa-rūpa-guṇābhyāṁ ca | kintu lokottara-tat-prema-hetur bhaktaś cet tadā so’pi tadvaj jñeyaḥ | tathā nemaṁ viriñco na bhavaḥ [bhā.pu. 10.9.20] ity ādau, itthaṁ satāṁ brahma-sukhānubhūtyā [bhā.pu. 10.12.11] ity ādau, nāyaṁ śriyo’ṅga [bhā.pu. 10.47.60] ity ādau ca ||4||

**mukundadāsaḥ :** *na vyākhyātam |*

**viśvanāthaḥ :** kriyā raty-anubrahmāḥ ||3|| lokottara-karmata ity upalakṣaṇaṁ, lokottara-prema-hetur bhaktaś cet tadā so’pi tadvaj jñeyaḥ | tathā nemaṁ viriñco na bhavaḥ [bhā.pu. 10.9.20] ity ādau, itthaṁ satāṁ brahma-sukhānubhūtyā [bhā.pu. 10.12.11] ity ādau, nāyaṁ śriyo’ṅga [bhā.pu. 10.47.60] ity ādau ca ||4||

—o)0(o—

**|| 4.2.5-7 ||**

tatra **sākṣāt**, yathā—

sākṣād aindriyakaṁ dṛṣṭa-śruta-saṅkīrtitādikam ||

tatra **dṛṣṭaṁ**, yathā—

ekam eva vividhodyama-bhājaṁ

mandireṣu yugapan nikhileṣu |

dvārakām abhi samīksya mukundaṁ

spandanojjhita-tanur munir āsīt ||

yathoktaṁ śrī-daśame (10.69.2)—

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat ||

**śrī-jīvaḥ :** ekam iti | eka-vapuṣam eva santam ity arthaḥ | tasmān munir atra śrī-nāradaḥ | ata eva kāya-vyūha-samarthānām api tad-vidhānāṁ vismayaḥ ||6||

**mukundadāsaḥ :** *na vyākhyātam |*

**viśvanāthaḥ :** indriyakam indriya-janyaṁ jñānaṁ sākṣād ucyate | tac ca trividhaṁ dṛṣṭam ity ādi ||5|| ekam iti eka-vapuṣam ity arthaḥ ||6|| tasmān munir atra śrī-nāradaḥ | citram iti—ata eva kāya-vyūha-samarthānām api tad-vidāṁ vismayaḥ ||7||

—o)0(o—

**|| 4.2.8 ||**

yathā vā—

kva stanya-gandhi-vadanendur asau śiśus te

govardhanaḥ śikhara-ruddha-ghanaḥ kva cāyam |

bhoḥ paśya savya-kara-kandūkitācalendraḥ

khelann iva sphurati hanta kim indra-jālam ||

**śrī-jīvaḥ :** stanya-gandhīti | atrālpākhyāyāṁ samāsānta it-pratyayaḥ | acalendraḥ pūrvokta eva govardhanaḥ prakṛtatvāt kandukitaṁ tam adriṁ kurvan mudaṁ vahatīti vā pāṭhaḥ ||8||

**mukundadāsaḥ :** śrī-nandaṁ prati śrī-yaśodoktiḥ—kveti | stanya-gandhīty atrālpākhyāyāṁ samāsanta it-pratyayaḥ ||8||

**viśvanāthaḥ :** stanya-gandhīti | atrālpākhyāyāṁ samāsānta it-pratyayaḥ | acalendraḥ pūrvokta eva govardhanaḥ ||8||

—o)0(o—

**|| 4.2.9 ||**

**śrutaṁ**, yathā—

yāny akṣipan praharaṇāni bhaṭāḥ sa devaḥ

pratyekam acchinadamuni śara-trayeṇa |

ity ākalayya yudhi kaṁsaripoḥ prabhāvaṁ

sphārekṣaṇaḥ kṣitipatiḥ pulakī tadāsīt ||

**śrī-jīvaḥ :** bhaṭā narakasyaikādaśākṣauhiṇī-saṅkhyāḥ, kṣiti-patiḥ śrī-parīkṣit ||9||

**mukundadāsaḥ :** bhaṭā narakasyaikādaśākṣauhiṇī-saṅkhyāḥ, kṣiti-patir yudhiṣṭhiraḥ ||9||

**viśvanāthaḥ :** bhaṭā narakāsura-sevakāḥ ekādaśākṣauhiṇī-saṅkhyāḥ praharāṇi yāni | kṣiti-patiḥ śrī-parīkṣit ||9||

—o)0(o—

**|| 4.2.10 ||**

**saṅkīrtitaṁ,** yathā—

ḍimbāḥ svarṇa-nibhāmbarā ghana-ruco jātāś caturbāhavo

vatsāś ceti vadan kṛto’smi vivaśaḥ stambha-śriyā paśyata |

āścaryaṁ kathayāmi vaḥ śṛṇuta bhoḥ pratyekam ekaikaśaḥ

stūyante jagad-aṇḍavadbhir abhitas te hanta padmāsanaiḥ ||

**śrī-jīvaḥ :** ḍimbhā iti | satya-loka-sabhāyāṁ śrī-brahma-vākyam | stambha-śriyā paśyatety eva pāṭhas tv eṣām iṣṭaḥ | stūyanta iti vartamāna-sāmīpye vartamānavad veti nyāyena avilamba-dṛṣṭatvaṁ sūcayati ||10||

**mukundadāsaḥ :** ḍimbhā iti | satya-loka-sabhāyāṁ śrī-brahma-vākyam | stambhena sampaśyateti pāṭhaḥ | pratyekam eka ekaḥ ekaikaśaḥ ekenaikena | atra svārthe kaḥ, śas pratyayo jñeyaḥ | ṛṣi-sahasram ekāṁ kapilām ekaikaśaḥ sahasra-kṛtvā datteti bhāṣya-prayogāt | stūyante iti vartamāna-sāmīpye vartamānavad veti avilamba-dṛṣṭatvaṁ sūcayati ||10||

**viśvanāthaḥ :** satya-loka-sabhāyāṁ śrī-brahmaṇo vākyam | ḍimbhā bālakāḥ | vatsāś ca catur-bāhavo jātā iti vadann ahaṁ stambha-bhāvena vivaśaḥ kṛto’smi | stūyanta iti vartamāna-sāmīpye vartamānavad veti nyāyenāvilamba-dṛṣṭatvaṁ sūcayati ||10||

—o)0(o—

**|| 4.2.11 ||**

**anumitaṁ**, yathā—

unmīlya vraja-śiśavo dṛśaṁ purastād

bhāṇḍīraṁ punar atulya vilokayantaḥ |

sātmānaṁ paśu-paṭalīṁ ca tatra dāvād

unmuktāṁ manasi camatkriyām avāpuḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** dāvānalād unmuktām ātmanā sahitāṁ paśupālīṁ ca vilokayantaḥ ||11||

—o)0(o—

**|| 4.2.12-13 ||**

apriyādeḥ kriyā kuryān nālaukiky api vismayam |  
asādhāraṇy api manāk karoty eva priyasya sā ||

priyāt priyasya kim uta sarva-lokottarottarā |

ity atra vismaye proktā raty-anugraha-mādhurī ||

**śrī-jīvaḥ :** śrī-kṛṣṇe evādbhuto rasaḥ samudbhūtaḥ syād iti kathayan sarvam api rasaṁ vismayavatāv eva pratiṣṭhāpayati, pariyāder iti dvayena | tad uktaṁ—

rase sāraś camatkāraḥ sarvatrāpy anubhūyate |

tasmād adbhutam evāha kṛtī nārāyaṇo rasam ||[[2]](#footnote-3) iti |

manāg apy asādhāraṇīti yojyam ||12-13||

**mukundadāsaḥ :** nanu parameśa-buddhīnāṁ koṭi-brahmāṇḍa-kartari vismaya eva tāvan na jāyate | yadi vā jāyate tarhi mukhyāṁ ratim eva puṣṇīta, ratiḥ katham enaṁ tathā cārutāṁ nayati yathā kathañcit kāla-mayaṁ sthāyitāṁ yātīty atrāhāpriyāder iti dvābhyām | sarva-lokottarottarety atrāyaṁ vivekaḥ—yathā priya-janasyālpāpy asādhāraṇī kriyā vismayaṁ karoti, tathā yeṣāṁ śuddha-prema teṣāṁ svalpāpi sā tat-kartrī | yeṣāṁ paramaiśya-jñānātmakaṁ prema, teṣāṁ tarkāgocara-sarva-lokottarottarā sā tathā | yeṣāṁ paramaiśya-jñāna-miśraṁ tat teṣāṁ tarkāgocara-prabhāva-mātra-prakāśitā sā tatheti ||12-13||

**viśvanāthaḥ :** yasmin prītir nāsti, pratyuta dveṣo vartate, tasyālaukiky api kriyā vismayaṁ na kuryāt, prīty-abhāva-dveṣayoḥ pratibandhakatvāt, lokottarāpi kriyā vismayaṁ karoty eva | iti satra rītiḥ | evaṁ sati priyād api priyasya śrī-kṛṣṇasya sarva-lokottarottarā kriyā vismayaṁ kuryād iti kiṁ vaktavyam | tathā ca śrī-kṛṣṇasya sā kriyā vismayaṁ karoty evety arthaḥ ||12-13||

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

adbhuta-bhakti-rasa-laharī dvitīyā

|| 4.2 ||

—o)0(o—

(4.3)

## vīra-bhakti-rasākhyā

### tṛtīya-laharī

**|| 4.3.1-3 ||**

saivotsāha-ratiḥ sthāyī vibhāvādyair nijocitaḥ |

ānīyamānā svādyatvaṁ vīra-bhakti-raso bhavet ||1||

yuddha-dāna-dayā-dharmaiś caturdhā-vīra ucyate |

ālambana iha prokta eṣa eva caturvidhaḥ ||2||

utsāhas tv eṣa bhaktānāṁ sarveṣām eva sambhavet ||3||

**śrī-jīvaḥ :** utsāha utsāha-ratiḥ | sarveṣām iti kasyacit utsāha-bhedaḥ syād ity abhiprāyeṇa ||3||

**mukundadāsaḥ :** eṣa eva vīra-bhakta eva na tv abhaktaḥ ||2|| utsāha utsāhottarā ratiḥ | sarveṣām iti kasyacit kaścid utsāha-bhedaḥ syād ity abhiprāyeṇa ||3||

**viśvanāthaḥ :** yuddheti | yuddha-vīra-dāna-vīra-dayā-vīra-dharma-vīrā iti caturdhā vīra ucyate ||2|| sarveṣām iti | kasyacid bhaktasya yuddhotsāhaḥ | kasyacid dānotsāhaḥ | evaṁ rītyā sarveṣāṁ jñeya iti bhāvaḥ | tasmin śrī-kṛṣṇe vā draṣṭari sati tadīyecchā-vaśād anya eva sakhā pratiyoddhā bhavet ||3||

—o)0(o—

**|| 4.3.4-5 ||**

tatra **yuddha-vīraḥ—**

paritoṣāya kṛṣṇasya dadhad utsāham āhave |

sakhā bandhu-viśeṣo vā yuddha-vīra ihocyate ||

pratiyoddhā mukundo vā tasmin vā prekṣake sthite |

tadīyecchāveśenātra bhaved anyaḥ suhṛd-varaḥ ||

*na katamena vyākhyātam |*

—o)0(o—

**|| 4.3.6 ||**

tatra **kṛṣṇo**, yathā—

aparājita-māninaṁ haṭhāc

caṭulaṁ tvām abhibhūya mādhava |

dhinuyām adhunā suhṛd-gaṇaṁ

yadi na tvaṁ samarāt parāñcasi ||6||

**śrī-jīvaḥ :** yadi na tvam iti | yadi samaraṁ tyaktuṁ chalena samarāt parāṅmukho na bhavasīty arthaḥ | sa yadi tvaṁ samaraṁ samañcasīti vā pāṭhaḥ ||6||

**mukundadāsaḥ :** *na vyākhyātam |*

**viśvanāthaḥ :** yadi samaraṁ tyaktuṁ chalena maraāt samañcasīti vā pāṭhaḥ ||6||

—o)0(o—

**|| 4.3.7 ||**

yathā vā—

saṁrambha-prakaṭīkṛta-pratibhaṭārambha-śriyoḥ sādbhutaṁ

kālindī-puline vayasya-nikarair ālokyamānas tadā |

avyutthāpita-sakhyayor api varāhaṅkāra-visphūrjitaḥ

śrīdāmnaś ca bakī-dviṣaś ca samarāṭopaḥ paṭīyān abhūt ||

**śrī-jīvaḥ :** saṁrambheṇa kopenaiva prakaṭīkṛtā pratibhaṭasya pratiyoddhur ārambha-śrīr yābhyām | vastutas tu avyutthāpita-sakhyayor avirodhita-maitrayor api | śrīdāmnaś ca bakī-dviṣaś ceti śrīdāma-bakīdviṣor dvayor ity arthaḥ | etad-artha-vaśād eva viśeṣaṇānāṁ dvitvam | etad uktaṁ bhavati—cārthaḥ khalu caturvidhaḥ | samuccayānvācayetaretara-yoga-samāhāra-bhedena | tatra samuccayārthaś ca śabdas tat-tad-arthānāṁ pṛthak-pṛthaktā-vyañjakaḥ | yathā śrīdāma ca bakīdviṭ cāgata ity atra āgatasya pṛthak pṛthak sambandhaḥ | anvācaryārthaś ca tathā—yathā bakīdviṣam ānaya yadi paśyasi śrīdāmānaṁ ca kintūttara-nirdiṣṭenātyāgrahaṁ vyañjayati | yathā śrī-kṛṣṇaś ca lokaś ca dṛśyatām iti | tasmāt samartha-śabdokta-paraspara-sambandhārthatvābhāvād anayor na dvandva-samāsaḥ kriyate, kintu tad-brahmād uttarayor eva | tatra samāhāre samarthatve saty api milana-mātra-vācitvena tadvatām avācitvāt prativiśeṣaṇānvayitvaṁ syād eva | yathā padaka-kramakam avyavahitam ity ādi | tadvati vṛttis tatropacārād eva | athetaretara-yogārthaś ca-śabdas tat-tat-pratyeka-saṅkhyā-samudayena yāvatī teṣāṁ saṅkhyā syāt, tāvat saṅkhyānvitatā-vyañjakaḥ | tatra ca dvandve śrīdāma-bakīdviṣāv āgatāv ity atra śrīdāmā ca bakīdviṭ ceti dvāv agatāv ity arthaḥ | samuccayād asyāyam eva bhedaḥ | yadi ca samāse tathārthaḥ syāt tadā tad-vigrahe’pi syād yam āvalambyaiva samāsānām arthaḥ pravartate | dvandva-samāsasya ca vaikalpikatvāt kevala-vigraho’pi prayujyate | tataś ca śrīdāmā ca bakīdviṭ cāgatāv ity api syāt | yathā sa ca tvaṁ cāhaṁ ca pacāma ity atra vipratiṣedhe paraṁ kāryam [pā. 1.4.2] iti pāṇiner yugapad-vacane paraḥ puruṣāṇām iti sarva-varmaṇaś ca nyāyenottama-puruṣe’pi prāpte bahu-vacanaṁ pūrvavad eva syād iti sādhu vyākhyātaṁ—śrīdāma-bakīdviṣor dvayor ity ādi ||7||

**mukundadāsaḥ :** saṁrambheṇa yuddha-vīra-rasa-svabhāvajena kopena prakaṭīkṛtā pratibhaṭasya pratiyoddhorārambha-śrīr udyama-sampat yābhyām | avyutthāpitam avirodhitaṁ sakhyaṁ maitraṁ yābhyāṁ tathā-bhūtayor api | ata eva vayasya-nikaraiḥ sādbhutaṁ yathā syāt tathā lokyamānaḥ | yathā rāmaḥ kṛṣṇaś cāvagatāv iti tathā śrīdāmnaś ca bakī-dviṣaś ca saṁrambhety ādi viśeṣa-vikramo’tiśaktitā ||7||

**viśvanāthaḥ :** saṁrambheṇa kopena prakaṭī-kṛtā pratibhaṭasya pratiyoddhur ārambha-śrīr yābhyāṁ tayoḥ | vastutas tu avyutthāpita-sakhyayor avirodhita-maitrayor api samarāṭopaḥ abhavat | śrīdāmnaś ca bakī-dviṣaś ceti śrīdāma-bakīdviṣor dvayor ity arthaḥ | samuccaya-bodhaka-cakāreṇaiva dvitva-pratītir jñeyā ||7||

—o)0(o—

**|| 4.3.8 ||**

**suhṛd-varo**, yathā—

sakhi-prakara-mārgaṇān agaṇitān kṣipan sarvatas

tathādya laguḍaṁ kramād bhramayati sma dāmā kṛtī |

amaṁsta racita-stutir vrajapates tanūjo’py amuṁ

samṛddha-pulako yathā laguḍa-pañjarāntaḥ-sthitam ||

**śrī-jīvaḥ :** mārgaṇā atra tṛṇa-pūrṇaś carma-phalaka-bāṇāḥ ||8||

**mukundadāsaḥ :** *na vyākhyātam |*

**viśvanāthaḥ :** sakhi-samūhair ekadaiva preritān agaṇitān mārgaṇān bāṇān laguḍa-bhramaṇair eva kṣipan dūrīkurvan śrīdāmā laguḍaṁ tathādya bhramayati sma yathā śrī-kṛṣṇo’pi amuṁ śrīdāmānaṁ laguḍa-pañjara-madhya-sthitam amaṁsta | kathaṁ-bhūtaḥ ? dhanyo’si śrīmann iti racitā stutir yena sa dāmā | kṛtīti bhrama-kriyā-viśeṣaṇaṁ, mārgaṇā atra tṛṇa-pūrṇa-carma-phalaka-bāṇāḥ, atas teṣāṁ kṣepaṇe’pi na sakhya-hānir iti ||8||

—o)0(o—

**|| 4.3.9-10 ||**

prāyaḥ prakṛta-śūrāṇāṁ sva-pakṣair api karhicit |

yuddha-keli-samutsāho jāyate paramādbhutaḥ ||

tathā ca hari-vaṁśe—

tathā gāṇḍīva-dhanvānaṁ vikrīḍan madhusūdanaḥ |

jigāya bharata-śreṣṭhaṁ kuntyāḥ pramukhato vibhuḥ || iti |

*na katamenāpi vyākhyātam |*

—o)0(o—

**|| 4.3.11-12 ||**

katthitāsphoṭa-vispardhā-vikramāstra-grahādayaḥ |

pratiyodha-sthitāḥ santo bhavanty uddīpanā iha ||

tatra **katthitam—**

piṇḍīśūras tvam iha subalaṁ kaitavenābalāṅgaṁ

jitvā dāmodara yudhi vṛthā mā kṛthāḥ katthitāni |

mādyann eṣa tvad-alaghu-bhujāsarpa-darpāpahārī

mandradhvāno naṭati nikaṭe stokakṛṣṇaḥ kalāpī ||

**śrī-jīvaḥ :** piṇḍīśūro bhojana-mātra-paṭuḥ | abalāṅgam api kaitavena jitvety arthaḥ | kalāpī tūṇavān sabhūṣaṇo vā, pakṣe mayūraḥ ||12||

**mukundadāsaḥ :** piṇḍīśūro bhojana-mātra-paṭuḥ | abalāṅgaṁ durbalāṅgam api kaitavena kapaṭenaiva | kalāpī tūṇavān sa-bhūṣaṇo vā, pakṣe mayūraḥ | asamāse rūpakam idam ||12||

**viśvanāthaḥ :** pratiyodha-sthitāḥ pratiyoddhur vākyādinā bodha-viṣayāḥ santaḥ amī katthitādayaḥ iha rase uddīpanā bhavanti ||11||

—o)0(o—

**|| 4.3.13-14 ||**

katthitādyāḥ sva-saṁsthāś ced anubhāvāḥ prakīrtitāḥ |

tathaivāhopuruṣikā kṣveḍitākrośa-valganam ||13||

asahāye’pi yuddhecchā samarād apalāyanam |

bhītābhaya-pradānādyā vijñeyāś cāpare budhaiḥ ||14||

**śrī-jīvaḥ :** āho-puruṣikā darpād vā syāt sambhāvanātmani | kṣveḍitaṁ siṁha-nādaḥ | ākrośaḥ sāṭopa-vacanam | valganaṁ yuddhārtho gati-viśeṣaḥ | yuddhecchā yuddhodyamaḥ ||13-14||

**mukundadāsaḥ :** āho-puruṣikā darpād vā syāt sambhāvanātmani | kṣveḍitaṁ siṁha-nādaḥ | ākrośa ākrośanaṁ parābhimukhyena vākya-yojanam, ākrośanam abhīṣvaṅgaḥ ity amaraḥ | valganaṁ yuddhāyepsita-gati-bhedaḥ ||13-14||

**viśvanāthaḥ :** sva-saṁsthāḥ pratiyoddhur vākyādikaṁ vinaiva sva-jñāna-viṣayāś cet tadā ta eva katthitādayaḥ anubrahmāḥ syuḥ | āho-puruṣikā darpād vā syāt sambhāvanātmani | kṣveḍitaṁ siṁhanādaḥ | ākrośaḥ sāṭopa-vacanam | valganaṁ yuddhārtha-gati-viśeṣaḥ | yuddhecchā yuddhodyamaḥ ity ādy apare’nubrahmā jñeyāḥ ||13-14||

—o)0(o—

**|| 4.3.15 ||**

tatra **katthitam,** yathā—

protsāhayasy atitarāṁ kim ivāgraheṇa

māṁ keśisūdana vidann api bhadrasenam |

yoddhuṁ balena samam atra sudurbalena

divyārgalā pratibhaṭas trapate bhujo me ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** bhadrasenaṁ vidann api, argalā-sadṛśo me bhujaḥ trapate ||15||

—o)0(o—

**|| 4.3.16 ||**

**āhopuruṣikā**, yathā—

dhṛtāṭope gopeśvara-jaladhi-candre parikaraṁ

nibadhnaty ullāsād bhuja-samara-caryā-samucitam |

sa-romāñcaṁ kṣveḍā-niviḍa-mukha-bimbasya naṭataḥ

sudāmnaḥ sotkaṇṭhaṁ jayati muhur āhopuruṣikā ||

**śrī-jīvaḥ :** sa-romāñcaṁ sotkaṇṭhaṁ ca yathā syāt tathā naṭata iti yojyam ||16||

**mukundadāsaḥ :** ghṛtāṭopeti | sa-romāñcaṁ sotkaṇṭhaṁ yathā syāt tathā naṭataḥ ||16||

**viśvanāthaḥ :** “aham eva sarvotkṛṣṭa-yoddhā, yūyaṁ ke varākāḥ ?” iti dhṛtāṭope gopeśvara-jaladhi-candre gopeśvarī tathā nanda eva jaladhis tad-utpanne candre śrī-kṛṣṇe adbhuta-samaya-caryā-samucitaṁ parikaraṁ nibadhnati sati siṁha-nādena vyāpta-mukha-bimbasya tathā sa-romāñcaṁ yathā syāt tathā naṭataḥ sudāmnaḥ “aham eva sarvottama-yoddhā | mat-samaḥ ko’pi nāsti |” ity āhopuruṣikā jayati ||16||

—o)0(o—

**|| 4.3.17-18 ||**

catuṣṭaye’pi vīrāṇāṁ nikhilā eva sāttvikāḥ |

garvāvega-dhṛti-vrīḍā-mati-harṣāvahitthikāḥ |

amarṣotsukatāsūyā-smṛty-ādyā vyabhicāriṇaḥ ||

yuddhotsāha-ratis tasmin sthāyi-bhāvatayoditā |

yā sva-śakti-sahāyādyair āhāryā sahajāpi vā |

jigīṣā stheyasī yuddhe sā yuddhotsāha īryate ||

**śrī-jīvaḥ :** yad atra jigīyety ādibhir yuddhotsāhādayo lakṣyante, tac ca—satvarā mānasā-śaktir utsāhaḥ [bha.ra.si. 2.5.57] iti pūrvokta-sāmānya-lakṣaṇāntargatam eva | tatrāpi gāḍhecchā-mātrasya vivakṣitatvāt ||18||

**mukundadāsaḥ :** *na vyākhyātam |*

**viśvanāthaḥ :** sva-śaktyā āhāryā sva-śaktyā sahajā | sahāyena āhāryā sahāyena sahajā yuddha-viṣaye atisthirā yā jetum icchā-ratiḥ sa yuddhotsāha ity anvayaḥ ||18||

—o)0(o—

**|| 4.3.19 ||**

tatra **sva-śaktyā āhāryotsāha-ratir**, yathā—

sva-tāta-śiṣṭyā sphuṭam apy anicchann

āhūyamānaḥ puruṣottamena |

sa stoka-kṛṣṇo dhṛta-yuddha-tṛṣṇaḥ

prodyamya daṇḍaṁ bhramayāñcakāra ||

**śrī-jīvaḥ :** svasya tātasya śiṣṭyā “hanta sarva-jīvanena yuddhyase, dhik tvām |” iti śāsanena sphuṭam anicchann ity arthaḥ | pāṭhāntaraṁ tyaktam ||19||

**mukundadāsaḥ : “**anicchur apy adya pitur nideśāt” iti [prathama-caraṇe] pāṭhaḥ | adya asminn evāhani pitur nideśāt, “he ajña ! sarva-prāṇa-bandhunā yudhyase ? dhik tvām | punar evaṁ na kuryāḥ |” iti śāsanād dhetoḥ | nideśaḥ śāsanopānta-bhāṣaṇeṣu prayujyate iti viśvaḥ ||19||

**viśvanāthaḥ : “**he putra ! tavādya janma-tithi-pūjanam | ato bālakaiḥ saha yuddhādikaṁ na kartavyam | śīghram eva gṛhe āgantavyam |” iti pitur nideśe’nicchur api kṛṣṇenāhūyamānaḥ san ||19||

—o)0(o—

**|| 4.3.20 ||**

**sva-śaktyā sahajotsāha-ratir**, yathā—

śukākāraṁ prekṣya me bāhu-daṇḍaṁ

mā tvaṁ bhaiṣīḥ kṣudra re bhadrasena |

helārambheṇādya nirjitya rāmaṁ

śrīdāmāhaṁ kṛṣṇam evāhvayeya ||

**śrī-jīvaḥ, viśvanāthaḥ :** āhvayeyeti spardhāyām ātmanepadam ||20||

**mukundadāsaḥ :** āhvayāmi krīḍāyai ākārayāmi ||20||

—o)0(o—

**|| 4.3.21 ||**

yathā va—

balasya balino balāt suhṛd-anīkam āloḍayan

payodhim iva mandaraḥ kṛta-mukunda-pakṣa-grahaḥ |

janaṁ vikaṭa-garjitair vadhirayan sa dhīra-svaro

hareḥ pramadam ekakaḥ samiti bhadraseno vyadhāt ||

**śrī-jīvaḥ :** ekaka ekākī | ekādākṣin cāsahāye iti pāṇini-sūtrāt kan | ekākī tv eka ekaka ity amaraḥ | ekala iti lekhaka-pramādāt ||21||

**mukundadāsaḥ :** ekala eka eva,

jāyate caikalaḥ prāṇī pralīyate tathaikalaḥ |

ekalaḥ sukṛtaṁ bhūṅkte’śnīyād duṣkṛtam ekalaḥ ||

tatra mūlyam api laulyam ekalam ity ādi prayojād ekala-śabdo’pi ||21||

**viśvanāthaḥ :** balino baladevasya suhṛd-rūpam anīkaṁ senāṁ balād āloḍayan mandatva-parvato yathā samudram āloḍayati tadvat | samiti yuddhe ekaka ekākī, ekākī tv eka ekaka ity amaraḥ ||21||

—o)0(o—

**|| 4.3.22 ||**

**sahāyenāhāryotsāha-ratir**, yathā—

mayi valgati bhīma-vikrame

bhaja bhaṅgaṁ na hi saṅgarāditaḥ |

iti mitra-girā varūthapaḥ

sa-virūpaṁ viruvan hariṁ yayau ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** balena bhīma-vikrame mayi sati yudha-bhaṅgaṁ na bhajeti girā sa varūthapaḥ yathā virūpaṁ ghoraṁ yathā syāt tathā viruvan śabdaṁ kurvan yuddhārthaṁ hariṁ yayau tat-pakṣa-gataḥ babhūvety arthaḥ ||22||

—o)0(o—

**|| 4.3.23 ||**

**sahāyena sahajotsāha-ratir**, yathā—

saṅgrāma-kāmuka-bhujaḥ svayam eva kāmaṁ

dāmodarasya vijayāya kṛtī sudāmā |

sāhāyyam atra subalaḥ kurute balī cej

jāto maṇiḥ sujaṭito vara-hāṭakena ||

**śrī-jīvaḥ :** sujaṭita iti jaṭa jhaṭa saṅhāta ity asya ktānta-pratyaya-rūpam | jaṭilita iti pāṭhas tu neṣṭaḥ | jaītilo hi picchāditvādilaś ca jaṭāvān evābhidhīyate ||23||

**mukundadāsaḥ :** jaṭilitatvaṁ jaṭāvattvaṁ tac ca lakṣaṇayā paritaḥ parama-sauṣṭhavena veṣṭitatvaṁ bodhayati, rūpaṁ cedaṁ tat karoty artha-ṇij-anta-niṣṭhāntasya ||23||

**viśvanāthaḥ :** śrī-kṛṣṇasya vijayāya śrī-kṛṣṇaṁ jetuṁ sudāmā svayam eva kṛtī paṇḍitaḥ | tatrāpi balī subalaḥ sāhāyyaṁ cet kurute tadā bhadram eva | yathā maṇiḥ svayam evotkṛṣṭaḥ, tatrāpi vara-hāṭakena śreṣṭha-suvarṇena jaḍito jātaś cet kiṁ punar vaktavyam ||23||

—o)0(o—

**|| 4.3.24 ||**

suhṛd eva pratibhaṭo vīre kṛṣṇasya na tv ariḥ |

sa bhakta-kṣobha-kāritvād raudre tv ālambano rase |

rāgābhāvo dṛg-ādīnāṁ raudrād asya vibhedakaḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** sa ariḥ raudre rase ālambanaḥ | raudra-rasāt vīra-rasasya bhedakaḥ | netrādīnāṁ rakitmābhāvaḥ raudra-rase krodha-vaśān netre raktimā jāyate | sakhibhiḥ saha vīra-rase tu tan nāstīti bhedo jñeyaḥ ||24||

—o)0(o—

**|| 4.3.25-26 ||**

atha **dāna-vīraḥ—**

dvi-vidho dāna-vīraḥ syād ekas tatra bahu-pradaḥ |

upasthita-durāpārtha-tyāgī cāpara ucyate ||

tatra **bahu-pradaḥ—**

sahasā dīyate yena svayaṁ sarvasvam apy uta |

dāmodarasya saukhyāya procyate sa bahu-pradaḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** sampradānasya sat-pātrasya ||

—o)0(o—

**|| 4.3.27-30 ||**

sampradānasya vīkṣādyā asminn uddīpanā matāḥ |

vāñchitādhika-dātṛtvaṁ smita-pūrvābhibhāṣaṇam ||27||

sthairya-dākṣiṇya-dhairyādyā anubhāvā ihoditāḥ |

vitarkautsukya-harṣādyā vijñeyā vyabhicāriṇaḥ ||28||

dānotsāha-ratis tv atra sthāyi-bhāvatayoditā |

pragāḍhā stheyasī ditsā dānotsāha itīryate ||29||

dvidhā bahu-prado’py eṣa vidvadbhir iha kathyate |

syād ābhyudayikas tv ekaḥ paras tat-sampradānakaḥ ||30||

*na katamenāpi vyākhyātam |*

—o)0(o—

**|| 4.3.31-32 ||**

tatra **ābhyudāyikaḥ—**

kṛṣṇasyābhyudayārthaṁ tu yena sarvasvam arpyate |

arthibhyo brāhmaṇādibhyaḥ sa ābhyudāyiko bhavet ||

yathā—

vrajapatir iha sūnor jātakārthaṁ tathāsau

vyatarad amala-cetāḥ sañcayaṁ naicikīnām |

pṛthur api nṛga-kīrtiḥ sāmprataṁ saṁvṛtāsīd

iti nijagadur uccair bhūsurā yena tṛptāḥ ||

**śrī-jīvaḥ, mukundadāsaḥ :** nṛga-kīrteḥ saṁvṛtatve hetuḥ—amala-cetāḥ putra-svarūpa-śrī-kṛṣṇasyodaya-mātra-tatparatayā, na tadval loka-dvaya-gata-lābha-pratiṣṭhā-kāmanā-doṣa-yukta ity arthaḥ ||32||

**viśvanāthaḥ :** laukikīnāṁ dhenūnāṁ sañcayaṁ samūhaṁ nandaḥ brāhmaṇaebhyo’dāt | nṛga-kīrteḥ saṁvṛtatve hetuḥ—amala-cetāḥ putra-svarūpa-śrī-kṛṣṇasyodaya-mātra-tatparatayā, na tadval loka-dvaya-gata-lābha-pratiṣṭhā-kāmanā-doṣa-yukta ity arthaḥ ||32||

—o)0(o—

**|| 4.3.33-34 ||**

atha **tat-sampradānakaḥ—**

jñātaye haraye svīyam ahaṁtā-mamatāspadam |

sarvasvaṁ dīyate yena sa syāt tat-sampradānakaḥ ||

tad-dānaṁ prīti-pūjābhyāṁ bhaved ity uditaṁ dvidhā ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** uditaṁ pūrvoktaṁ tad-dānaṁ dvidhā bhaved ity anvayaḥ ||34||

—o)0(o—

**|| 4.3.35-36 ||**

tatra **prīti-dānam—**

prīti-dānaṁ tu tasmai yad dadyād bandhv-ādi-rūpiṇe ||

yathā—

cārcikyaṁ vaijayantīṁ paṭam uru-puraṭodbhāsuraṁ bhūṣaṇānāṁ

śreṇiṁ māṇikya-bhājaṁ gaja-ratha-turagān karburān karbureṇa |

dattvā rājyaṁ kuṭumbaṁ svam api bhagavate ditsur apy anyad uccair

deyaṁ kutrāpy adṛṣṭvā makha-sadasi tadā vyākulaḥ pāṇḍavo’bhūt ||

**śrī-jīvaḥ :** karbureṇa suvarṇena, karburān miśrān makha-sadasi tadeti agrya-pūjāvasara iti na vyākhyeyam | kintu sarva-vidh-pūrty-anantara ity eva | pūrvasya pūrāntargatatvāt | uttaratra vipra-rūpāyety upalakṣaṇaṁ vipra-deva-bhagavad-rūpāyety asya vivakṣitatvāt ||36||

**mukunda-dāsaḥ :** cārcikyaṁ candana-paṅkādi, māṇikyaṁ bhajatīti tad-bhāk tām | karbureṇa svarṇena karburān miśrān makha-sadasi tadā pūjāvasare ||36||

**viśvanāthaḥ :** bandhv-ādi-rūpiṇe tasmai śrī-kṛṣṇāya | karbureṇa suvarṇena, karburān miśrān | makhasya rājasūyasya sarva-vidh-pūrty-anantaraṁ sabhāyāṁ pāṇḍavo yudhiṣṭhiraḥ ||36||

—o)0(o—

**|| 4.3.37-38 ||**

**pujā-dānaṁ—**

pujā-dānaṁ tu tasmai yad vipra-rūpāya dīyate ||

yathā aṣṭame (8.20.11) —

yajanti yajñaṁ kratubhir yam ādṛtā

bhavanta āmnāya-vidhāna-kovidāḥ |

sa eva viṣṇur varado’stu vā paro

dāsyāmy amuṣmai kṣitim īpsitāṁ mune ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** śukrācāryaṁ prati balir āha—vedokta-vidhāne paṇḍitā bhavantaḥ yaṁ yajanti | aparaḥ śatrur vā astu ||38||

—o)0(o—

**|| 4.3.39 ||**

yathā vā daśa-rūpake (4.74f)[[3]](#footnote-4)—

lakṣmī-payodharotsaṅga-kuṅkumāruṇito hareḥ |

balinaiva sa yenāsya bhikṣā-pātrīkṛtaḥ karaḥ ||

**śrī-jīvaḥ :** yena balinety asya pūrakas tac-chabdas tu tat-prakaraṇa eva labhyaḥ ||39||

**mukundadāsaḥ :** *na vyākhyātam |*

**viśvanāthaḥ :** lakṣmī-stana-sambandhi-kuṅkumenāruṇito yo hareḥ karaḥ, yena balinā bhikṣā-pātrīkṛtaḥ ||39||

—o)0(o—

**|| 4.3.40 ||**

atha **upasthita-durāpārtha-tyāgī—**

upasthita-durāpārtha-tyagy asau yena neṣyate |

hariṇā dīyamāno’pi sārṣṭy-ādis tuṣyatā varaḥ ||40||

**śrī-jīvaḥ :** upasthiteti | ayatip siddha-sādhaka-bhedena dvividho’yaṁ sambhavati, tathāpi yat kiñcij jāta-rucir dṛḍhāgrahaḥ sādhaka evātra lakṣyate | na tu samyag-bhagavan-mādhuryānubhava-siddhaḥ | na hy amṛtāsvāde labdhe guḍādi-tyāgī tathā praśasyate, tasya tasyāpi bhakty-ekāgraha-dṛṣṭyā tuṣṭaḥ śrī-hariḥ tad-āgraha-vyakty-arthaṁ kadācit taṁ dātum iva protsāhayatīti | vara ity anyair vriyamāṇo’pīty arthaḥ ||40||

**mukundadāsaḥ :** pūjārthatve’pi vipra-rūpābrahmāt prīti-dānam eva | upasthite tulyatāsvāśrayaṇāt prītiṁ kurvatā sārṣṭy-ādiś caturdhā muktis tad-rūpo varaḥ pūrvam abhīṣṭaḥ, yena mukti-bhukti-bahuvidha-saṁsāra-duḥkha-nivṛtty-arthaṁ parama-sukṛtena bhagavad-āśrayaṇāt bhagavad-bhakta-kṛpayā jāta-ratitayā tat-tad-icchā-śūnyena jñāni-cara-śaraṇya-bhakti-bhakta-vargeṇety arthaḥ ||40||

**viśvanāthaḥ :** tuṣyatā hariṇā dīyamāno’pi sārṣṭy-ādi-varaḥ yena neṣyate, sa upasthita-durāpārtha-tyāgī ||40||

—o)0(o—

**|| 4.3.41-42 ||**

pūrvato’tra viparyasta-kārakatvaṁ dvayor bhavet |

asminn uddīpanāḥ kṛṣṇa-kṛpālāpa-smitādayaḥ ||

anubhāvās tad-utkarṣa-varṇana-draḍhimādayaḥ |

atra sañcāritā bhūmnā dhṛter eva samīkṣyate ||

**śrī-jīvaḥ :** viparyasta-kārakatvam | harer apādānatvaṁ bhaktasya tu sampradānatvam ity eva | bhūmnā atiśayena samīkṣyate ||41-42||

**mukundadāsaḥ :** viparyasta-kārakatvaṁ harer apādānatvaṁ bhaktasya sampradānatvam ||41||

**viśvanāthaḥ :** dvayor bhakta-bhagavator viparyasta-kārakatvaṁ bhagavato’pādānatvaṁ, bhaktasya tu sampradānatvam iti pūrvasmāt viparyayo jñeyaḥ ||41|| dhṛter dhairya-sañcāriṇa eva bhūmnātiśayena sañcāriṇo īkṣyate ||41-42||

—o)0(o—

**|| 4.3.43 ||**

tyāgotsāha-ratir dhīraiḥ sthāyī bhāva ihoditaḥ |

tyāgecchā tādṛśī prauḍhā tyāgotsāha itīryate ||

**sarve :** tādṛśī sārṣṭy-ādy-anicchā-mayī ||43||

—o)0(o—

**|| 4.3.44 ||**

yathā hari-bhakti-sudhodaye (7.28)—

sthānābhilāṣī tapasi sthito’haṁ

tvāṁ prāptavān deva-munīndra-guhyam |

kācaṁ vicinvann api divya-ratnaṁ

svāmin kṛtārtho’smi varaṁ na yāce ||

**śrī-jīvaḥ :** sthāneti śrī-dhruva-vākyam | tad idam api na samyaṅ-mādhuryānubhava-mayam | śrī-bhāgavate hi pāñcajanyasya sparśād eva tena tat tad uktaṁ, kintu kramād evānubhūtam iti vyaktam ||44||

**mukundadāsaḥ :** sthāneti dhruva-vākyam | dhruva-sthānasya bhagavl-lokatvāt tatra caturdhā muktim ity arthaḥ ||44||

**viśvanāthaḥ :** sthāneti śrī-dhruva-vākyam | sthānaṁ rāja-siṁhāsanaṁ tat-kāmo’haṁ yathā kācaṁ vicinvan jano divya-ratnaṁ prāpya kṛtārtho bhavati, punaḥ kācaṁ na yācate, tadvad varaṁ na yāce ||44||

—o)0(o—

**|| 4.3.45 ||**

yathā vā tṛtīye, (3.15.48)—

nātyantikaṁ vigaṇayanty api te prasādaṁ

kiṁ vānyad arpita-bhayaṁ bhruva unnayais te |

ye’ṅga tvad-aṅghri-śaraṇā bhavataḥ kathāyāḥ

kīrtanya-tīrtha-yaśasaḥ kuśalā rasa-jñāḥ ||

**śrī-jīvaḥ :** nātyantikam ity ādināpi tādṛśa-sādhakā eva vivakṣitāḥ | kuśalā ity anenoktānāṁ bhakti-rasa-śāstrānusāreṇa vivekinām evātrodāhriyamāṇatvaṁ, na tu kaimutyenottaratroktānāṁ rasajñānām iti | te tava, bhrūva unnayair vikṣepa-rūpaiḥ kālaiḥ ||45||

**mukundadāsaḥ :** tvad-aṅghri-śaraṇaṁ rakṣitā yeṣāṁ te tathā jāta-ratayaḥ śaraṇyā ity arthaḥ | ata eva bhavataḥ kathāyā rasajñāḥ ||45||

**viśvanāthaḥ :** ātyantikaṁ mokṣaṁ te prasādaṁ na gaṇayanti, tava bhruva unnayair vikṣepaka-rūpaiḥ kālaiḥ arpitataram anyat svargādikaṁ kiṁ gaṇayanti ? evaṁ-bhūtāḥ ke ? tatrāha—ye iti | kīrtanārhaṁ tīrtha-rūpaṁ yasya tasya bhagavataḥ kathāyā ye rasajñās ta eva nānye ||45||

—o)0(o—

**|| 4.3.46 ||**

ayam eva bhavann uccaiḥ prauḍha-bhāva-viśeṣa-bhāk |

dhuryādīnāṁ tṛtīyasya vīrasya padavīṁ vrajet ||

**śrī-jīvaḥ :** prauḍha-bhāva-viśeṣa-bhāk kaścid evety arthaḥ | viśeṣa-śabdo hy atra tādṛśa-dāsya-paryavasānārthaḥ | anyābhilāṣitā-śūnyam ity ādibhir asakṛd eva sarvasyāpi bhaktasya tādṛśatayā prāptatvāt ||46||

**mukundadāsaḥ :** prauḍha-bhāva-viśeṣaḥ śrī-kṛṣṇa-niṣṭhaḥ | bhavann iti sādhakatvaṁ bodhitam ||46||

**viśvanāthaḥ :** ayam upasthita-durāpārtha-tyāgī prauḍha-dāsya-rūpa-bhāva-viśeṣa-bhāg bhavan ||46||

—o)0(o—

**|| 4.3.47-50 ||**

atha **dayā-vīraḥ—**

kṛpārdra-hṛdayatvena khaṇḍaśo deham arpayan |

kṛṣṇāyācchanna-kṛpāya dayā-vīra ihocyate ||

uddīpanā iha proktās tad-ārti-vyañjanādayaḥ |

nija-prāṇa-vyayenāpi vipanna-trāṇa-śīlatā ||

āśvāsanoktayaḥ sthairyam ity ādyās tatra vikriyāḥ |

autsukyam atiharṣādyā jñeyāḥ sañcāriṇo budhaiḥ ||

dayotsāha-ratis tv atra sthāyi-bhāva udīryate |

dayodreka-bhṛd utsāho dayotsāha ihoditaḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** yasmin +++

—o)0(o—

**|| 4.3.51 ||**

yathā—

vande kuṭmalitāñjalir muhur ahaṁ vīraṁ mayūra-dhvajaṁ

yenārdhaṁ kapaṭa-dvijāya vapuṣaḥ kaṁsa-dviṣe ditsatā |

kaṣṭaṁ gadgadikākulo’smi kathanārambhād aho dhīmatā

sollāsaṁ krakacena dāritam abhūt patnī-sutābhyāṁ śivaḥ ||

**śrī-jīvaḥ :** vanda ity ādau kaṣṭam ity ādi garbhita-doṣo'pi camatkāra-poṣakatvād guṇaḥ | yathā sāhitya-darpaṇādau—

diṅ-mātaṅga-ghaṭā-vibhakta-caturā ghāṭā mahī sādhyate

siddhā sā ca vadanta eva hi vayaṁ romāñcitāḥ paśyata |

viprāya pratipādyate kim aparaṁ rāmāya tasmai namo

yasmād āvirabhūt kathādbhutam idaṁ yatraiva cāntaṁ gatam || [sā.da. 7.37][[4]](#footnote-5)

ity ādi padyāni darśitāni | garbhitatvaṁ ca yad vākyāntara-madhyaṁ vākyāntaraṁ praviśatīti | evam anyatrāpi samādheyam ||51||

**mukundadāsaḥ :** vanda ity ādau kaṣṭam ity ādi garbhita-doṣo'pi camatkāra-poṣakatvād guṇaḥ | yathā sāhitya-darpaṇādau—diṅ-mātaṅga-ghaṭā [sā.da. 7.37] ity ādi padyāni darśitāni | garbhitatvaṁ ca yad vākyāntara-madhyaṁ vākyāntaraṁ praviśatīti | evam anyatrāpi jñeyam ||51||

**viśvanāthaḥ :** kapaṭa-dvijāya kṛṣṇāya vapuṣo’rdhaṁ ditsatā yena dhīmatā “karāta” iti prasiddhena krakacena karaṇena patnī-putrābhyāṁ dvārā sva-śiraḥ sollāsaṁ yathā syāt tathā dāritaṁ, taṁ mayūra-dhvajam ahaṁ vande, yasya ceṣṭāyāḥ kathanārambhata eva ahaṁ gadgadākulo’smi | idam eva mahat kaṣṭam iti bhāvaḥ ||51||

—o)0(o—

**|| 4.3.52-54 ||**

hareś cet tattva-vijñānaṁ naivāsya ghaṭate dayā |

tad-abhāve tv asau dāna-vīre’ntar bhavati sphuṭam ||

vaiṣṇavatvād ratiḥ kṛṣṇe kriyate’nena sarvadā |

kṛtātra dvija-rūpe ca bhaktis tenāsya bhaktatā ||

antar-bhāvaṁ vadanto’sya dāna-vīre dayātmanaḥ |

vopadevādayo dhīrā vīram ācakṣate tridhā ||

**śrī-jīvaḥ :** harer iti | tataś ca tad-abhāve tasyā dayāyā abhāva ity arthaḥ ||52|| vaiṣṇavatvād iti | viṣṇur bhaktir bhajanīyo’syeti vaiṣṇavaḥ | sā ca bhaktir ity anena sūtreṇa śaiṣikād aṇ-vidhānāt | tataś ca vaiṣṇavatvād viṣṇu-bhakti-yuktatvād ity arthaḥ ||53||

**mukundadāsaḥ :** vaiṣṇavatvād iti | bhajyate iti bhaktiḥ | viṣṇur bhaktir asyeti vaiṣṇavaḥ | sā ca bhaktir iti sūtreṇa [pā. 4.3.95] śaiṣikād aṇ-vidhānāt | tataś ca vaiṣṇavatvaṁ viṣṇau bhaktimatvād ity arthaḥ ||53||

**viśvanāthaḥ :** harer iti | nāyaṁ brāhmaṇaḥ, kintu harir eveti tattva-vijñāne dayā notpadyate, tataś ca tad-abhāve tasyā dayāyā abhāve ||52|| vaiṣṇavatvād viṣṇu-bhakti-yuktatvāt dvija-rūpe kṛṣṇe bhaktiḥ kṛtā, tena hetunā asya bhaktatā jñeyā ||53||

vopadevādayaḥ paṇḍitāḥ asya dayā-vīrasya dāna-vīre evāntar-bhāvaṁ vadantas tridhā trividhā eva vīram ācakṣate, na tu caturdhā ||54||

—o)0(o—

**|| 4.3.55-57 ||**

atha **dharma-vīraḥ—**

kṛṣṇaika-toṣaṇe dharme yaḥ sadā pariniṣṭhitaḥ |

prāyeṇa dhīra-śāntas tu dharma-vīraḥ sa ucyate ||55||

uddīpanā iha proktāḥ sac-chāstra-śravaṇādayaḥ |

anubhāvā nayāstikya-sahiṣṇutva-yamādayaḥ ||56||

dharmotsāha-ratir dhīraiḥ sthāyī bhāva ihocyate |

dharmaikābhiniveśas tu dharmotsāho mataḥ satām ||57||

*na katamenāpi vyākhyātam |*

—o)0(o—

**|| 4.3.58 ||**

yathā—

bhavad abhi rati-hetūn kurvatā sapta-tantūn

puram abhi puru-hūte nityam evopahūte |

danuja-damana tasyāḥ pāṇḍu-putreṇa gaṇḍaḥ

suciram araci śacyāḥ savya-hastāṅka-śāyī ||

**śrī-jīvaḥ :** sapta-tantūn yajñān ||58||

**mukundadāsaḥ :** sapta-tantur yajñaḥ | puruhūte indre ||58||

**viśvanāthaḥ :** he danuja-damana ! bhavataḥ prīti-hetūn sapta-tantūn yajñān kurvatā pāṇḍu-putreṇa yudhiṣṭhireṇa puram abhi sva-pure puruhūte indre yajña-bhāga-grahaṇārthaṁ nityam eva upahūte sati tasyā śacyāḥ gaṇḍaḥ vāma-hastāṅka-śāyī cira-kālaṁ vyāpya araci | tathā ca nityaṁ yajña-bhāga-grahaṇārtham āgatasya indrasya viraheṇa śacī vāma-hasta-tale gaṇḍaṁ dattvā śocati smety arthaḥ ||58||

—o)0(o—

**|| 4.3.59-61 ||**

yajñaḥ pūjā-viśeṣo’sya bhujādy-aṅgāni vaiṣṇavaḥ |

dhyātvendrādy-āśrayatvena yad eṣv āhutir arpyate ||

ayaṁ tu sākṣāt tasyaiva nideśāt kurute makhān |

yudhiṣṭhiro’mbudhiḥ premṇāṁ mahā-bhāgavatottamaḥ ||

dānādi-trividhaṁ vīraṁ varṇayantaḥ parisphuṭam |

dharma-vīraṁ na manyante katicid dhanikādayaḥ[[5]](#footnote-6) ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** athātra vaiṣṇavair yad indrāya svāhety āhutir arpyate, tat khalu indrādi-lokapālāśrayatvena bhagavad-bhujādy-aṅgānāṁ pūjanam eva jñeyam | tathā cendrādayo bhagavad-bhujāṅgānāṁ vibhūtaya iti buddhyaiva vaiṣṇavair āhutir arpyate | na tu indraḥ svatantra-devatā, tasyārādhanam asmābhiḥ | kriyate iti buddhyety āśayenāha—yajña iti | asya bhagavataḥ bhujādy-aṅgāni vaiṣṇavair indrādy-āśrayatvena dhyātvā eṣu yajña-pūjā-viśeṣa-rūpā āhutir arpyate yat, ato vaiṣṇavānām ananyāś cintayanto mām [gītā 9.22] iti gītoktānanyatvasyāhānir iti jñeyam ||59||

—o)0(o—

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

vīra-bhakti-rasa-laharī tṛtīyā

|| 4.3 ||

(4.4)

## karuṇa-bhakti-rasākhyā

### caturtha-laharī

**|| 4.4.1-3 ||**

ātmocitair vibhāvādyair nītā puṣṭiṁ satāṁ hṛdi |

bhavec choka-ratir bhakti-raso hi karuṇābhidhaḥ ||

avyucchinna-mahānando’py eṣa prema-viśeṣataḥ |

aniṣṭāpteḥ padatayā vedyaḥ kṛṣṇo’sya ca priyaḥ ||

tathānavāpta-tad-bhakti-saukhyaś ca sva-priyo janaḥ |

ity asya viṣayatvena jñeyā ālambanās tridhā ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** avyucchinna-mahānando’pi eṣa śrī-kṛṣṇaḥ yadyapy asminn ānanda-svarūpe’niṣṭa-sambhāvanā nāsti, tathāpi prema-viśeṣād dhetoḥ aniṣṭa-prāpter āspadatayā vedyaḥ karuṇa-rasa-viṣayaḥ | evam asya śrī-kṛṣṇasyāpi priya-janaḥ karuṇa-rasa-viṣayaḥ ||2||

tathānavāpta-tad-bhakti-saukhyaḥ vaiṣṇavatvādy-abhāvena bhagavad-bhakti-sukha-rahitaḥ, sva-priya-janaḥ sveṣāṁ bhaktānāṁ pitṛ-putrādi-bandhu-vargaḥ karuṇa-rasa-viṣayaḥ | evaṁ sati asya rasasya trividha-jana eva viṣayālambano jñeyaḥ ||3||

—o)0(o—

**|| 4.4.4-5 ||**

tat-tad-vedī ca tad-bhakta āśrayatvena ca tridhā |

so’py aucityena vijñeyaḥ prāyaḥ śāntādi-varjitaḥ |

tat-karma-guṇa-rūpādyā bhavaty uddīpanā iha ||

anubhāvā mukhe śoṣo vilāpaḥ srasta-gātratā |

śvāsa-krośana-bhūpāta-ghātoras tāḍanādayaḥ ||

**śrī-jīvaḥ :** tat-tad-vedī tādṛśa-kṛṣṇādi-trayānubhavitā ||4|| anubrahmā iti | bhuvi pātaḥ bhuvi ghātaś ca hastena bhūtāḍanam iti dvayaṁ jñeyam ||5||

**mukundadāsaḥ :** tat-tad-vedī tādṛśa-kṛṣṇādi-trayasyānubhavitā | śāntādīty atrādi-śabdo’dhikṛta-śaraṇyānāṁ grāhakaḥ ||4|| anubrahmā iti | bhuvi pāta-ghātau tatra ghāto hastena bhū-tāḍanam ||5||

**viśvanāthaḥ :** tat-tad-vedī tādṛśa-kṛṣṇādi-trayānubhava-kartā trividho bhakta-janaḥ | asya rasasyāśrayālambano jñeyaḥ | śānta-bhakteṣu prāyaḥ karuṇa-raso nodetīti bhāvaḥ ||4|| anubrahmā iti | bhuvi pātaḥ bhuvi ghātaś ca hastena bhū-tāḍanam iti dvayaṁ jñeyam ||5||

—o)0(o—

**|| 4.4.6-7 ||**

atrāṣṭau sāttvikā jāḍya-nirveda-glāni-dīnatāḥ |

cintā-viṣāda-autsukya-cāpalonmāda-mṛtyavaḥ |

ālasyāpasmṛti-vyādhi-mohādyā vyabhicāriṇaḥ ||

hṛdi śokatayāṁśena gatā pariṇatiṁ ratiḥ |

uktā śoka-ratiḥ saiva sthāyī bhāva ihocyate ||

**śrī-jīvaḥ :** aṁśena aniṣṭāpti-pratīti-rūpeṇa nija-viśeṣaṇena ||7||

**mukundadāsaḥ :** aṁśena aniṣṭāpti-jñāna-rūpeṇa nija-viśeṣaṇena | pūrvaṁ hāsādīnāṁ sarveṣāṁ śuddha-sattvato bhinnatayoktis tu prācuryād iti jñeyam ||7||

**viśvanāthaḥ :** aṁśena aniṣṭāpti-pratīti-rūpeṇa svīya-viśeṣaṇena ||7||

—o)0(o—

**|| 4.4.8 ||**

tatra **kṛṣṇo**, yathā śrī-daśame (10.16.10)—

taṁ nāga-bhoga-parivītam adṛṣṭa-ceṣṭam

ālokya tat-priya-sakhāḥ paśupā bhṛśārtāḥ |

kṛṣṇe’rpitātma-suhṛd-artha-kalatra-kāmā

duḥkhānuśoka-bhayam ūḍha-dhiyo nipetuḥ ||

**śrī-jīvaḥ :** tat-priya-sakhāś ca paśupāś cānye gopāḥ ||8||

**mukundadāsaḥ :** suhṛt-śabdena gṛhītasyāpi kalatrasya pṛthaṅ-nirdeśo viśeṣa-vivakṣayā ||8||

**viśvanāthaḥ :** tat-priya-sakhāś ca paśupāś cānye ||8||

—o)0(o—

**|| 4.4.9 ||**

yathā vā—

phaṇi-hradam avagāḍhe dāruṇaṁ piñcha-cūḍe

skhalad-aśiśira-bāṣpa-stoma-dhautottarīyā |

nikhila-karaṇa-vṛtti-stambhinīm ālalambe

viṣam agatim avasthāṁ goṣṭha-rājasya rājñī ||

**śrī-jīvaḥ :** phaṇi-hradam iti | goṣṭharājasya patnīti pāṭhāntaram ||9||

**mukundadāsaḥ :** goṣṭha-rājasya rājñī strī ||9||

**viśvanāthaḥ :** dāruṇaṁ kāliya-hradaṁ śrī-kṛṣṇe’vagāḍhe sati bāṣpa-samūhena dhautam uttarīya-vastraṁ yasyā evaṁ-bhūtā yaśodā nikhilāntaḥ-karaṇa-vṛtti-stambhinīm avasthām ālalambe ||9||

—o)0(o—

**|| 4.4.10 ||**

**tasya priya-jano**, yathā—

kṛṣṇa-priyāṇām ākarṣe śaṅkha-cūḍena nirmite |

nīlāmbarasya vaktrendur nīlimānaṁ muhur dadhe ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** śrī-kṛṣṇasya śrī-rādhādi-priyāṇām ākarṣe kṛte sati nīlāmbarasya baladevasya mukhaṁ nīimānaṁ dadhe | śokena vaivarṇya-sāttvikodaya-jāta iti bhāvaḥ ||10||

—o)0(o—

**|| 4.4.11 ||**

**sva-priyo**, yathā haṁsadūte (54)—

virājante yasya vraja-śiśu-kula-steya-vikala-

svayambhū-cūḍāgrair lulita-śikharāḥ pāda-nakharāḥ |

kṣaṇaṁ yān ālokya prakaṭa-paramānanda-vivaśaḥ

sa devarṣir muktān api tanu-bhṛtaḥ śocati bhṛśam ||

**śrī-jīvaḥ :** virājanta iti | lulita iti lulitvaṁ vimarditatvaṁ “lul vimardana” ity asya niṣṭhāyāṁ prayogāt | atra tv atyanta-saṁsparśatāparyakatvena arthāntara-saṅkramitatvam eva jñeyam | tanubhṛta ity atra muni-gaṇān iti pāṭhaḥ | sva-priya-viṣayatvena yuktaḥ ||11||

**mukundadāsaḥ :** “lul vimardana” iti vimardo vācyo’rthaḥ | saṁsparśo lakṣyaḥ | sa prīti-gaurava-sparśo vyaṅgyaḥ | tanubhṛta ity atra muni-gaṇān ity api pāṭhaḥ ||11||

**viśvanāthaḥ :** yasya śrī-kṛṣṇasya pāda-nakharā virājante | kathambhūtāḥ ? śiśu-gaṇa-cauryeṇa brahmaṇā mukuṭāgraiḥ karaṇena lulitāḥ marditāḥ śikharā agra-bhāgā yeṣāṁ tathābhūtāḥ | “lul mardane” ity asya niṣṭhāyāṁ prayogāt | yān pāda-nakharān ālokya paramānanda-vivaśo devarṣir nāradaḥ sva-jātīyatvena priyān muni-gaṇān muktān prāpta-sādhu-janān śocati | sāṁsārikāṇāṁ nāradādi-mahad-anugraha-vaśāt kadācit caraṇāravinda-mādhuryānubhave sambhāvanā vartate, tasmān na śocati | prāpta-sāyujyānāṁ tu punar-utthānābhāvāt sambhāvanāpi nāstīti tān śocatīti jñeyam ||11||

—o)0(o—

**|| 4.4.12 ||**

yathā vā—

mātar mādri gatā kutas tvam adhunā hā kvāsi pāṇḍo pitaḥ

sāndrānanda-sudhābdhir eṣa yuvayor nābhūd dṛśāṁ gocaraḥ |

ity uccair nakulānujo vilapati prekṣya pramodākulo

govindasya padāravinda-yugala-proddāma-kānti-cchaṭām ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** nakulānujaḥ sahadevaḥ govindasya padāravindayoḥ kānti-cchaṭā prekṣya vilapati ||12||

—o)0(o—

**|| 4.4.13-14 ||**

ratiṁ vināpi ghaṭate hāsyāder udgamaḥ kvacit |

kadācid api śokasya nāsya sambhāvanā bhavet ||

rater bhūmnā kraśimnā ca śoko bhūyān kṛśaś ca saḥ |

ratyā sahāvinā-bhāvāt kāpy etasya viśiṣṭatā ||

**śrī-jīvaḥ :** *na vyākhyātam |*

**mukundadāsaḥ :** kāpi viśiṣṭatā hāsādibhyo’nirvacanīyaṁ svāda-vaiśiṣṭyam ||14||

**viśvanāthaḥ :** rater bhūmnā ādhikyena śoko’pi bhūyān, bhūyāt, rateḥ kraśimnā alpatvena śoko’pi kṛśaḥ alpo bhavet | etasya śokasya ratyā sahāvinābrahmāt śolotpattir na jāyate, hāsādy-apekṣayā viśiṣṭatā ādhikyaṁ jñeyā ity arthaḥ ||14||

—o)0(o—

**|| 4.4.15-16 ||**

api ca—

kṛṣṇaiśvaryādy-avijñānaṁ kṛtaṁ naiṣām avidyayā |

kintu premottara-rasa-viśeṣeṇaiva tat kṛtam ||15||

ataḥ prādurbhavan śoko labdhāpy udbhaṭatāṁ muhuḥ |

durūhām eva tanute gatiṁ saukhyasya kām api ||16||

**śrī-jīvaḥ : kṛṣṇaiśvareti | etad uktaṁ bhavati—bhagavān nāma svarūpa-bhūta-bhagavattā-viśiṣṭaḥ paramānanda-svarūpaḥ | tad uktaṁ** caturthe**—**

tvaṁ pratyag-ātmani tadā bhagavaty ananta

ānanda-mātra upapanna-samasta-śaktau [bhā.pu. 4.11.30] iti |

jñāna-śakti-balaiśvarya-vīrya-tejāṁsy aśeṣataḥ |

bhagavac-chabda-vācyāni vinā heyair guṇādibhiḥ || [vi.pu. 6.5.79] iti |

bhagavattā tu ṣaḍ-vidhatve’pi sāmānyato dvividhā | paramaiśvarya-rūpā parama-mādhurya-rūpā ceti | tatraiśvaryaṁ nāma prabhāvena vaśīkartṛtvaṁ, yad-anubhavena tasmād bhaya-sambhramādi syāt | mādhuryaṁ tu rūpa-guṇa-līlānāṁ rocakatvaṁ, yad-anubhavena tasmin prema syāt | kevalaṁ svarūpaṁ tu svānanda-mātra-samarpakam | tatra mādhuryānubhavas tu tad-dvayasyāpy anubhavam āvṛṇoti | yathā—tasyāravainda-nayanasya [bhā.pu. 3.15.43] ity atra saṅkṣobham akṣara-juṣām api citta-tanvoḥ iti śrī-sanakādibhis tad-darśane | yathā ca—

janma te mayy asau pāpo mā vidyān madhusūdana |

samudvije bhavad-dhetoḥ kaṁsād aham adhīra-dhīḥ || [bhā.pu. 10.3.29]

ity atra devakī-vākye | sa ca mādhuryānubhavo mādhurya-bhāvanātmaka-sādhanotpanna-prema-viśeṣa-labdha-rasa-paryāyāsvāda-viśeṣaḥ | tasmāt tena yad-aiśvaryādy-anubhavāvaraṇaṁ tat-sarvottama-vidyāmayam eveti brahma-jñānād arvācīnā tv avidyā kathaṁ tatrāvakāśaṁ labhatām | yathā śrī-baladevasyāpi tan-maṅgalārthaṁ prayatnaḥ śrūyate—

śrutvaitad bhagavān rāmo vipakṣīya-nṛpodyamam |

kṛṣṇaṁ caikaṁ gataṁ hartuṁ kanyāṁ kalaha-śaṅkitaḥ ||

balena mahatā sārdhaṁ bhrātṛ-sneha-pariplutaḥ |

tvaritaḥ kuṇḍinaṁ prāgād gajāśva-ratha-pattibhiḥ || [bhā.pu. 10.53.20-21] iti |

śrī-yudhiṣṭhirasyāpi, yathā—

ajāta-śatruḥ pṛtanāṁ gopīthāya madhu-dviṣaḥ |

parebhyaḥ śaṅkitaḥ snehāt prāyuṅkta catur-aṅgiṇīm || [bhā.pu. 1.10.32] iti |

yasmād evam atas tadānīm api premānanda-maya-kṛṣṇānanda-sphuraṇāt, tad-upalakṣitāt tādṛśa-prema-svabhāvena kathañcit sambhāvanena vā pratyāśānugamāt paryavasāne’pi tat-sukhasyaivābhyudayād asau saukhyasya gatim eva tanute | kintu durūhām āgantuka-duḥkhānubhavenāvṛtām | ata eva kām api anirvacanīyām ity arthaḥ | tasmād asty eva karuṇe’pi sukhamayatvam iti bhāvaḥ ||15-16||

mukundaḥ : kṛṣṇaiśvaryeti—ataḥ premottara-rasa-viśeṣa-kṛtāt kṛṣṇaiśvaryādy-avijñānāt prādurbhavan, durūhāṁ śoka-kṛtatvāt tarkāgocarām | ataḥ kām api śokātītām | eva-kārāt na tu gocarām ||15-16||

viśvanāthaḥ : athaiśvarya-jñāna-sattve śrī-kṛṣṇe aniṣṭānusandhānaṁ notpadyate, aniṣṭānusandhānaṁ vinā śokotpattir na jāyate, aiśvaryasyājñānaṁ prema-viśeṣeṇaiva kṛtaṁ, na tu avidyayā, māyottīrṇeṣu tādṛśa-siddha-bhakteṣu avidyāyā adhikārābhāvād ity āśayenāha—kṛṣṇaiśvaryeti | udbhaṭatāṁ labdho’pi śokaḥ kām apy anirvacanīyāṁ saukhyasya gatiṁ tanute | kintu durūhām āgantuka-duḥkhānubhavenāvṛtāṁ, tādṛśa-duḥkha-sukha-rūpatvaṁ yuktyā prāk pratipāditam | tasmād asty eva karuṇa-rase’pi sukhamayatvam iti bhāvaḥ ||15-16||

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

karuṇa-bhakti-rasa-laharī caturthī

|| 4.4 ||

—o)0(o—

(4.5)

## raudra-bhakti-rasākhyā

### pañcama-laharī

**|| 4.5.1-2 ||**

nītā krodha-ratiḥ puṣṭiṁ vibhāvādyair nijocitaiḥ |

hṛdi bhakta-janasyāsau raudra-bhakti-raso bhavet ||

kṛṣṇo hito’hitaś ceti krodhasya viṣayas tridhā |

kṛṣṇe sakhī-jaraty-ādyāḥ krodhasyāśrayatāṁ gatāḥ |

bhaktāḥ sarva-vidhā eva hite caivāhite tathā ||

**śrī-jīvaḥ, mukundaḥ :** *na vyākhyātam |*

**viśvanāthaḥ :** bhakta-janasya hṛdi vibrahmādyaiḥ puṣṭiṁ prāptā krodha-ratir eva raudra-bhakti-raso bhaved ity anvayaḥ ||1|| kṛṣṇe kṛṣṇa-viṣaye krodhasya sakhī-jaraty-ādyāḥ sarva-vidhā bhaktā evāśrayālambāḥ | evaṁ hite viṣaye ahite viṣaye ca krodhasya sakhī-jaraty-ādyāḥ, āśrayālambanā bhavantīty anvayaḥ ||1-2||

—o)0(o—

**|| 4.5.3 ||**

tatra **kṛṣṇe sakhyāḥ krodhaḥ—**

sakhī-krodhe bhavet sakhyāḥ kṛṣṇād atyāhite sati ||3||

**śrī-jīvaḥ :** atyāhitaṁ mahā-bhītiḥ | kṛṣṇād ity apādānaṁ bhaya-hetur iti smaraṇāt ||3||

**mukundaḥ :** atyāhitaṁ mahā-bhītiḥ ||3||

**viśvanāthaḥ :** sakhyāḥ sva-yūtheśvaryāḥ śrī-kṛṣṇāt atyāhite ati-bhaye sati śrī-kṛṣṇe sakhīnāṁ krodho bhavet ||3||

—o)0(o—

**|| 4.5.4 ||**

yathā, vidagdha-mādhave (2.37)—

antaḥ-kleśa-kalaṅkitāḥ kila vayaṁ yāmo’dya yāmyāṁ purīṁ

nāyaṁ vañcana-sañcaya-praṇayinaṁ hāsaṁ tathāpy ujjhati |

asmin sampuṭite gabhīra-kapaṭair ābhīra-pallī-viṭe

hā medhāvini rādhike tava kathaṁ premā garīyān abhūt ||

śrī-jīvaḥ : antaḥ-kleśa-kalaṅkitā ity asya prakaraṇe parīkṣārthaṁ kṛtaudāsīnya-prāyāt śrī-kṛṣṇāt śrī-rādhāyā atyāhitaṁ jātam iti jñeyam ||4||

mukundaḥ : **antaḥ**-kleśety asya prakaraṇe parīkṣārthaṁ kṛtaudāsīnyāt śrī-kṛṣṇāt śrī-rādhāyā atyāhitaṁ jātam iti jñeyam ||4||

**viśvanāthaḥ :** antaḥ-kleśena kalaṅkitā ity asya prakaraṇe prema-parīkṣārthaṁ kṛtaudāsīnya-prāyāt śrī-kṛṣṇāt śrī-rādhāyā atyāhitaṁ dṛṣṭvā sakhyaḥ sa-krodham āhuḥ | vayaṁ yama-puraṁ yāmaḥ, tathāpy ayaṁ śrī-kṛṣṇaḥ vañcanā-samūha-karaṇa-śīlaṁ hāsaṁ na tyajati | gabhira-kapaṭaiḥ sampuṭite ācchanne tathā ābhira-pallīnāṁ gopa-jāti-strīṇāṁ viṭe kāmuke’smin śrī-kṛṣṇe he rādhe tava premā garīyān katham abhūt ? ||4||

**(vidagdha-mādhava-ṭīkā):** antaḥ-kleśena kalaṅkitāś cihnitāḥ satyaḥ | mṛtyor anantaram apy ayaṁ kleśaḥ sthyāsyaty eveti bhāvaḥ | vāñcana-samūhasya praṇayinaṁ karaṇa-śīlaṁ hāsam | tathāpīti akāraṇyaṁ vyajyate anyāsāṁ premā bhavatu kāmāndhī-kṛta-dhiyāṁ medhāvinyās tava na yujyate iti bhāvaḥ | gabhira-kapaṭaiḥ sampuṭite vyāpte ābhira-pallīnāṁ vraja-nāgarīṇāṁ viṭe kāmuke ||4||

—o)0(o—

**|| 4.5.5-6 ||**

tatra **jaratyāḥ krodhaḥ—**

krodho jaratyā vadhv-ādi-sambandhe prekṣite harau ||

yathā—

are yuvati-taskara prakaṭam eva vadhvāḥ paṭas

tavorasi nirīkṣyate bata na neti kiṁ jalpasi |

aho vraja-nivāsinaḥ śṛṇuta kiṁ na vikrośanaṁ

vrajeśvara-sutena me suta-gṛhe’gnir utthāpitaḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** jaratī-prabhṛti-sarveṣām eva vraja-vāsināṁ śrī-kṛṣṇe sāhajika-premā jāgarūka eveti vidyate, tathāpi vadhv-ādi-saha-śrī-kṛṣṇasya sambandhe dṛṣṭe sati iha loke apratiṣṭhā, para-loke adharmaḥ | anayor nirākaraṇodyame bahir hitaiṣiṇāṁ teṣāṁ śrī-kṛṣṇe krodha ity āśayenāha—he vraja-vāsinaḥ mama vikrośanaṁ kiṁ na śṛṇuta ? ||5-6||

—o)0(o—

**|| 4.5.7 ||**

govardhanaṁ mahā-mallaṁ vinānyeṣāṁ vrajaukasām |

sarveṣām eva govinde ratiḥ prauḍhā virājate ||

**śrī-jīvaḥ :** nanu jaratyāḥ krodhaḥ kṛṣṇe kathaṁ syāt ? aho bhāgyam aho bhāgyaṁ [bhā.pu. 10.14.32] ity ādi śrī-bhāgavata-nirṇaya-śata-rītyā vraja-vāsi-jīva-mātrāṇāṁ sarvātikrameṇa sarva-samarpaṇena ca tad-eka-hitānāṁ nāsau svārthaḥ sambhavatīti ? tatrāha—govardhanam iti | so’yaṁ candrāvalyāḥ patiṁmanyaḥ kaṁsasya kaścid gopaḥ āgantukatayā kṛta-vraja-vāsa iti kvacit prasiddhiḥ | tasmāt taṁ vinānyeṣyām ity ādi yojyam | tad evam api tasmiṁs tasyā krodhas tan-maṅgalecchayaiva mukhyam udyamam āvahati, na tu raty-abhāvena iti pūrvaṁ darśitam asti, tathā janeṣv aśṛṇvatsv eva tathā krośanaṁ, na tu śṛṇvatsv apīti bhāvaḥ ||7||

**mukundadāsaḥ :** nanu jaratyā rater abrahmāt krodha eva, na krodha-ratis tatrāha—govardhanam iti | tośalāpara-paryāyaṁ śrī-candrāvalyāḥ patiṁmanyaṁ vinā sarveṣām eva aho bhāgyam aho bhāgyaṁ [bhā.pu. 10.14.32] ity ādi pramāṇāt ||7||

**viśvanāthaḥ :** govardhanam iti | so’yaṁ candrāvalyāḥ patiṁ-manyaḥ kaṁsasya kaścid gopaḥ āgantukatayā kṛta-vraja-vāsa iti kvacit prasiddhiḥ | tasmāt tat vinā ||7||

—o)0(o—

**|| 4.5.8-9 ||**

atha **hitaḥ—**

hitas tridhānavahitaḥ sāhasī cerṣyur ity api ||

tatra (1) **anavahitaḥ—**

kṛṣṇa-pālana-kartāpi tat-karmābhiniveśataḥ |

kvacit tatra pramatto yaḥ prokto’navahito’tra saḥ ||

**śrī-jīvaḥ :** tatra kṛṣṇa-pālane, kvacit tat-sambandhi-brahmāntareṇa vaicittye sati pramattaḥ, tat-tat-parama-hāni-karīm api tad-avasthām avadhātum asamartho yaḥ so’navahitaḥ proktaḥ ||9||

**mukundadāsaḥ :** kvacin nirbhaya-sthānādau tatra kṛṣṇa-pālane pramattaḥ asāvadhānaḥ ||9||

**viśvanāthaḥ :** tasya śrī-kṛṣṇasya bhojanādi-sāmagrī-sampādana-karmaṇi abhiniveśa-vaśāt kadācit kṛṣṇasya rakṣāyāṁ yaḥ pramattaḥ asāvadhānaḥ bhavet, sa anavahitaḥ proktaḥ ||9||

—o)0(o—

**|| 4.5.10 ||**

yathā—

uttiṣṭha mūḍha kuru mā vilambaṁ

vṛthaiva dhik paṇḍita-māninī tvam |

truṭyat-palāśi-dvayam antarā te

baddhaḥ suto’sau sakhi bambhramīti ||

**śrī-jīvaḥ :** paṇḍita-māninī putra-śikṣā-vijña-māninī | truṭyad iti bhūte’pi vartamāna-sāmīpye vartamānavad vā | tad idaṁ prāyas tasmin dine tūpanandādy-ekatara-gṛhe nimantraṇayā sa-putraṁ gatāyās truṭyad-vṛkṣa-garjitād āgatāyāḥ śrīdāmodara-nikaṭe śrī-vrajeśvarādy-āgamanaṁ vīkṣya ṛha eva praviṣṭāyāḥ śrī-rohiṇyās tac-chabda-kṛta-bhaya-mūrcchāta utthita-prāyāṁ śrī-vrajeśvarīṁ prati vākyam ||10||

**mukundadāsaḥ :** truṭyad-vṛkṣa-pracaṇḍa-śabdena nandādīnāṁ tat-kṣaṇam eva śīghra-gamanāt tatra nirṇīta-kṛta-sthityāḥ śrī-rohiṇyās tat-karmābhiniviṣṭāṁ śrī-yaśodāṁ prati, “utthiṣṭha mūḍha” iti vākyam | paṇḍita-māninī putra-śikṣā-vijña-māninī ||10||

**viśvanāthaḥ :** athātra dadhi-bhāṇḍa-sphoṭanāparādhena śrī-kṛṣṇaṁ baddhā tasya bhojanārthaṁ punar dadhi-dugdha-navanītādi-sampādanāya vyagra-cittām ata eva śrī-kṛṣṇa-rakṣāyām asāvadhānāṁ śrī-yaśodāṁ prati upanandādīnāṁ striya āhuḥ—uttiṣṭheti | dhik yat tvaṁ vṛthaiva paṇḍita-māninī putra-śikṣā-vijña-māninī | truṭyad iti | vartamāna-sāmīpye vartamāṇaḥ | tathā truṭitayoḥ yamalārjunayor madhye tava suto baddhaḥ san bambhramīti ||10||

—o)0(o—

**|| 4.5.11-12 ||**

atha (2) **sāhasī—**

yaḥ prerako bhaya-sthāne sāhasī sa nigadyate ||

yathā—

govindaḥ priya-suhṛdāṁ giraiva yātas

tālānāṁ vipinam iti sphuṭaṁ niśamya |

bhrū-bheda-sthapuṭita-dṛṣṭir ādyam eṣāṁ

ḍimbhānāṁ vraja-pati-gehinī dadarśa ||

**śrī-jīvaḥ :** sthapuṭitaṁ viṣamīkṛtam | sthapuṭaṁ viṣamam iti trikāṇḍā-śeṣaḥ | viṣamaṁ tu natonnatam iti jñeyam ||12||

**mukundadāsaḥ :** sthapuṭitaṁ natonnatam ||12||

**viśvanāthaḥ :** iti niśamya śrutvā krodhena bhrū-bheda-sthapuṭitā dṛṣṭir yasyāḥ sā yaśodā bālakānām āsyaṁ mukhaṁ dadarśa, sthapuṭitaṁ viṣamīkṛtaṁ, sthapuṭaṁ viṣamam iti trikāṇḍā-śeṣaḥ | viṣamaṁ tu natonnatam iti ||12||

—o)0(o—

**|| 4.5.13-14 ||**

atha (3) **īrṣyuḥ—**

īrṣyur māna-dhanā proktā prauḍherṣyākrānta-mānasā ||

yathā—

durmāna-mantha-mathite kathayāmi kiṁ te

dūraṁ prayāhi savidhe tava jājvalīmi |

hā dhik priyeṇa cikurāñcita-piñcha-koṭyā

nirmañchitāgra-caraṇāpy aruṇānanāsi ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** śrī-kṛṣṇa-kartṛka-bahutara-praṇaty-ādibhis tathā māna-tyajanārthaṁ sakhīnām ananta-prārthanābhir api mānasyābhaṅgaṁ dṛṣṭvā śrī-kṛṣṇe gate sati paścāt-tāpena vigata-mānāsmīti, ata eva śrī-kṛṣṇasyānayānārthaṁ lalitāṁ prārthayamānāṁ śrī-rādhāṁ krodhena sā lalitā āha—durmāneti | he durmāna-mantha-mathite ! durmāna eva manthaḥ manthāna-daṇḍaḥ tena mathite viloḍite ! tava savidhe nikaṭe ahaṁ jājvalīmi | atas tvaṁ dūre pryayāhi | cūḍākāreṇa kuñcita-picchasya koṭyāgra-bhāgena praṇāma-samaye nirmañchitāgra-caraṇāni tvaṁ tadānīṁ krodhena uddhurā āsīḥ | samprati katham asmābhiḥ sa ānetavyaḥ, tvam eva gatvā ānayeti bhāvaḥ ||14||

—o)0(o—

**|| 4.5.15-17 ||**

atha **ahitaḥ—**

ahitaḥ syād dvidhā svasya hareś ceti prabhedataḥ ||

tatra (1) **svasyāhitaḥ—**

ahitaḥ svasya sa syād yaḥ kṛṣṇa-sambandha-bādhakaḥ ||

yathā uddhava-sandeśe (74)—

kṛṣṇaṁ muṣṇan akaruṇa-balād gopa-nārī-vadhārthī

mā maryādām yadu-kula-bhuvām bhindhire gāndineyaḥ |

iti uttuṅgā mama madhu-pure yātrayā tatra tāsāṁ

vitrastānāṁ parivavalire vallavīnāṁ vilāpāḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** he gāṇḍineya akrūra ! tvayi yātrām idhitsau sati strīṇām asmākaṁ prāṇair api yātrā vyadhāyi, asmākaṁ prāṇā yāsyantīty arthaḥ | tathā ca śrī-kṛṣṇaṁ gṛhītvā tava gamanecchāyāṁ satyām ananta-strī-vadha-janya-pāpena yadu-kulasyāpratiṣṭhā bhaviṣyaty ato yadu-kula-bhuvāṁ maryādāṁ tvaṁ mā bhindhi re ||17||

—o)0(o—

**|| 4.5.18-19 ||**

atha (2) **harer ahitaḥ—**

ahitas tu hares tasya vairi-pakṣo nigadyate ||

yathā—

harau śruti-śiraḥ-śikhā-maṇi-marīci-nīrājita-

sphurac-caraṇa-paṅkaje’py avamatiṁ vyanakty atra yaḥ |

ayaṁ kṣipati pāṇḍavaḥ śamana-daṇḍa-ghoraṁ haṭhāt

trir asya mukuṭopari sphuṭam udīrya savyaṁ padam ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** śruti-śirasām upaniṣadāṁ śikhā-stha-maṇi-dīdhitibhir nīrājitaṁ caraṇa-paṅkajaṁ yasya tasmin śrī-kṛṣṇe yaḥ śiśupālābhidhaḥ avajñāṁ vyanakti, asya mukuṭopari bhīma-nāmāyaṁ mal-lakṣaṇo yama-daṇḍād api bhayaṅkaraṁ madīyaṁ vāma-pādam udīrya kṣipati ||19||

—o)0(o—

**|| 4.5.20-26 ||**

solluṇṭha-hāsa-vakrokti-kaṭākṣānādarādayaḥ |

kṛṣṇāhita-hitasthāḥ syur amī uddīpanā iha ||

hasta-nispeṣaṇaṁ danta-ghaṭṭanaṁ rakta-netratā |

daṣṭauṣṭhatātibhrū-kuṭī bhujāsphālana-tāḍanāḥ ||

tuṣṇīkatā natāsyatvaṁ niśvāso bhugna-dṛṣṭitā |

bhartsanaṁ mūrdha-vidhūtir dṛg-ante pāṭala-cchaviḥ ||

bhrū-bhedādhara-kampādyā anubhāvā ihoditāḥ |

atra stambhādayaḥ sarve prākaṭyaṁ yānti sāttvikāḥ ||

āvego jaḍatā garvo nirvedo moha-cāpale |

asūyaugryaṁ tathāmarṣa-śramādyā vyabhicāriṇaḥ ||

atra krodha-ratiḥ sthāyī sa tu krodhas tridhā mataḥ |

kopo manyus tathā roṣas tatra kopas tu śatru-gaḥ ||

manyur bandhuṣu te pūjya-sama-nyūnās tridhoditāḥ |

roṣas tu dayite strīṇām ato vyabhicaraty asau ||

**śrī-jīvaḥ :** vyabhicarati ādye rase vyabhicāritāṁ prāpnoti | jaratī-sakhyādīnāṁ kopa-manyuvan nāmūṣāṁ roṣaḥ sthāyitām āyātīty arthaḥ | tad evaṁ pūrvam uktā āvegādayaś ca vyabhicāriṇaḥ augrya-pradhānāḥ śatru-viṣayāḥ, amarṣa-pradhānā bandhu-viṣayāḥ | asūyā-pradhānā dayita-viṣayā jñeyāḥ ||26||

**mukundadāsaḥ :** *na vyākhyātam |*

**viśvanāthaḥ :** te bandhavaḥ pūjyādi tridhā bhavanti | vyabhicarati śṛṅgāra-rase vyabhicāritāṁ prāpnoti | jaratī-sakhyādīnāṁ kopo manyuvan nāmūṣāṁ roṣaḥ sthāyitām āyātīty arthaḥ | tad evaṁ pūrvam uktā āvegādayaś ca vyabhicāriṇaḥ, augrya-pradhānāḥ manyu-viṣayāḥ, amarṣa-pradhānā bandhu-viṣayāḥ | asūyā-pradhānā dayita-viṣayā jñeyāḥ ||26||

—o)0(o—

**|| 4.5.27-28 ||**

hasta-peṣādayaḥ kope manyau tuṣṇīkatādayaḥ |

dṛg-anta-pāṭalatvādyā roṣe tu kathitāḥ kriyāḥ ||

tatra **vairiṇi**, yathā—

nirudhya puram unmade harim agādha-sattvāśrayaṁ

mṛdhe magadha-bhūpatau kim api vaktram ākrośati |

dṛśaṁ kavalita-dviṣad-visara-jāṅgale lāṅgale

nunoda dahad-iṅgala-pravala-piṅgalāṁ lāṅgalī ||[[6]](#footnote-7)

**śrī-jīvaḥ, mukundadāsaḥ :** dviṣad-visara-jāṅgalaṁ śatru-samūha-māṁsam | iṅgalo’ṅgāraḥ ||28||

**viśvanāthaḥ :** madhupurīṁ nirudhya agādhā sattva-śrīḥ sampattiḥ yasya tathā-bhūtaṁ hariṁ magadha-bhūpatau jarāsandhe vaktram ākrośati sati lāṅgalī baladevaḥ krodhena dṛśaṁ lāṅgale hale nunoda prerayāmāsa | tathā ca, yuddhe lāṅgalaṁ dadarśa ity arthaḥ | lāṅgale kathaṁ-bhūte ? kavalitaṁ dviṣad-visarasya śatru-samūhasya jāṅgalaṁ māṁsaṁ yena tathā-bhūte | dṛśaṁ kathaṁ-bhūtāṁ ? jvalad-iṅgalasya jvalad-aṅgārasyeva piṅgala-varṇām ||28||

—o)0(o—

**|| 4.5.29 ||**

**pūjyo**, yathā vidagdha-mādhave (2.21)—

krośantyāṁ kara-pallavena balavān sadyaḥ pidhatte mukhaṁ

dhāvantyāṁ bhaya-bhāji vistṛta-bhujo rundhe puraḥ paddhatim |

pādānte viluṭhaty asau mayi muhur daṣṭādharāyāṁ ruṣā

mātaś caṇḍi mayā śikhaṇḍa-mukuṭād ātmābhirakṣyaḥ katham ||

śrī-jīvaḥ **:** krośantyām iti bhāvaṁ parīkṣamāṇāyāṁ paurṇamāsyāṁ kṛṣṇa-sphūrti-mayaṁ caritaṁ sākṣād rūpam iva śrī-rādhayā kathitam ||29||

mukundadāsaḥ : krośantyām iti bhāvaṁ parīkṣamāṇāyāṁ paurṇamāsyāṁ kṛṣṇa-sphūrti-maya-caritaṁ sākṣād rūpam iva śrī-rādhayā kathitam ||29||

viśvanāthaḥ : prema-parīkṣārthaṁ śrī-rādhikāyai pātivratya-dharmam upadiśantīṁ paurṇamāsīṁ prati sā rādhāha—mayi krośantyām satyāṁ mukhaṁ pidhatte, paddhatiṁ panthānaṁ, ruṣā dantena daṣṭādharāyāṁ satyāṁ pādānte viluṭhati | he caṇḍi kopane, śrī-kṛṣṇāt ātmā dehaḥ kathaṁ rakṣyaḥ ? ||29|| [tathāpi avicāreṇa māṁ praty eva kupyasi kiṁ vaktavyam ? iti |]

—o)0(o—

**|| 4.5.30 ||**

**same,** yathā—

jvalati durmukhi marmaṇi murmuras

tava girā jaṭile niṭile ca me |

giridharaḥ spṛśati sma kadā madād

duhitaraṁ duhitur mama pāmari ||

śrī-jīvaḥ : jvalatīti jaṭilā-mukharayor nibhṛta-kalahaḥ | mumuras tuṣāgniḥ | niṭile śirasi ||30||

mukundaḥ : mumuras tuṣāgniḥ | niṭile śirasi ||30||

viśvanāthaḥ : jaṭilā-mukharayor nibhṛta-kalaham āha—he durmukhi jaṭile tava girā kaṭu-vacanena mama marmaṇi niṭile śirasi ca murmuras tuṣāgnir jvalati | he pāmari ! mama duhituḥ kīrtidāyāḥ duhitaraṁ rādhikāṁ giridharaḥ kadā spṛśati sma ||30||

—o)0(o—

**|| 4.5.31 ||**

**nyūne**, yathā—

hanta svakīya-kuca-mūrdhni manoharo’yaṁ

hāraś cakāsti hari-kaṇṭha-taṭī-cariṣṇuḥ |

bhoḥ paśyata svakula-kajjala-mañjarīyaṁ

kuṭena māṁ tad api vañcayate vadhūṭī ||

śrī-jīvaḥ : kadācin nijāṅgāj jhaṭiti śrī-rādhikayāvatāritaṁ hari-hāraṁ vīkṣya tasyāḥ sakhīḥ prati jaṭilā vacanam—hanteti ||31||

mukundaḥ : rādhā-vakṣasi hari-hāra-vīkṣaṇena jāta-manyor jaṭilāyās tat-sakhīr anādṛtya śūnye vacanam—hanteti ||31||

viśvanāthaḥ : kadācin nijāṅgāj jhaṭiti śrī-rādhayāvatāritaṁ hari-hāraṁ vīkṣya tasyāḥ sakhīṁ prati jaṭilāha—hanteti ||31||

—o)0(o—

**|| 4.5.32-33 ||**

asmin na tādṛśo manyau vartate raty-anugrahaḥ |

udāharaṇa-mātrāya tathāpy eṣa nidarśitaḥ ||

krodhāśrayāṇāṁ śatrūṇāṁ caidyādīnāṁ svabhāvataḥ |

krodho rati-vinābhāvān na bhakti-rasatāṁ vrajet ||

śrī-jīvaḥ : na tādṛśa iti na spaṣṭa ity arthaḥ | govardhanaṁ vinā mallam ity ādy uktatvāt ||32||

mukundaḥ : tādṛśo rasa-yogyaḥ | manyur ayam amarṣākhyo vyabhicārī bhāva eva sthāyīti bhāvaḥ ||32||

viśvanāthaḥ :na tādṛśa iti na spaṣṭa ity arthaḥ | govardhanaṁ vinā mallam ity ādy uktatvāt ||32||

—o)0(o—

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

raudra-bhakti-rasa-laharī pañcamī

|| 4.5 ||

—o)0(o—

(4.6)

## bhayānaka-bhakti-rasākhyā

### ṣaṣṭha-laharī

**|| 4.6.1-3 ||**

vakṣyamāṇair vibhāvādyaiḥ puṣṭiṁ bhaya-ratir gatā |

bhayānakābhidho bhakti-raso dhīrair udīryate ||

kṛṣṇaś ca dāruṇāś ceti tasminn ālambanā dvidhā |

anukampyeṣu sāgassu kṛṣṇas tasya ca bandhuṣu ||2||

dāruṇāḥ snehataḥ śaśvat tad-aniṣṭhāpti-darśiṣu |

darśanāc chravaṇāc ceti smaraṇāc ca prakīrtitāḥ ||3||

**śrī-jīvaḥ :** tad-bhaktāś ceti vaktavye dāruṇāś cety uktiḥ prakṛta-rasavin-matānusāreṇa | sva-matānusāreṇa tu pañcamy-arthānāṁ teṣām ālambanatvaṁ na sambhavati | sāmānye viśeṣeṣu ca saptamy-arthasyaivālambanatvena svīkṛtatvāt | prākṛta-rasavin-matānuvāda-mayam etat prakaraṇam iti svayaṁ likhiṣyate—

hāsyādīnāṁ rasatvaṁ yad gauṇatvenāpi kīrtitam |

prācāṁ matānusāreṇa tad vijñeyaṁ manīṣibhiḥ || [bha.ra.si. 4.7.13] iti |

sva-mate tu prathama-pakṣe’nukampyā eva bhayasya viṣayatvenāśrayatvena cālambanāḥ | kṛṣṇas tu hetu-mātram | tad-dvitīyā-pakṣe kṛṣṇo viṣayatvena, bandhava āśrayatvenālambanāḥ, dāruṇās tu hetu-mātram iti jñeyam | ratis tu yathāyatham asty eva ||2||

**mukundadāsaḥ :** dāruṇāś cety uktir bharatādīnāṁ matānusāreṇa | śrī-bhāgavatādy-anusāri-sva-mate hāsyādīnāṁ prāyo vyabhicāritvam | pañcamy-anta ālambano bhāvotpādanāṁśe ubhaya-sammata eva | saptamy-anto bhāvotkarṣa-śaṁsaka eva tasya svotpādita-bhāvotkarṣaka-svarūpatvāt | ato vakṣyate—bhīṣaṇebhyo bhayam [bha.ra.si. 4.6.12] vibhāvyate hi raty-ādir yatrety atra siddhavan nirdeśā, yato jñāna iti ca bodhyam ||2||

**viśvanāthaḥ :** asmin rase śrī-kṛṣṇaḥ tathā dāruṇāḥ asurādayaś ca dvidhā viṣayālambanā jñeyāḥ | sāgaḥsu sāparādheṣu anukampyeṣu āśrayālambaneṣu śrī-kṛṣṇo viṣayālambanaḥ, tasya śrī-kṛṣṇasya bandhuṣu snehāt sarvadā śrī-kṛṣṇasyāniṣṭāpti-darśiṣu teṣu āśrayālambaneṣu dāruṇā darśanādi-hetoḥ viṣayālambanāḥ kīrtitāḥ ||2-3||

—o)0(o—

**|| 4.6.4 ||**

tatra **anukampyeṣu kṛṣṇo**, yathā—

kiṁ śuṣyad-vadano’pi muñca khacitaṁ citte pṛthuṁ vepathuṁ

viśvasya prakṛtiṁ bhajasva na manāg apy asti mantuṁ tava |  
uṣma-mrakṣitam ṛkṣa-rāja rabhasād vistīrya vīryaṁ tvayā

pṛthvī pratyuta yuddha-kautuka-mayī sevaiva me nirmitā ||

**śrī-jīvaḥ :** uṣmā krodha-santāpaḥ | pṛthvī pṛthutarā ||4||

**mukundadāsaḥ :** uṣmā krodha-santāpaḥ ||4||

**viśvanāthaḥ :** jāmbavantaṁ prati śrī-kṛṣṇa āha—he ṛkṣa-rāja ! khacitaṁ vyāptaṁ, vepathuṁ muñca | tava manāg apy aparādho nāsti | uṣmā krodha-santāpaḥ tena mrakṣitaṁ yuktaṁ vīryaṁ vistārya pṛthvī mahatī mama yuddha-kautuka-mayī sevaiva tvayā nirmitā ||4||

—o)0(o—

**|| 4.6.5 ||**

yathā vā—

mura-mathana puras te ko bhujaṅgas tapasvī

laghu-haram iti kārṣīr mā sma dīnāya manyum |

gurur ayam aparādhas tathyam ajñānato’bhūd

aśaraṇam atimūḍhaṁ rakṣa rakṣa prasīda ||

**śrī-jīvaḥ :** kāliyasya vākyam | tapasvī varākaḥ | manyuḥ krodhaḥ ||5||

**mukundadāsaḥ :** tapasvī varākaḥ ||5||

**viśvanāthaḥ :** bhagavat-tattva-jñānānantaraṁ śaraṇāpannaḥ kāliyaḥ śrī-kṛṣṇam āha—tava puro’gre mad-vidho bhujaṅgaḥ tapasvī varākaḥ kaḥ ? manyuṁ māsma kārṣīḥ ||5||

—o)0(o—

**|| 4.6.6 ||**

**bandhuṣu dāruṇā darśanād**, yathā—

hā kiṁ karomi taralaṁ bhavanāntarāle

gopendra gopaya balād uparudhya bālam |

kṣmā-maṇḍalena saha cañcalayan mano me

śṛṅgāṇi laṅghayati paśya turaṅga-daityaḥ ||6||

**śrī-jīvaḥ :** śṛṅgāṇi vṛkṣādīnām agra-bhāgān ||6||

**mukundadāsaḥ :** śṛṅgāṇi parvatoccāgra-bhāgān ||6||

**viśvanāthaḥ :** nandaṁ prati śrī-yaśodāha—hā kim iti | he gopendra ! taralaṁ cañcalaṁ bālaṁ bhavana-madhye balāt uparudhya gopaya rakṣa | turaṅga-daityaḥ keśī laṅghayati ||6||

—o)0(o—

**|| 4.6.7 ||**

**śravaṇād**, yathā—

śṛṇvantī turaga-dānavaṁ ruṣā

gokulaṁ kila viśantam uddhuram |

drāg abhūt tanaya-rakṣaṇākulā

śuṣyad-āsya-jalajā vrajeśvarī ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** turaṅga-dānavaṁ keśinaṁ gokulaṁ viśantaṁ śṛṇvatī yaśodā śuṣyan-mukha-pañkajā satī putra-rakṣaṇārthaṁ vyākulābhūt ||7||

—o)0(o—

**|| 4.6.8 ||**

**smaraṇād,** yathā—

virama virama mātaḥ pūtanāyāḥ prasaṅgāt

tanum iyam adhunāpi smaryamāṇā dhunoti |  
kavalayitum ivāndhīkṛtya bālaṁ ghurantī

vapur atiparuṣaṁ yā ghoram āviścakāra ||8||

**śrī-jīvaḥ :** virameti kāñcid dūrād āgatām ajñāta-vṛttāṁ prati śrī-vrajeśvarī-vākyam | tataḥ kavalayitum ity ādy anuvāda-doṣo’pi na syāt | ghurantī bhīma-śabdaṁ kurvantī | ghura bhīmārta-śabdayor ity asya rūpam ||8||

**mukundadāsaḥ :** virameti kāñcid dūrāgatāṁ kiñcin-mātra-śruta-vṛttāṁ prati śrī-vrajeśvarī-vākyam | ghurantī bhīma-śabdaṁ kurvantī ||8||

**viśvanāthaḥ :** kāñcid dūrād āgatām ajñāta-vṛttāntāṁ prati śrī-vrajeśvarī āha—ataḥ kavalayitum ity ādy anuvāda-doṣo na syāt | dhunoti kampayate | ghurantī bhīma-śabdaṁ kurvantī | ghura bhīmārta-śabdayoḥ ||8||

—o)0(o—

**|| 4.6.9-10 ||**

vibhāvasya bhrukuṭy-ādyās tasminn uddīpanā matāḥ |

mukha-śoṣaṇam ucchvāsaḥ parāvṛtya vilokanam ||

sva-saṅgopanam udghūrṇā śaraṇānveṣaṇaṁ tathā |

krośanādyāḥ kriyāś cātra sāttvikāś cāśru-varjitāḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** vibhāvasya viṣayālambanasya bhrukuṭy-ādyāḥ ||9|| kriyā anubrahmāḥ ||10||

—o)0(o—

**|| 4.6.11-13 ||**

iha santrāsa-maraṇa-cāpalāvega-dīnatāḥ |

viṣāda-mohāpasmāra-śaṅkādyā vyabhicāriṇaḥ ||

asmin bhagna-ratiḥ sthāyī bhāvaḥ syād aparādhataḥ |

bhīṣaṇebhyaś ca tatra syād bahudhaivāparādhitā ||

taj-jā bhīr nāparatra syād anugrāhya-janān vinā |

ākṛtyā ye prakṛtyā ye ye prabhāveṇa bhīṣaṇāḥ ||

**śrī-jīvaḥ :** *na vyākhyātam |*

**mukundadāsaḥ :** tajjā aparādhajāḥ ||13||

**viśvanāthaḥ :** bhīṣaṇebhyo bhayānakāsurebhyaḥ aparādhitāparādho bahuvidho bhavati ||12|| tasmāt aparādhāt jātā bhīḥ anugrāhya-bhaktān vinā anyatra na syāt ||13||

—o)0(o—

**|| 4.6.14-16 ||**

etad-ālambanā bhītiḥ kevala-prema-śāliṣu |

nārī-bālādiṣu tathā prāyeṇātropajāyate ||

ākṛtyā pūtanādyāḥ syuḥ prakṛtyā duṣṭa-bhū-bhujaḥ |

bhīṣaṇās tu prabhāveṇa surendra-giriśādayaḥ ||

sadā bhagavato bhītiṁ gatā ātyantikīm api |

kaṁsādyā rati-śūnyatvād atra nālambanā matāḥ ||

**śrī-jīvaḥ :** duṣṭa-bhūbhujaḥ śiśupālādayaḥ ||15||

**mukundadāsaḥ :** prākṛtyā svabhāvena keśi-mukhyo yeṣu ariṣṭādiṣu te keśi-mukhyakāḥ ||15||

**viśvanāthaḥ :** etad-ālambanā etad-viṣayālambanā bhītiḥ premavatsu strī-bālakādiṣūpajāyate ||14|| duṣṭa-bhūbhujaḥ śiśupālādayaḥ | bhagavat-sakāśāt kaṁsādyā ātyantikīṁ bhītiṁ prāptā api rati-śūnyatvāt viṣayālambanatve’pi nāśrayālambanāḥ | bhaktān vinānyeṣām āśrayālambanatvaṁ pūrvam eva dūrīkṛtam iti jñeyam ||15-16||

—o)0(o—

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

bhayānaka-bhakti-rasa-laharī ṣaṣṭhī

|| 4.6||

(4.7)

## bībhatsa-bhakti-rasākhyā

### saptama-laharī

**|| 4.7.1-2 ||**

puṣṭiṁ nija-vibhāvādyair jugupsā-ratir āgatā |

asau bhakti-raso dhīrair bībhatsākhya itīryate ||

asminn āśrita-śāntādyā dhīrair ālambanā matāḥ ||

**śrī-jīvaḥ :** tatra bībhatsitasyaivālambanatve’py āśrita-śāntādīnām ālambanatvaṁ raty-aṁśena | śānto’tra tapasvi-rūpa eva | ādya-grahaṇāt aprāpta-bhagavat-sānnidhyāḥ sarva eva ||2||

**mukundadāsaḥ :** asminn iti | ālambanā viṣayālambana-rūpāḥ | ādya-śabdāt prāyikīī jugupsāśrayā anye’pi bhaktā āśrayatvena dehādikaṁ viṣayatvena gṛhītāni ||2||

**viśvanāthaḥ :** ātmocitair vibrahmādyaiḥ puṣṭiṁ prāptāsau jugupsā ratiḥ bībhatsākhyaḥ bhakti-raso bhavet ||1|| asmin rase āśrita-śāntādayaḥ ālambanā matāḥ ||2||

—o)0(o—

**|| 4.7.3 ||**

yathā—

pāṇḍityaṁ rata-hiṇḍakādhvani gato yaḥ kāma-dīkṣā-vratī

kurvan pūrvam aśeṣa-ṣiḍga-nagarī sāmrājya-caryām abhūt |

citraṁ so’yam udīrayan hari-guṇānudbāṣpa-dṛṣṭir jano

dṛṣṭe strī-vadane vikūṇita-mukho viṣṭabhya niṣṭhīvati ||

**śrī-jīvaḥ :** ratahiṇḍako rata-cauraḥ | vikūṇita-mukho vakrita-vadanaḥ | viṣṭabhya viśeṣeṇa stabdho bhūtvā ||3||

**mukundadāsaḥ :** vikūnita-mukho viśeṣeṇa saṅkocita-mukhaḥ | viṣṭabhya viśeṣeṇa stabdhī-bhūya ||3||

**viśvanāthaḥ :** rata-hiṇḍako rati-cauraḥ | tasya adhvani yaḥ pāṇḍityaṁ prāpuḥ, tathā aśeṣa-ṣiḍgāṇāṁ strī-lampaṭānāṁ yā nagarī tasyā sāmrājya-carcāṁ yatheṣṭācaraṇaṁ kurvan san pūrvaṁ kāma-dīkṣā-vratī abhūt, sa evāyaṁ hari-guṇān udīrayan saṅkīrtayan udgata-bāṣpa-dhārā-yuktā dṛṣṭir yasya tathā-bhūtaḥ san strī-vadane dṛṣṭe sati vikūṇita-mukho vakrita-vadanaḥ | viṣṭabhya viśeṣeṇa stabdho bhūtvā niṣṭhīvati ||3||

—o)0(o—

**|| 4.7.4-6 ||**

atra niṣṭhīvanaṁ vaktra-kūṇanaṁ ghrāṇa-saṁvṛtiḥ |

dhāvanaṁ kampa-pulaka-prasvedādyāś ca vikriyāḥ ||

iha glāni-śramonmāda-moha-nirveda-dīnatāḥ |

viṣāda-cāpalāvega-jāḍyādyo vyabhicāriṇaḥ ||

jugupsā-ratir atra syāt sthāyī sā ca vivekajā |

prāyikī ceti kathitā jugupsā dvi-vidhā budhaiḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** vikriyā anubrahmāḥ ||4||

—o)0(o—

**|| 4.7.7-8 ||**

tatra **vivekajā—**

jāta-kṛṣṇa-rater bhakta-viśeṣasya tu kasyacit |

vivekotthā tu dehādau jugupsā syād vivekajā ||

yathā—

ghana-rudhira-maye tvacā pinaddhe

piśita-vimiśrita-visra-gandha-bhāji |

katham iha ramatāṁ budhaḥ śarīre

bhagavati hanta rater lave’py udīrṇe ||

**śrī-jīvaḥ :** piśitaṁ māṁsam | visraṁ syād āma-gandhi yat | tasmād visrasya yo gandhas tad-bhājīty arthaḥ | udīrṇa iti kry-ādikasya ṛ gatāv ity asya dīrghasya niṣṭhāyā rūpam | udita ity arthaḥ ||8||

**mukundadāsaḥ :** kasyacid bhakta-viśeṣasya sevā-niṣṭhāṁ vinā āśrita-sārūpyasya ||7|| piśitaṁ māṁsam | visraṁ syād āma-gandhi yat | āmaḥ apakva-malaḥ | piśita-miśritasya visrasya yo gandhas tad-bhājī | udīrṇa iti kraiyādikasya ṛ gatāv ity asya dīrghasya niṣṭhāntaṁ rūpam | udita ity arthaḥ ||8||

**viśvanāthaḥ :** śarīre kiṁ-bhūte ? tvacā pinaddhe carmaṇācchādite piśitaṁ māṁsaṁ visrasya yo gandhaḥ tad-bhājīty arthaḥ | visraṁ syād āma-gandhi yat ity amaraḥ | rater lave’py udīrṇe udite satīty arthaḥ ||8||

—o)0(o—

**|| 4.7.9-10 ||**

atha **prāyikī—**

amedhya-pūty-anubhavāt sarveṣām eva sarvataḥ |

yā prāyo jāyate seyaṁ jugupsā prāyikī matā ||

yathā—

asṛṅ-mūtrākīrṇe ghana-śamala-paṅka-vyatikare

vasann eṣa klinno jaḍa-tanur ahaṁ mātur udare |

labhe cetaḥ-kṣobhaṁ tava bhajana-karmākṣamatayā

tad asmin kaṁsāre kuru mayi kṛpā-sāgara kṛpām ||

**śrī-jīvaḥ :** bhajana-karmākṣamatayopalakṣite mayi, na tu tayā hetunā | bhajana-karmākṣamatame iti saptamy-anto vā pāṭhaḥ ||10||

**mukundadāsaḥ :** sarveṣāṁ pañca-vidha-bhaktānām ||9|| bhajana-karmākṣamatayā hetuneti jāta-ratitvaṁ jīvasya darśitam ||10||

**viśvanāthaḥ :** garbhastha-bhakta-jīvo bhagavantaṁ stauti | ghana-śamala-paṅkānāṁ niviḍa-pāpa-rūpa-paṅkānāṁ vyatikaraḥ paunaḥpunyaṁ yatra tathā-bhūte mātur udare vasann eṣa jaḍa-tanur aham cetaḥ-kṣobhaṁ labhe | bhajana-karmākṣamatayā upalakṣite mayi ||10||

—o)0(o—

**|| 4.7.11 ||**

yathā vā—

ghrāṇodghūrṇaka-pūta-gandhi-vikaṭe kīṭākule dehalī-

srasta-vyādhita-yūtha-gūtha-ghaṭanā-nirdhūta-netrāyuṣi |

kārā-nāmani hanta māgadha-yamenāmī vayaṁ nārake

kṣiptās te smṛtim ākalayya naraka-dhvaṁsinn iha prāṇimaḥ ||

**śrī-jīvaḥ, mukundadāsaḥ :** nārake naraka-samūhe ||11||

**viśvanāthaḥ :** ghrāṇasya udghūrṇā-janako yo durgandhas tena vikaṭe evaṁ dehalyāṁ srastā ye vyādhi-yuktā manuṣya-yūthās teṣāṁ gūthānāṁ viṣṭhānāṁ ghaṭanayā nirdhūtāni netrāṇām āyūṁṣi darśana-sāmārthyāni yasya tathā-bhūte, kārāgāra-nāmani nārake naraka-samūhe jarāsandha-svarūpeṇa yamena kṣiptā vayaṁ tava caraṇāravindasya smṛtim ākalayya prāpya he naraka-dhvamṣin ! prāṇimaḥ jīvāmaḥ ||11||

—o)0(o—

**|| 4.7.12-14 ||**

labdha-kṛṣṇa-rater eva suṣṭhu pūtaṁ manaḥ sadā |

kṣubhyaty ahṛdya-leśe’pi tato’syāṁ raty-anugrahaḥ ||

hāsyādīnāṁ rasatvaṁ yad gauṇatvenāpi kīrtitam |

prācāṁ matānusāreṇa tad vijñeyaṁ manīṣibhiḥ ||

amī pañcaiva śāntādyā harer bhakti-rasā matāḥ |

eṣu hāsyādayaḥ prāyo bibhrati vyabhicāritām ||

**śrī-jīvaḥ :** raty-anugrahaḥ ratyā kartryā poṣaṇam ||12||

**mukundadāsaḥ :** prācāṁ śrī-bharatānusāri-matānām ||13||

**viśvanāthaḥ :** labdha-kṛṣṇa-rater hetoḥ suṣṭhu pūtaṁ nirmalaṁ manaḥ kṣubhyati | ata asyāṁ jugupsā-ratau raty-anugrahaḥ mukhya-ratyā kartryā poṣaṇam ity arthaḥ | sva-mate tu amī śāntādyāḥ pañcaiva bhakti-rasā matāḥ ||12-14||

—o)0(o—

iti śrī-śrī-bhakti-rasāmṛta-sindhāv uttara-vibhāge

gauṇa-bhakti-rasa-nirūpaṇe

bībhatsa-bhakti-rasa-laharī saptamī

|| 4.7 ||

(4.8)

## rasānāṁ maitrī-vaira-sthiti-nāmnī

### aṣṭama-laharī

**|| 4.8.1-2 ||**

athāmīṣāṁ krameṇaiva śāntādīnāṁ parasparam |

mitratvaṁ śātravatvaṁ ca rasānām abhidhīyate ||

śāntasya prīta-bībhatsa-dharma-vīrāḥ suhṛd-varāḥ |

adbhutaś caiṣa vijñeyaḥ prītādiṣu catuḥṣv api ||

**śrī-jīvaḥ :** atra svayam aṅgi-rasānubhavī śrī-kṛṣṇa-bhaktaḥ | śrī-kṛṣṇas tad-bhaktāntaraṁ, tad-udāsīnas tad-virodhī ceti pañca-vidha-gatatvena brahmā lakṣyante, tatrāṅgino rasasya kenacid anucitenāṅgena milane sati rasa-vighātaḥ syād ucita-milane tu tat-poṣa iti vaktavye śāntasya tau darśayituṁ tāvad āha—śāntasyeti | bībhatsa-dharma-vīrāv atra tapasvi-śāntasya suhṛdau jñeyau | tad-udāsīna-tad-virodhinor bībhatsitatā-bhāvanayā śrī-kṛṣṇa-tad-bhaktayor dhārmikatā-paryālocanayā ca tadīya-rasodayāt | ātmārāma-śāntasya ca tat-tad-anavadhāne’pi suhṛd-varo jñeyaḥ | kintu śāntasya śānta-prāya-tapasvino’pi dvidhā śrī-bhagavati camatkāro jāyate | brahmānubhavānandād api tan-mādhuryānubhavānandena kvacic śatru-pakṣa-nigrahādi-līlāyā apy āścaryatvena | yathā tasyāravinda-nayanasya [bhā.pu. 3.15.43] ity ādi | yathā ca, na tasya citraṁ para-pakṣa-nigrahas tathāpi martyānuvidhasya varṇyate [bhā.pu. 10.52.29] ity ādi | martyān anuvidhatte’nukaroti martya-līlocitām eva śaktiṁ vyañjayati nādhikāṁ, tathāpi tan-nigrahādikaṁ karoty eva yat tasyety arthaḥ ||2||

**mukundadāsaḥ :** eṣa ca śāntasya suhṛd-varaḥ | eṣo’dbhutaḥ prītādiṣv api suhṛd-varo jñeyaḥ ||1‑2||

**viśvanāthaḥ :** atrāṅgino rasasya kenacid anucitenāṅgena milane rasa-vighātaḥ syāt, tad-ucita-milane tu tat-poṣa iti vaktavye śāntasya tau darśayituṁ tāvad āha—śāntasyeti | bībhatsa-dharma-vīrāv atra tapasvi-śāntasya suhṛdau jñeyau | tad-udāsīna-tad-virodhinor bībhatsatā-bhāvanayā śrī-kṛṣṇa-tad-bhaktayor dhārmikatā-paryālocanayā ca tadīya-rasodayāt | ātmārāma-śāntasya ca tat-tad-anavadhāne’pi kavinā tad-aṅgatvena varṇanāyāṁ doṣa eva syāt | adbhutaś ca śāntasya suhṛd-varaḥ. eṣa adbhutaḥ dāsya-sakhya-vātsalya-śṛṅgāreṣv api suhṛd-varo jñeyaḥ | kintu śāntasya śānta-prāya-tapasvinaś ca dvidhā śrī-bhagavataś camatkāro jāyate | brahmānubhavānandād api tan-mādhuryānubhavānandena kvacic śatru-pakṣa-nigrahādi-līlāyā apy āścaryatvena | yathā tṛtīye, tasyāravinda-nayanasya padāravinda- [bhā.pu. 3.15.43] ity ādi | yathā śrī-daśame, na tasya citraṁ para-pakṣa-nigrahas tathāpi martyānuvidhasya varṇyate [bhā.pu. 10.52.29] ity ādi | martyān anuvidhatte’nukaroti martya-līlocitām eva śaktiṁ vyañjayati, nādhikāṁ, tathāpi yas tu nigrahādikaṁ karoti tasyety arthaḥ ||2||

—o)0(o—

**|| 4.8.3 ||**

dviṣann asya śucir yuddha-vīro raudro bhayānakaḥ ||

**śrī-jīvaḥ :** asya śāntasya dividhasyāpi | śucir atra samprati ṭīkokta-pañca-vidhāṁ gato’pi dviṣan, tathā yuddha-vīraś ca | raudra-bhayānakau tu ātmārāmasyaiva śatrū | tapasvi-śāntasya tu yamādīnām augrya-darśanān nija-saṁsāra-bhayotpattau śānti-puṣṭeḥ, tasya tu raudraḥ svagato dveṣyaḥ ||3||

**mukundadāsaḥ :** *na vyākhyātam |*

**viśvanāthaḥ :** asya śāntasya dividhasyāpi | śuciḥ śṛṅgāraḥ dviṣan śatrur ity arthaḥ | tathā yuddha-vīraś ca raudra-bhayānakau tu ātmārāma-śāntasyaiva śatrū | tapasvi-śāntasya tu yamādīnām augrya-darśanān nija-saṁsāra-bhayotpattau śānti-rasasya puṣṭeḥ, asya tu raudraḥ svagato dveṣyaḥ ||3||

—o)0(o—

**|| 4.8.4 ||**

suhṛt-prītasya bībhatsaḥ śānto vīra-dvayaṁ tathā |

vairī śucir yuddha-vīro raudraś caika-vibhāvakaḥ ||

**śrī-jīvaḥ :** suhṛt-prītasya bībhatsaḥ ity udāsīnādi-dvaye bībhatsatayā tasyaiva puṣyamāṇatvāt, evaṁ tata uparatyā śānto’pi tathā, prathama-tritaya-gataṁ vīra-dvayaṁ dharma-dāna-vīrākhyaṁ yuddha-vīro raudraś ca, eka-vibhāvakaḥ, kṛṣṇa-vibhāvakaḥ sākṣāt kṛṣṇa-sambandhād utpannaḥ | sa ca sa cātra kṛṣṇena saha sva-kartṛka-yuddha-mayaḥ, kṛṣṇaṁ prati sva-kopa-maya ity arthaḥ | tad etad upalakṣaṇatvenānyatrānuktam api yathāyathaṁ tat-tad-gatatvena vyākhyāsyate ||4||

**mukundadāsaḥ :** vīra-dvayaṁ dharma-dāna-vīrākhyam | eka-vibhāvakaḥ kṛṣṇa-bhakta-kartṛkaḥ krodha ity arthaḥ ||4||

**viśvanāthaḥ :** suhṛt-prītasya bībhatsaḥ ity udāsīnādi-vaira-dvaye bībhatsatayā jñāte dāsyasyaiva puṣyamāṇatvāt | evaṁ tābhyām uparatyā śānto’pi suhṛt, tathā vīra-dvayaṁ dharma-vīra-dāna-vīrākhyaṁ yuddha-vīro raudraś ca, eka-vibhāvakaḥ, śrī-kṛṣṇa-vibhāvakaḥ sākṣāt śrī-kṛṣṇa-sambandhād utpanno yuddha-vīraḥ śrī-kṛṣṇena saha sva-kartṛka-yuddha-mayaḥ | sākṣāt śrī-kṛṣṇa-sambandhād utpanno raudraś ca śrī-kṛṣṇaṁ prati kopa-mayaḥ | ubhayam api dāsye viruddham | anyatrāpy anukramam apy evaṁ-rītyā jñeyam ||4||

—o)0(o—

**|| 4.8.5 ||**

preyasas tu śucir hāsyo yuddha-vīraḥ suhṛd-varāḥ |

dviṣo vatsala-bībhatsa-raudrā bhīṣmaś ca pūrvavat ||

**śrī-jīvaḥ :** preyasas tv iti | śucir atra kṛṣṇa-gataḥ | hāsyas tad-bhakta-dvaya-gataś ca | yuddha-vīras tūdāsīnād anyatra gataḥ | pūrvavat kṛṣṇa-vibhāvakaḥ, sa cātra kṛṣṇa-viṣayāśrayatāmaya ity arthaḥ ||5||

**mukundadāsaḥ :** bhīṣmaḥ pūrvavat kṛṣṇa-vibhāvakaḥ ||5||

**viśvanāthaḥ :** preyasaḥ sakhyasya dviṣaḥ śatravaḥ | bhīṣmaḥ bhayānakaḥ | pūrvavat śrī-kṛṣṇa-vibhāvakaḥ ||5||

—o)0(o—

**|| 4.8.6 ||**

vatsalasya suhṛd dhāsyaḥ karuṇo bhīṣma-bhit tathā |

śatruḥ śucir yuddha-vīraḥ prīto raudraś ca pūrvavat ||

**śrī-jīvaḥ :** vatsalasyeti | hāsya-karuṇāv atra prathama-traya-gatau | bhīṣmabhid virodhi-hetuka-bhayānaka-bhedaḥ | śuciḥ sarva-gataḥ | yuddha-vīra-raudrau kṛṣṇena saha pārasparikau | prīto vatsalasya kṛṣṇa-viṣayakaḥ | ataḥ pūrvavad ity upalakṣaṇam ||6||

**mukundadāsaḥ :** bhīṣmabhid dāruṇālambanaḥ raudraś ca pūrvavat kṛṣṇa-vibhāvakaḥ ||6||

**viśvanāthaḥ :** bhīṣmabhid asura-viṣayaka-bhayānaka-bhedaḥ | prīto dāsyaṁ pūrvavat śrī-kṛṣṇa-viṣayaḥ ||6||

—o)0(o—

**|| 4.8.7 ||**

śucer hāsyas tathā preyān suhṛd asya prakīrtitaḥ |

dviṣo vatsala-bībhatsa-śānta-raudra-bhayānakāḥ |

prāhur eke’sya suhṛdaṁ vīra-yugmaṁ pare ripum ||

**śrī-jīvaḥ :** śucer iti | hāsya-preyaḥ-śāntāḥ prathama-dvaya-gatāḥ | hāsya-preyāṁsau tu kvacit sakhī-lakṣaṇa-bhaktāntara-gatau ca | vatsalaḥ prathama-traya-gataḥ | bībhatsaḥ sarva-gataḥ | raudra-bhayānakau prāyaḥ sarva-gatau | vīra-yugmaṁ yuddha-dharma-vīra-rūpaṁ, tac ca prathama-traya-gatam | para iti tad idaṁ na sva-matam ity abhipretam ||7||

**mukundadāsaḥ :** vīra-yugmaṁ yuddha-dharma-vīra-rūpaṁ, tad eva pare ripuṁ prāhuḥ—sva-mate sarve taṭasthāḥ ||7||

**viśvanāthaḥ :** eke’sya rasasya vīra-yugmaṁ yuddha-dharma-vīra-rūpaṁ suhṛdaṁ prāhuḥ—pare iti tad idaṁ na sva-matam ity abhipretam ||7||

—o)0(o—

**|| 4.8.8 ||**

mitraṁ hāsyasya bībhatsaḥ śuciḥ preyān savatsalaḥ |

pratipakṣas tu karuṇas tathā prokto bhayānakaḥ ||

**śrī-jīvaḥ :** mitram iti | bībhatso’tra kṛta-bībhatsita-veśa-vidūṣakādi-lakṣaṇa-bhaktāntara-darśanāt prathama-gatatvena jñeyaḥ | na tv atyanta-bībhatsita-daurgandhādi-darśanāt | tad evaṁ para-paratra tat-tad-dhetutvaṁ tat-tad-gatatvaṁ ca svayam unneyam ||8||

**mukundadāsaḥ :** *na vyākhyātam |*

**viśvanāthaḥ :** mitram iti | bībhatso’tra kṛta-bībhatsita-veśa-vidūṣakādi-lakṣaṇa-bhaktāntara-darśanāt, na tv atyanta-bībhatsita-darśanāt ||8||

—o)0(o—

**|| 4.8.9 ||**

adbhutasya suhṛd vīraḥ pañca śāntādayas tathā |

pratipakṣo bhaved asya raudro bībhatsa eva ca ||

**śrī-jīvaḥ :** adbhutasyeti | alaukika-vastv-antarānubhava-jāta-camatkārasya bhīṣaṇa-bībhatsayor anubhavena vighātaḥ syād ity eva vivakṣitam | atas tayoḥ svataś camatkāra-karatvaṁ tu na niṣidhyate | rase sāraś camatkāraḥ ity asya virodhāt ||9||

**mukundadāsaḥ :** *na vyākhyātam |*

**viśvanāthaḥ :** adbhutasyeti | adbhuta-vastv-antarānubhava-jāta-camatkārasya bhīṣaṇa-bībhatsitayor anubhavena vighātaḥ syād ity eva vivakṣitam | atas tayoḥ svataś camatkārakatvaṁ tu na niṣidhyate | rase sāraś camatkāraḥ ity asya virodhāt ||9||

—o)0(o—

**|| 4.8.10 ||**

vīrasya tv adbhuto hāsyaḥ preyān prītis tathā suhṛt |

bhayānako vipakṣo’sya kasyacic chānta eva ca ||

**śrī-jīvaḥ :** vīrasyeti | śrī-baladevādāv iva yuddha-vīrādeḥ śrī-vrajeśvarādāv iva dāna-vīrāder vatsalaś ca kvacit suhṛd dṛśyate | bhayānakaḥ śāntaś ca kasyacid yuddha-vīrasya vipakṣaḥ | dāna-vīrāder bhayānakaś ca jñeyaḥ ||10||

**mukundadāsaḥ :** *na vyākhyātam |*

**viśvanāthaḥ :** vīrasyeti | śrī-baladevādāv iva yuddha-vīrādeḥ śrī-vrajeśvarādāv iva dāna-vīrāder vatsalaś ca kvacit suhṛd dṛśyate | kasyacid yuddha-vīrasya bhayānakaḥ śāntaś ca vipakṣaḥ ||10||

—o)0(o—

**|| 4.8.11 ||**

karuṇasya suhṛd raudro vatsalaś ca vilokyate |

vairī hāsyo’sya sambhoga-śṛṅgāraś cādbhutas tathā ||

**śrī-jīvaḥ :** karuṇasyeti | raudro jāta-cara-sva-priya-pīḍanatayānusmṛtayātra gṛhyate | vartamāna-tādṛśasya bhaya-mātra-janakatvāt ||11||

**mukundadāsaḥ :** *na vyākhyātam |*

**viśvanāthaḥ :** karuṇasyeti | raudra-padena pūrvotpannasya sva-priya-jana-pīḍanasya jñānena pūrvam eva jāto yo raudraḥ tasya smaraṇam atra gṛhyate | vartamāna-raudrasya tu bhaya-mātra-janakatvāt | aneka-vidha-śṛṅgārāṇāṁ madhye sambhogātmaka-śṛṅgāra eva vairī ||11||

—o)0(o—

**|| 4.8.12 ||**

raudrasya karuṇaḥ prokto vīraś cāpi suhṛd-varaḥ |

pratipakṣas tu hāsye’sya śṛṅgāro bhīṣaṇo’pi ca ||

**śrī-jīvaḥ :** raudrasyeti | bhīṣaṇo bhayānakaḥ, sugataḥ ||12||

**mukundadāsaḥ :** *na vyākhyātam |*

**viśvanāthaḥ :** raudrasyeti | bhīṣaṇo bhayānakaḥ ||12||

—o)0(o—

**|| 4.8.13 ||**

bhayānakasya bībhatsaḥ karuṇaś ca suhṛd-varaḥ |

dviṣantu vīra-śṛṅgāra-hāsya-raudrāḥ prakīrtitāḥ ||13||

**śrī-jīvaḥ :** bhayānakasyeti | atra karuṇasya tu suhṛttvaṁ bhāvi-sva-priya-viyoga-smaraṇāt | vīrādayaḥ sva-gatāḥ ||13||

**mukundadāsaḥ :** vīrasyeti | kasyacid yuddha-vīrasya ||13||

**viśvanāthaḥ :** bhayānakasyeti | atra karuṇasya tu suhṛttvaṁ bhāvi-sva-priya-viyoga-smaraṇāt ||13||

—o)0(o—

**|| 4.8.14 ||**

bībhatsasya bhavec chānto hāsyaḥ prītis tathā suhṛt |

śatruḥ śucis tathā preyān jñeyā yuktyā pare ca te ||

**śrī-jīvaḥ :** bībhatsasyeti | śānto’tra tāpasālambanakaḥ, prīta āraddha-rati-bhaktādy-avalambanaḥ | hāsyasya suhṛttvaṁ vidūṣakādi-kṛta-kuveśādau jñeyaṁ, na tu sarvatra ||14||

**mukundadāsaḥ :** *na vyākhyātam |*

**viśvanāthaḥ :** bībhatsasyeti | hāsasya suhṛttvaṁ vidūṣakādi-kṛta-kuveṣādau jñeyaṁ, na tu sarvatra ||14||

—o)0(o—

**|| 4.8.15-17 ||**

tatra **suhṛt-kṛtyam—**

kathitebhyaḥ pare ye syus te taṭasthāḥ satāṁ matāḥ ||

suhṛdā miśraṇāṁ samyag āsvādaṁ kurute rasam ||

dvayos tu miśraṇe sāmyaṁ duḥśakaṁ syāt tulā-dhṛtam |

tasmād aṅgāṅgi-bhāvena melanaṁ viduṣāṁ matam ||

**śrī-jīvaḥ :** kathitebhya iti sākṣād-uktebhyo yuktyā jñātebhyaś cety arthaḥ ||15|| dvayos tv ity ardhasya pareṇānvayaḥ | tulayā yutam atyantaṁ yathā syāt tathā duḥśakaṁ bhāvayitum aśakyam ity arthaḥ | melanam ekadā bhāvanam ||15-17||

**mukundadāsaḥ :** kathitebhya iti sākṣāt uktebhyo yuktyā jñātebhyaś cety arthaḥ ||15|| tūlā-dhṛtm atyanta-sāmyam | melanam ekatra saṅgatiḥ ||17||

**viśvanāthaḥ :** kathitebhya iti | sākṣād uktebhyaḥ yuktyā jñātebhyaś cety arthaḥ | suhṛdā saha milanam eva rasaṁ samyag āsvādyaṁ kurute | tatra rasa-dvaya-milane tulayā dhṛtam ātyantikaṁ sāmyaṁ duḥśakaṁ bhāvayitum aśakyam ity arthaḥ | melanam ekadotpannatvam ||15-17||

—o)0(o—

**|| 4.8.18-19 ||**

bhaven mukhyo’thavā gauṇo raso’ṅgī kila yatra yaḥ |

kartavyaṁ tatra tasyāṅgaṁ suhṛd eva raso budhaiḥ ||

athāṅgitvaṁ prathamato mukhyānām iha likhyate |

aṅgatāṁ yatra suhṛdo mukhyā gauṇāś ca bibhrati ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** yatra yo mukhya-rasaḥ gauṇa-raso vā aṅgī bhavet, tatra tasya rasasya suhṛd eva raso’ṅgīkartavyaḥ, na tu vairī | na vā udāsīna ity arthaḥ ||18|| athāṅgitvam iti | prathamato mukhyānāṁ śāntādīnām aṅgitvaṁ likhyate | yatra mukhya-rasa-rūpe aṅgini suhṛdo mukhya-rasāḥ suhṛdo gauṇa-rasāś ca aṅgatāṁ bibhratīty anvayaḥ ||19||

—o)0(o—

**|| 4.8.20 ||**

tatra **śānte’ṅgini prītasyāṅgatā**, yathā—

jīva-sphuliṅga-vahner mahaso ghana-cit-svarūpasya |

tasya padāmbuja-yugalaṁ kiṁ vā saṁvāhayiṣyāmi ||

**atra mukhye’ṅgini mukhyasyāṅgatā |**

**śrī-jīvaḥ :** jīva-sphuliṅga-vahner iti śrautānuvādaḥ | sa ca jīveśayor aṁśāṁśitā-prāmāṇyāya | ghanaḥ śrī-vigrahas tad-ākārā vā cit sac-cid-ānanda-lakṣaṇaṁ paraṁ brahma saiva svarūpaṁ yasya tādṛśatvena mamālambanasyeti tatra sva-niṣṭhā darśitā | tasmāc chāntasyāṅgitvaṁ, aṅgatve’pi tādṛg-uttama-suhṛd-āliṅgitatvena praśastatvam api dhvanitam | kintv atrāpy aṅgatve’pi prītasya [śāntasya] prābalyaṁ, dadhni sitāyā ivāsvādādhikyād iti jñeyam | pāda-saṁvāhanecchā ca paramānanda-vigrahasya tasya sparśānanda-prāptīcchayaiva, na tu sāhāyyenānanda-dānecchayā, pūrṇānandakatvena tasya sphuraṇāt | evam uttaratrāpi ||20||

**mukundadāsaḥ :** ghanā niviḍā cit sac-cid-ānanda-lakṣaṇaṁ paraṁ brahma, saiva rūpam ākāro yasya | tasya īdṛśatvena sadānubhūyamānasyeti tatra sva-niṣṭhā darśitā | asya prīte’bhilāṣaḥ kṛpā viśeṣa-lābhāt | sthāyinaḥ śāntasya prīta-sañcāritāṁ prāpya poṣaka iti jñeyam | agre gṛhītatvety atrāpi | atra śloke ||20||

**viśvanāthaḥ :** jīva-rūpa-sphuliṅgānāṁ vahner agni-puñjasya | etena jīveśayor aṁśāṁśitā pratipāditā | mahasas tejasaḥ svarūpasyety anena sva-prakāśatvam uktam | ghana-cit-svarūpasya niviḍa-jñānānanda-svarūpasya tādṛśatvena mamālambanasyeti | tatra sva-niṣṭhā darśitā | tasmāc chāntasyāṅgitvam ||20||

—o)0(o—

**|| 4.8.21 ||**

tatraiva **bībhatsasya**, yathā—

aham iha kapha-śukra-śoṇitānāṁ

pṛthu-kutupe kutukī rataḥ śarīre |

śiva śiva paramātmano durātmā

sukha-vapuṣaḥ smaraṇe’pi mantharo’smi ||

**atra mukhya eva gauṇasya |**

**śrī-jīvaḥ :** kutupe svalpa-carma-puṭake | kutukī vicitra-viṣayāsvādāya sotsāhaḥ | tatraiva śānte ||21||

**mukundadāsaḥ :** kutupe svalpa-carma-puṭake | kutukī vicitra-viṣayāsvāde sotsāhaḥ ||21||

**viśvanāthaḥ :** pṛthu-kutupe vistṛta-carma-puṭake śarīre rato’haṁ durātmā | kathaṁ-bhūtaḥ ? kutukī vicitra-viṣayāsvādāya sotsāhaḥ | tatraiva śānte aṅgini prītāder aṅgitvam ||21||

—o)0(o—

**|| 4.8.22 ||**

tatraiva **prītasyādbhuta-bībhatsayoś ca**, yathā—

hitvāsmin piśitopanaddha-rudhira-klinne mudaṁ vigrahe

prīty-utsikta-manāḥ kadāham asakṛd-dustarka-caryāspadam |

āsīnaṁ puraṭāsanopari paraṁ brahmāmbuda-śyāmalaṁ

seviṣye cala-cāru-cāmara-marut-sañcāra-cāturyataḥ ||

**atra mukhya eva mukhyasya gauṇayoś ca |**

**śrī-jīvaḥ :** dustarka-caryāspadam ity anenādbhuta-rasaḥ | saṁvāhanecchāvat seviṣya ity ādīcchā ca tat-saurabhyādy-atiśayānubhavārthā jñeyā | yathā tasyāravinda-nayanasya [bhā.pu. 3.15.43] ity ādikaṁ śrī-sanakādīnāṁ śrūyate, tadvat ||22||

**mukundadāsaḥ :** hitvāsmin nityātmārāma-śanta-vacanam | mudaṁ svabhāvajāṁ prītim ||22||

**viśvanāthaḥ :** asmin vigrahe dehe mudaṁ hitvā prītyā utsika-manāḥ ahaṁ svarṇa-siṁhāsanopari āsīnaṁ kṛtopaveśam ambuda-śyāmalaṁ brahma bhagavantaṁ kadā seviṣye ? kathaṁ-bhūtaṁ ? dustarkasya caryā ācaraṇaṁ yatra tathā-bhūtasya āspadam dhāma yasya tathā-bhūtam | dustarkety anenādbhuta-rasaḥ | piśitety ādinā bībhatsa-rasaḥ | aṅgini mukhye śānta-rase mukhyasya dāsyasya gauṇayor adbhuta-bībhatsayor aṅgatvaṁ jñeyam ||22||

—o)0(o—

**|| 4.8.23 ||**

atha **prīte śāntasya**, yathā—

niravidyatayā sapady ahaṁ

niravadyaḥ pratipadya-mādhurīm |  
aravinda-vilocanaṁ kadā

prabhum indīvara-sundaraṁ bhaje ||

**atra mukhye mukhyasya |**

**śrī-jīvaḥ :** niravidyatayā avidyā-rahitatayeti śānti-vāsanā ||23||

**mukundadāsaḥ :** *na vyākhyātam |*

**viśvanāthaḥ :** niravidyatayā avidyā-rāhityena niravadyaḥ nirdūṣaṇaḥ san kadāhaṁ prabhuṁ bhaje ? kathaṁ-bhūtaṁ ? pratipadyā prapadyā mādhurī yasya tam | niravidyatayeti śānti-vāsanā ||23||

—o)0(o—

**|| 4.8.24 ||**

tatraiva **bībhatsasya**, yathā—

smaran prabhu-pādāmbhojaṁ naṭann aṭati vaiṣṇavaḥ |

yas tu dṛṣṭyā padminīnām api suṣṭhu hṛṇīyate ||

**atra mukhye gauṇasya |**

**śrī-jīvaḥ :** smarann iti | aṭati bhramati | hṛṇīyate ghṛnāṁ karoti | pāṭhāntaraṁ tyaktam ||24||

**mukundadāsaḥ :** hṛṇīyamāno hrīṇaḥ | “smaraṇe hariṇī-dṛśāṁ prabho deva jayety uccair naṭann aṭati vaiṣṇavaḥ” iti pāṭhaḥ | smaraṇe—yathā kathañcin manasā sambandhe hrīṇo lajjitaḥ san hṛṇīyamāno ghṛṇāṁ kurvan prabho deva jayeti vākyam uccair dūra-vyāpi yathā syāt tathā naṭan nṛtyaṁ kurvan aṭāti mandaṁ mandaṁ gacchati ||24||

**viśvanāthaḥ :** aṭati bhramati padminīnāṁ sundarīṇām api darśanena hṛṇīyate ghṛṇāṁ karoti ||24||

—o)0(o—

**|| 4.8.25 ||**

tatraiva **bībhatsa-śānta-vīrāṇāṁ**, yathā—

tanoti mukha-vikriyāṁ yuvati-saṅga-raṅgodaye

na tṛpyati na sarvataḥ sukha-maye samādhāv api |

na siddhiṣu ca lālasāṁ vahati dīyamānāsv[[7]](#footnote-8) api

prabho tava padārcane param upaiti tṛṣṇāṁ manaḥ ||

**atra mukhye mukhyasya gauṇayoś ca |**

**śrī-jīvaḥ :** brahma-samādhāv api nimitte yat sarvaṁ śravaṇa-mananādikaṁ tatra na na tṛpyati, api tu tṛpyaty eva alaṁ buddhiṁ karoty evety arthaḥ | dīyamānasv ity atra tvayeti gamyam | sādaratayaiva tad-anuktiḥ | “labhyamānāsv api” iti pāṭhāntaraṁ spaṣṭam ||25||

**mukundadāsaḥ :** yuvatī-saṅga-raṅgodaye yuvatibhiḥ saṅge yaḥ pūrvaṁ raṅgaḥ, tasyodaye manasy udgame sukha-maye brahma-sukha-svarūpe na tṛpyati, na, api tu tṛpyaty eva, alaṁ-buddhiṁ karoty evety arthaḥ | dīyamānāsv apīty atrārthā tvayeti gamyam ||25||

**viśvanāthaḥ :** yuvatī-saṅge kasyacit kautukodaye sati mukha-vikriyām ity anena bībhatsaḥ | brahma-samādhāv api nimitte yat śravaṇa-mananādikaṁ tatra na na tṛpyati, tṛpyaty eva, alaṁ-buddhiṁ karoty evety arthaḥ | anena śāntaḥ | tvayā dīyamānāsu siddhiṣu lālasāṁ na vahatīty anena prāptānāṁ parityāgād dāna-vīraḥ | paraṁ kevalam ||25||

—o)0(o—

**|| 4.8.26 ||**

atha **preyasi śucer,** yathā—

dhanyānāṁ kila mūrdhanyāḥ subalāmur vrajābalāḥ |

adharaṁ piñcha-cūḍasya calāś culūkayanti yāḥ ||

**atra mukhye mukhyasya |**

**śrī-jīvaḥ :** dhanyānām ity anumodanātmikaiveyaṁ śuci-bhāvanā, na tu sambhogecchā-mayātmikā, teṣāṁ sva-svarūpa eva nitya-sthiteḥ ||26||

**mukundadāsaḥ :** piñcha-cūḍasyeti preyān ||26||

**viśvanāthaḥ :** *na vyākhyātam |*

—o)0(o—

**|| 4.8.27 ||**

tatraiva **hāsasya**, yathā—

dṛśos taralitair alaṁ vraja nivṛtya mugdhe vrajaṁ

vitarkayasi māṁ yathā na hi tathāsmi kiṁ bhūriṇā |

itīrayati mādhave nava-vilāsinīṁ chadmanā

dadarśa subalo valad-vikaca-dṛṣṭir asyānanam ||

**atra mukhye gauṇasya |**

**śrī-jīvaḥ :** dṛśor ity atra saty api śucy-aṁśe hāsyāṁśnaivodāharaṇaṁ darśyate ||27||

**mukundadāsaḥ :** dṛśor iti | ānanaṁ dadarśeti preyān | balād vikacety anena hāsyo darśitaḥ ||27||

**viśvanāthaḥ :** kāñcid vraja-sundarīṁ prati śrī-kṛṣṇaḥ saparihāsam āha—he mugdhe ! nivṛtya vrajaṁ gaccha, kiṁ bhūriṇā prayāsena | nava-vilāsinīṁ prati chadmanā mādhave itīrayati sati valad-vikaca-hāsyenātiśaya-praphullā tathā-bhūtaḥ subalo’sya śrī-kṛṣṇasya mukhaṁ dadarśa ||27||

—o)0(o—

**|| 4.8.28 ||**

tatraiva **śucihāsyayor**, yathā—

mihira-duhitur udyad-vañjulaṁ mañju-tīraṁ

praviśati subalo’yaṁ rādhikā-veṣa-gūḍhaḥ |

sa-rabhasam abhipaśyan kṛṣṇam abhyutthitaṁ yaḥ

smita-vikaśita-gaṇḍaṁ svīyam āsyaṁ vṛṇoti ||

**atra mukhye mukhya-gauṇayoḥ |**

**śrī-jīvaḥ :** vṛṇoti āvṛṇoti | prācīyaṁ prāntato vṛtir ity amara-darśanāt ||28||

**mukundadāsaḥ :** *na vyākhyātam |*

**viśvanāthaḥ :** mihira-duhitur yamunāyā mañju-tīraṁ rādhikā-veśena guptaḥ subalaḥ praviśati | kīdṛśaṁ ? udyan vañjulo yatra tathā-bhūtam | sarabhasaṁ saharṣaṁ yathā syāt tathā bhrameṇa śrī-rādhikā-sparśārtham abhyutthitaṁ śrī-kṛṣṇaṁ paśyan, yaḥ subalaḥ smitena vikaśitaṁ gaṇḍaṁ yasmin tat svīya-mukhaṁ vastreṇāvṛṇoti ||28||

—o)0(o—

**|| 4.8.29 ||**

atha **vatsale karuṇasya—**

nirātapatraḥ kāntāre santataṁ mukta-pādukaḥ |

vatsān avati vatso me hanta santapyate manaḥ ||29||

**atra mukhye gauṇasya |**

**śrī-jīvaḥ :** nirātapatra iti | atra aniṣṭāśaṅkīnīva bandhu-hṛdayāṇi iti śaṅkā-cintātiśayena śokaṁ sambhāvya śrī-vrajeśvarī-vacanāt karuṇāvakāśaḥ ||29|

**mukundadāsaḥ :** *na vyākhyātam |*

**viśvanāthaḥ :** kāntāre durga-vartmani nirātapatraḥ ātapa-nivartaka-cchatrādi-rahitaḥ pāda-trāṇa-rahitaś ca me bālako vatsān avati | atrāniṣṭa-śaṅkīni bandhu-hṛdayāṇīti cittasya śaṅkātiśayena śokaṁ sambhāvya śrī-vrajeśvarī-vacanāt karuṇāvakāśaḥ ||29||

—o)0(o—

**|| 4.8.30 ||**

tatraiva **hāsyasya**, yathā—

putras te navanīta-piṇḍam atanuṁ muṣṇan mamāntar-gṛhād

vinyasyāpasasāra tasya kaṇikāṁ nidrāṇa-ḍimbhānane |

ity uktā kula-vṛddhayā suta-mukhe dṛṣṭiṁ vibhugna-bhruṇi

smerāṁ nikṣipatī sadā bhavatu vaḥ kṣemāya goṣṭheśvarī ||

**atrāpi mukhye gauṇasya |**

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** tava putraḥ atanuṁ sthūlaṁ navanīta-piṇḍaṁ muṣṇan mama gṛha-madhye nidrāṇasya bālakasyānane tasya piṇḍasya kaṇikāṁ vinyasya apasasāra kula-vṛddhayety uktā goṣṭheśvarī suta-mukhe smerāṁ hāsya-yuktāṁ dṛṣṭiṁ nikṣipantī satī vaḥ kṣemāya bhavatu | suta-mukhe kathaṁ-bhūte ? vṛddhāṁ pratyasūyayā vibhugnā bhrūr yasya tathā-bhūte ||30||

—o)0(o—

**|| 4.8.31 ||**

tatraiva **bhayānakādbhuta-hāsya-karuṇānāṁ**, yathā—

kamprā svedini cūrṇa-kuntala-taṭe sphārekṣaṇā tuṅgite

savye doṣṇi vikāśi-gaṇḍa-phalakā līlāsya-bhaṅgī-śate |

bibhrāṇasya harer girīndram udayad-bāṣpā cirordhva-sthitau

pātu prasnava-sicyamāna-sicayā viśvaṁ vrajādhīśvarī ||

**atrāpi mukhye catūrṇāṁ gauṇānām |**

**śrī-jīvaḥ :** savye doṣṇi girīndraṁ bibhrāṇasya hareś cūrṇa-kuntala-taṭe svedini sati kamprety ādikaṁ yojyam ||31||

**mukundadāsaḥ :** *na vyākhyātam |*

**viśvanāthaḥ :** govardhanaṁ bibhrāṇasya hareś cūrṇa-kuntala-taṭe prasvedini sati kamprā, govardhanasya patanāśaṅkayā vrajeśvarī viśvaṁ pātu | tasya hareḥ savye doṣṇi vāme haste tuṅgite govardhana-dhāraṇārtham uccī-kṛte sati sphārekṣaṇā, sapta-varṣa-bālakasya sāhasa-darśanād vismayena vistṛtekṣaṇā | harer līlayā sahacara-bālakaiḥ saha hāsyopahāsyena mukhasya bhaṅgī-śate sati hāsyena vikāśi-gaṇḍa-phalakā, saptāha-rūpa-cira-kālaṁ vyāpya harer vāma-bhuje ūrdhva-sthitau udayad-bāṣpa-dhārā-yuktā yaśodā vātsalyāt prasnavena sicyamānaṁ sicayaṁ vastraṁ yasyās tathā-bhūtā ||31||

—o)0(o—

**|| 4.8.32 ||**

kevale vatsale nāsti mukhyasya khalu sauhṛdam |

ato’tra vatsale tasya natarāṁ likhitāṅgatā ||

**śrī-jīvaḥ :** kevale śuddhe vatsale tatra nāstīty upalakṣaṇaṁ kutracid anyatrāpy unneyam | tasya mukhyasya ||32||

**mukundadāsaḥ :** *na vyākhyātam |*

**viśvanāthaḥ :** kevale śuddhe vātsalye mukhyasya rasasyāṅgatā nāsti, kintu gauṇasyaivety arthaḥ | tasya mukhyasya ||32||

—o)0(o—

**|| 4.8.33 ||**

atha **ujjvale preyaso**, yathā—

mad-veṣa-śīlita-tanoḥ subalasya paśya

vinyasya mañju-bhuja-mūrdhni bhujaṁ mukundaḥ |

romāñca-kañcuka-juṣaḥ sphuṭam asya karṇe

sandeśam arpayati tanvi mad-artham eva ||

**atra mukhye mukhyasya |**

**śrī-jīvaḥ :** mad-veśeti | subalena tad-veśa-karaṇam idaṁ narmaṇeti jñeyam ||33||

**mukundadāsaḥ :** mad-veśety atra subala-viṣayakau kṛṣṇa-rasau ||33||

**viśvanāthaḥ :** subalena tad-veśa-karaṇam idaṁ narmaṇeti jñeyam ||33||

—o)0(o—

**|| 4.8.34 ||**

tatraiva **hāsyasya**, yathā—

svasāsmi tava nirdaye paricinoṣi na tvaṁ kutaḥ

kuru praṇaya-nirbharaṁ mama kṛśāṅgi kaṇṭha-graham |

iti bruvati peśalaṁ yuvati-veṣa-gūḍhe harau

kṛtaṁ smitam abhijñayā guru-puras tadā rādhayā ||

**atra mukhye gauṇasya |**

**śrī-jīvaḥ :** svasāsmi tava nirdaye ity ardhe | “tavāsmi savayaś-carī smarasi māṁ kaṭhore na kiṁ, kuru pranāya-nirbharaṁ mama sukaṇṭhi kaṇṭha-graham” iti pāṭhāntaram ||34||

**mukundadāsaḥ :** abhijñayeti śuciḥ ||34||

**viśvanāthaḥ :** abhijñayā śrī-kṛṣṇa eva yuvati-veśaṁ gṛhītvā mat-kaṇṭha-grahaṇārtham āgata iti viśeṣ-jñānavatyā rādhayā gurūṇām agre smitaṁ kṛtam ||34||

—o)0(o—

**|| 4.8.35 ||**

tatraiva **preyo-vīrayor** yathā—

mukundo’yaṁ candrāvali-vadana-candre caṭulabhe

smara-smerām ārād dṛśam asakalām arpayati ca |

bhujām aṁse sakhyuḥ pulakini dadhānaḥ phani-nibhām

ibhāri-kṣveḍābhir vṛṣa-danujam udyojayati ca ||

**atra mukhye mukhya-gauṇayoḥ |**

**śrī-jīvaḥ :** mukundo’yam iti | śrī-candrāvalī-sakhyā bhāvanā | sā ca tayor madhurāṁ ratim ālambyaiva pravṛttā | preyo-vīrau tu tad-anusaṅginau vidhāyeti yuktam uktaṁ tatraiva preyo-vīrayor yatheti | evam anyatrāpi jñeyam | ibhānām arayo vidrāvikā yā kṣveḍāḥ siṁha-nādās tābhiḥ ||35||

**mukundadāsaḥ :** kṣveḍā syāt siṁhavan nāda iti kṣveḍā-śabdāl labdhasyāpībhāreḥ punar grahaṇaṁ śrī-candrāvalyādau tāsāṁ madhura-bhara-prakāśenācintya-prabhāvatārthaṁ puṣpamāletivat | atra vīrasya citratvaṁ paramatam api svīkṛtam ||35||

**viśvanāthaḥ :** mukunda iti candrāvalī-sakhyā vacanam | smareṇa kandarpeṇa smerām asakalām | asampūrṇāṁ duḥkha-saṅkaṭābhyām iti yāvat | phaṇi-nibhāṁ sarpa-tulyāṁ bhujāṁ pulaka-viśiṣṭe sakhyuḥ skandha-deśe dadhānaḥ, ibhāri-kṣveḍābhiḥ siṁha-nādaiḥ ariṣṭaṁ yuddhārtham udvejayati ||35||

—o)0(o—

**|| 4.8.36 ||**

atha **gauṇānām aṅgitā—**

hāsyādīnāṁ tu gauṇānāṁ yad-udāharaṇaṁ kṛtam |

tenaiṣām aṅgitā vyaktā mukhyānāṁ ca tathāṅgatā |

tathāpy alpa-viśeṣāya kiñcid eva vilikhyate ||

atha **hāsye’ṅgini śucer aṅgatā**, yathā—

madanāndhatayā tri-vakrayā

prasabhaṁ pīta-paṭāñcale dhṛte |

adadhād vinataṁ janāgrato

harir utphulla-kapolam ānanam ||

**atra gauṇe’ṅgini mukhyasyāṅgatā |**

**śrī-jīvaḥ :** *na vyākhyātam |*

**mukundadāsaḥ :** janāgrato vinatam iti śuciḥ ||37||

**viśvanāthaḥ :** trivakrayā kubjayā ||37||

—o)0(o—

**|| 4.8.38 ||**

**vīre preyaso**, yathā—

senānyaṁ vijitam avekṣya bhadrasenaṁ

māṁ yoddhuṁ milasi puraḥ kathaṁ viśāla |

rāmāṇāṁ śatam api nodbhaṭoru-dhāmā

śrīdāmā gaṇayati re tvam atra ko’si ||

**atrāpi gauṇe’ṅgini mukhyasya |**

**śrī-jīvaḥ :** atrāpity atra ukhasyeti śrīdāmno rāma-pratiyoddhuh kṛṣṇa-pakṣa-praveśena tat-sakhye spaṣṭatāpatteḥ ||38||

**mukundadāsaḥ :** senānyam ity atra śrīdāmnaḥ śrī-kṛṣṇa-prītaye yuddhādi-karaṇāt preyān ||38||

**viśvanāthaḥ :** he viśāla ! bhadrasenaṁ mama senānyaṁ parājitam avekṣya kathaṁ yoddhuṁ māṁ milasi ? udbhaṭa-tejā ahaṁ śrīdāmā rāmāṇāṁ śatam api na gaṇayati ||38||

—o)0(o—

**|| 4.8.39 ||**

**raudre preyo-vīrayor**, yathā—

yadunandana nindanoddhataṁ

śiśupālaṁ samare jighāṁsubhiḥ |

atilohita-locanotpalair

jagṛhe pāṇḍu-sutair varāyudham ||

**atra gauṇe mukhya-gauṇayoḥ |**

**śrī-jīvaḥ, viśvanāthaḥ :** *na vyākhyātam |*

**mukundadāsaḥ :** varāyudhaṁ jagṛhe iti vīraḥ ||39||

—o)0(o—

**|| 4.8.40 ||**

**adbhute preyo-vīra-hāsyānāṁ**, yathā—

mitrāṇīka-vṛtaṁ gadāyudhi guruṁ-manyaṁ pralamba-dviṣaṁ

yaṣṭyā durbalayā vijitya purataḥ solluṇṭham udgāyataḥ |

śrīdāmnaḥ kila vīkṣya keli-samarāṭopotsave pāṭavaṁ

kṛṣṇaḥ phulla-kapolakaḥ pulakavān visphāra-dṛṣṭir babhau ||

atra **gauṇe mukhyasya gauṇayoś ca** |

**śrī-jīvaḥ :** mitrāṇīka-vṛtam iti kasyacid anyasya sakhyur vākyam | asyaiva caite rasā udāhāryāḥ, na tu śrī-kṛṣṇasya, bhakti-rasasyaiva prakṛtatvāt | durbalayā yaṣṭyā vijityeti śikṣā-viśeṣādhikyam abhipretam | sakhitvenāṅgīkṛteṣu sambhavati ca tat tad iti | “samarāṭopa-krame” ity eva pāṭhaḥ ||40||

**mukundadāsaḥ :** “samarāṭopotsave” iti pāṭhaḥ | śrīdāmna iti viṣayālambanoktyā preyān | kṛṣṇaḥ phulla-kapolaka ity ādi viśiṣṭo babhāv ity asyāyam arthaḥ—vibrahmādīnāṁ śravaṇādinā puṣṭā sādhakānāṁ ratiḥ rasaḥ syāt | vibhāvair ālambanair ity ādinā darśitam eva | vibrahmāś ca vairūpya-rahitā eva śravaṇādinānubhūtā ratiṁ puṣṭāṁ kurvanti | teṣāṁ vairūpye rateḥ saṅkoca eva, kutaḥ puṣṭatā ? rater asyāḥ prabhāvo’pi vairūpye ati kuñcatīti, vairūpyaṁ tu vibrahmāder anaucityam udīryata iti ca | ekatra rati-varṇane sthāyi-vairūpyaṁ syāt | paraspara-ratyādeḥ kṛṣṇa-bhaktau viṣayāśrayau darśitāv eva | ata eva sahacara-nikurambaṁ bhrātārārya praviṣṭam ity ādau | kaṁsāsuram apīty ādau | mukundo’yam ity ādau | mitrānikety atrānyatra ca bahutra śrī-kṛṣṇasyāpi bhakta-viṣayo ratyādir darśita iti ||40||

**viśvanāthaḥ :** mitrāṇīka-vṛtam iti kasyacid anyasya sakhyur vacanam | tasyaiva caite rasā udāhāryāḥ, na tu śrī-kṛṣṇasya, bhakti-rasasyaiva prakṛtatvāt | durbalayā yaṣṭyā vijityeti śikṣā-viśeṣādhikyam abhipretam | hāsyena phulla-kapolakaḥ vismayena visphāra-dṛṣṭiḥ ||40||

—o)0(o—

**|| 4.8.41-43 ||**

evam anyasya gauṇasya jñeyā kavibhir aṅgitā |

tathā ca mukhya-gauṇānāṁ rasānām aṅgatāpi ca ||

so’ṅgī sarvātigo yaḥ syān mukhyo gauṇo’thavā rasaḥ |

sa evāṅgaṁ bhaved aṅgi-poṣī sañcāritāṁ vrajan ||

tathā ca nāṭyācāryāḥ paṭhanti—

eka eva bhavet sthāyī raso mukhyatamo hi yaḥ |

rasās tad-anuyāyitvād anye syur vyabhicāriṇaḥ ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** athāṅgāṅginoḥ sāmānyato lakṣaṇam āha—so’ṅgīti | bahūnāṁ rasānāṁ milane mukhyo vā gauṇo vā raso bhavatu, kintu yaḥ sarvātigaḥ sarvāpekṣayā āsvādyatvenādhikaḥ, so’ṅgī, yaḥ svayaṁ sañcāritāṁ vrajan san aṅgi-poṣakaḥ sa evāṅgam | anye rasā mukhyasyānuyāyitvād vyabhicāriṇaḥ syuḥ ||41-42||

—o)0(o—

**|| 4.8.44-45 ||**

śrī-viṣṇu-dharmottare ca—

rasānāṁ samavetānāṁ yasya rūpaṁ bhaved bahu |

sa mantavyo rasaḥ sthāyī śeṣāḥ saṅcāriṇo matāḥ ||

stokād vibhāvanāj jātaḥ samprāpya vyabhicāritām |

puṣṇan nija-prabhuṁ mukhyaṁ gauṇas tatraiva līyate ||

**śrī-jīvaḥ :** rūpaṁ svarūpaṁ, bahu adhikam *|* śeṣāḥ sañcāriṇo matāḥ iti tan-mate’pi sva-svādhārād avyabhicāriṇau śṛṅgāra-śāntau sañcāriṇāv iva, sva-svādhārād vyabhicāriṇo hāsyādayas tu sañcāriṇa eveti bhedāṁśe labdhe’pi yathā poṣakatāṁśena sahayogitāṁśa-bheda-vivakṣā, tathātrāpi—sa evāṅgam [bha.ra.si. 4.8.42] ity ādinoktam iti darśitam ||44||

**mukundadāsaḥ :** rasānām iti | rūpaṁ svarūpaṁ bahu sarvātigam ||44|| stokādi | tatraiva nija-prabhāv eva ||45||

**viśvanāthaḥ :** rūpaṁ svarūpaṁ bahu adhikaṁ bhavet, śeṣā rasāḥ sañcāriṇo matāḥ ||44|| aneka-rasānāṁ milanena yaḥ stokāt svalpāt vibhāvanāj jātaḥ sa eva gauṇaḥ san vyabhicāritāṁ samprāpya mukhyaṁ puṣṇan, tatraivamukhye rase līyate, prapāṇaka-rase marīcādival līnaḥ san āsvādyo bhavatīty arthaḥ ||44-45||

—o)0(o—

**|| 4.8.46-48 ||**

prodyan vibhāvanotkarṣāt puṣṭiṁ mukhyena lambhitaḥ |

kuñcatā nija-nāthena gauṇo’py aṅgitvam aśnute ||

mukhyas tv aṅgatvam āsādya puṣṇann indram upendravat |

gauṇam evāṅginaṁ kṛtvā nigūḍha-nija-vaibhavaḥ ||  
anādi-vāsanodbhāsa-vāsite bhakta-cetasi |

bhāty eva na tu līnaḥ syād eṣa sañcāri-gauṇavat ||

**śrī-jīvaḥ :** anādīty upalakṣaṇaṁ pūrva-siddhatve tātparyam | sañcāri-gauṇavad iti vyatireke dṛṣṭāntaḥ, yathā sañcāri-gauṇo līno bhavati, tathā na mukhyo līno bhavatīty arthaḥ, sañcārivad gauṇavac ca nety arthaḥ *|*|48||

**mukundadāsaḥ :** anādīti | nitya-siddha-bhakta-prakaraṇatvāt | anya-bhakta-prasaṅge tu pūrva-siddhasyopalakṣaṇaṁ tat | sañcārī cāsau gauṇaś ca sañcāri-gauṇas tadvat *|*|48||

**viśvanāthaḥ :** guṇo’pi rasaḥ, vibhāvanotkarṣād dhetoḥ prakarṣeṇa udyan san saṅkucatā nija-nāthena mukhyena rasena puṣṭiṁ lambhitaḥ prāpitaḥ aṅgitvam aśnute prāpnoti ||46||

anādīty upalakṣaṇaṁ pūrva-siddhatve tātparyam | eṣa aṅgi-rasaḥ sphuṭaṁ bhāty eva, na tu sañcārival līno bhavati | sañcāri gauṇavad iti vyatireke dṛṣṭāntaḥ sañcāri-gauṇavac ca nety arthaḥ *|*|48||

—o)0(o—

**|| 4.8.49 ||**

aṅgī mukhyaḥ svam atrāṅgair bhāvais tair abhivardhayan |

sajātīyair vijātīyaiḥ svatantraḥ san virājate ||

**śrī-jīvaḥ :** svam atrāṅgair ity eva pāṭhaḥ | vijātīyaiḥ śatrur varjitaiḥ, kaiścit pūrva-darśitair anyair api ||49||

**mukundadāsaḥ :** bhāvair nirvedādi-hāsādibhiḥ sva-jātīyair ātmānaṁ vardhayan vijātīyair viruddhaiḥ svatantras tad-vaśyatā-rahitaḥ ||49||

**viśvanāthaḥ :** sajātīyaiḥ samāna-jātīyaiḥ, vijātīyaiḥ śatru-varjitaiḥ kaiścit pūrva-darśitair api ||49||

—o)0(o—

**|| 4.8.50 ||**

yasya mukhyasya yo bhakto bhaven nitya-nijāśrayaḥ |

aṅgī sa eva tatra syān mukhyo’py anyo’ṅgatāṁ vrajet ||

**śrī-jīvaḥ :** mukhyasyeti | līlā-bhedena prakaṭita-nija-mukhyatā-viśeṣasyety arthaḥ ||50||

**mukundadāsaḥ :** *na vyākhyātam |*

**viśvanāthaḥ :** yasya mukhya-rasasya yo bhaktaḥ nityam eva nijāśrayo bhavati, sa eva mukhyo rasaḥ aṅgī | anya āgantuko rasas tasyāṅgatāṁ vrajet ||50||

—o)0(o—

**|| 4.8.51-52 ||**

**kiṁ ca—**

āsvādodreka-hetutvam aṅgasyāṅgatvam aṅgini |

tad vinā tasya sampāto vaiphalyāyaiva kalpate ||

yathā mṛṣṭa-rasālāyāṁ yavasādeḥ kathañcana |

tac-carvaṇe bhaved eva satṛṇābhyavahāritā ||

**śrī-jīvaḥ :** aṅgini yad aṅgasyāṅgatvaṁ tat khalv āsvādodreka-hetutvam eva | nānyad ity arthaḥ | tad eva darśayati—tad vineti ||51||

**mukundadāsaḥ :** taṭasthasyāṅgini saṅgatiḥ kāryā na vā ? tatrāha—kiṁ cety ādi | tad vinā aṅgaṁ vinā tasya anyasya taṭasthasya sampāto melanam ||51||

**viśvanāthaḥ :** aṅgini rase ya āsvādodrekaḥ tasya hetutva-rūpam evāṅgasyāṅgatvaṁ, nānyat tad eva darśayati tad vineti | tad vinā āsvādodreka-hetutvaṁ vinā tasyāṅga-rasasya rasa-varṇanāyāṁ sampāto vaiphalyāya ||51|| yathā pānaka-prabheda-mārjita-rasālāyāṁ kathañcana daivāt patitasya yasādeḥ ghāsādeḥ carvaṇe sati satṛṇābhyvahāritā tṛṇa-sahitottama-bhojana-kartṛkatā bhavet ||52||

—o)0(o—

**|| 4.8.53-54 ||**

atha **vairi-kṛtyam—**

janayaty eva vairasyaṁ rasānāṁ vairiṇā yutiḥ |

sumṛṣṭa-pānakādīnāṁ kṣāra-tiktādinā yathā ||

yathā hi—

brahmiṣṭhāyā niṣphalo me vyatītaḥ

kālo bhūyān hā samādhi-vratena |

sāndrānandaṁ tan mayā brahma mūrtaṁ

koṇenākṣṇaḥ sāci-savyasya naikṣi ||

**tatra śāntasyojjvalena vairasyam |**

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** vairiṇā rasena saha yutir milanaṁ vairasyam ||53|| brahma-jñānavatyā mama samādhi-vratena bhūyān kālo niṣphalaṁ vyatītaḥ, sāndrānandaṁ mūrtaṁ tad brahma savyasya vāmasyākṣṇaḥ-koṇena sāci vakraṁ yathā syāt tathā naikṣi na dṛṣṭam ity arthaḥ ||54||

—o)0(o—

**|| 4.8.55 ||**

kṣaṇam api pitṛ-koṭi-vatsalaṁ taṁ

sura-muni-vandita-pādam indireśam |

abhilaṣati varāṅganā-nakhāṅkaiḥ

prabhum īkṣitaṁ mano me ||

**tatra prītasyojjvalenaiva |**

**śrī-jīvaḥ :** *na vyākhyātam |*

**mukundadāsaḥ :** kṣaṇam apīty atrāśraya-bhede’pi vairiṇo mukhyād vairasyam eva tat ||55||

**viśvanāthaḥ :** varāṅganā-nakhety anena śṛṅgāra-rasaḥ ||55||

—o)0(o—

**|| 4.8.56 ||**

dorbhyām argala-dīrghābhyāṁ sakhe parirabhasva mām |

śiraḥ kṛṣṇa tavāghrāya vihariṣye tatas tvayā ||

**atra preyaso vatsalena |**

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** varāṅganā-nakhety anena śṛṅgāra-rasaḥ ||56||

—o)0(o—

**|| 4.8.57 ||**

yaṁ samasta-nigamāḥ parameśaṁ

sātvatās tu bhagavantam uśanti |

tat suteti bata sāhasikīṁ tvāṁ

vyājihīrṣatu kathaṁ mama jihvā ||

**atra vatsalasya prītena |**

**śrī-jīvaḥ :** samasta-nigamā iti | tat tu samanvayāt [ve.sū. 1.1.4] iti nyāyena samastaṁ nigamayanti nigamārthaṁ samastaṁ samanvitaṁ kurvanti ye te vedāntina ity arthaḥ | parameśaṁ para-brahma-paryāyaṁ sātvatāḥ pāñcarātrikāḥ | bhagavantaṁ vāsudeva-paryāyam ||57||

**mukundadāsaḥ :** yaṁ samasteti | śrī-vāsudeva-vākyam | nigamā vedāḥ | parameśaṁ paraṁ brahmākhyaṁ tattvam ||57||

**viśvanāthaḥ :** samasta-nigamā iti | samastaṁ nigamayanti nigamārthaṁ samastaṁ samanvitaṁ kurvanti ye te vedāntina ity arthaḥ | parameśaṁ param-brahma-paryāyaṁ sātvatāḥ pāñcarātrikāḥ bhagavantam uśanti manyante, sāhasikī mama jihvā tvaṁ suteti kathaṁ vyājihīrṣatu ||57||

—o)0(o—

**|| 4.8.58 ||**

taḍid-vilāsa-taralā nava-yauvana-sampadaḥ |

adyaiva dūti tena tvaṁ mayā ramaya mādhavam ||

**atrojjvalasya śāntena** |

**śrī-jīvaḥ :** *na vyākhyātam |*

**mukundadāsaḥ :** taḍid ity atra—viṣaya-bhede’pi vairasyam ||58||

**viśvanāthaḥ :** taḍitaḥ acira-sthāyī vilāsa iva taralāś cañcalā nava-yauvana-sampattayo bhavanti, tena hetunā he dūti ! adyaiva mayā saha mādhavaṁ ramaya ||58||

—o)0(o—

**|| 4.8.59 ||**

ciraṁ jīveti saṁyujya kācid āśīrbhir acyutam |

kailāsa-sthā vilāsena kāmukī pariṣaṣvaje ||

**atra śucer vatsalena |**

**śrī-jīvaḥ :** ciraṁ jīvety ādy udāharaṇāya kalpanā-mātram | evam anyatrāpi jñeyam ||59||

**mukundadāsaḥ :** *na vyākhyātam |*

**viśvanāthaḥ :** kācit kailāsa-vāsinī kāmukī mano-vilāsena manorathena śrī-kṛṣṇaṁ pariṣasvaje ||59||

—o)0(o—

**|| 4.8.60-61 ||**

śuceḥ sambandha-gandho’pi kathañcid yadi vatsale |

kvacid bhavet tataḥ suṣṭhu vairasyāyaiva kalpate ||

piśitāsṛṅ-mayī nāhaṁ satyam asmi tavocitā |

svāpāṅga-biddhāṁ śyāmāṅga kṛpayāṅgī-kuruṣva mām ||

atra **śucer bībhatsena |**

**śrī-jīvaḥ :** *na vyākhyātam |*

**mukundadāsaḥ :** kvacid āśraye viṣaye vā | vairasyaṁ viṣaya-niṣṭha-prīter api vairakṛtyam eva na tāṭasthyam | yathā vimocayārgalā-bandham [bha.ra.si. 4.8.75] iy ādau darśayiṣyate ||61||

**viśvanāthaḥ :** māṁsa-rudhira-mayī aham, atas tava yogyā nāsmi, tathāpi tavāpāṅgena pīḍitāṁ mām ||61||

—o)0(o—

**|| 4.8.62 ||**

evam anyāpi vijñeyā prājñai rasa-virodhitā |

prāyeṇeyaṁ rasābhāsa-kakṣāyāṁ paryavasyati ||

**śrī-jīvaḥ :** pāyeṇeti kecid rasābhāsād apy adhama-kakṣāyāṁ paryavasyantīty artaḥ ||62||

**mukundadāsaḥ :** *na vyākhyātam |*

**viśvanāthaḥ :** prāyeṇeti kecid brahmā rasābhāsād apy adhama-kakṣāyāṁ paryavasyantīty arthaḥ ||62||

—o)0(o—

**|| 4.8.63-64 ||**

**kiṁ ca—**

dvāyor ekatarasyeha bādhyatvenopavarṇane |

smaryamāṇatayāpy uktau sāmyena vacane’pi ca ||

rasāntareṇa vyavadhau taṭa-sthena priyeṇa vā |

viṣayāśraya-bhede ca gauṇena dviṣatā saha |

ity ādiṣu na vairasyaṁ vairiṇo janayed yutiḥ ||

**śrī-jīvaḥ :** bādhyatvaṁ bādha-yogyatvaṁ, ayam atra bādhā-yogyā bhavatīty upavarṇane, yukti-saṁvalitatayā nirūpaṇa ity arthaḥ | ato bādhāyā ayogyasya tathā varṇane tu vairasyam eveti bhāvaḥ | dvitīyo’py api-śabdaḥ pūrvavat | ato varṇanīyānāṁ śṛṅgārādīnāṁ bībhatsādibhiḥ sāmya-vacanam anucitam | api-śabdasya dviruktyā rasāntareṇety ādau ca vyabhicāro draṣṭavyaḥ | vatsalādīnāṁ vairi-yoge vyavadhāna-śatenāpi vairasyābrahmānupapatteḥ | viṣayāśraya-bhede ca tatra bhakti-rasikābhīṣṭasya rasa-viśeṣasyānyatra samatāṁ darśayadbhir anyaiḥ pratītottamatve’pi bhakti-rasikair bībhatsitatvam udbhāvyate, tatraiva na tūbhayair eva bībhatsitatayā jñāte’pīty ādi jñeyam ||64||

**mukundadāsaḥ :** bādhyatvaṁ bādhā-yogyatvaṁ, ayam atra bādhā-yogyo bhavatīty upavarṇane yukti-saṁvalitatayā nirūpaṇe ity arthaḥ | ato bādhāyā ayogyasya tathā varṇane tu vairasyam eveti bhāvaḥ | api-śabdasya sambhava-vacanatvād dhāsyādau karuṇa-smaraṇaṁ vairasyāyaiva bodhyam | dvitīyo’py api-śabdaḥ pūrvavat | ato varṇanīyānāṁ śṛṅgārādīnāṁ bībhatsādibhiḥ sāmya-vacanam anucitam ||64||

**viśvanāthaḥ :** dvayo rasayor madhye ekatarasya bādhyatvena varṇane sati paraspara-vairiṇo rasayor yuktir milanaṁ na vairasyaṁ janayet, tathā virodhi-rasasya smaryamāṇatvena varṇane na doṣaḥ | evaṁ-vidha-dvayasya sāmyena varṇane na doṣaḥ vairasyam | taṭasthena priyeṇa vā rasāntareṇa vyavadhāne sati na vairasyam | vairiṇo rasayor eka-viṣayatve tathā ekāśrayatve ca na vairasyam asti | viṣayāśraya-bhede ca gauṇena dviṣatā vairiṇā saha varṇane na vairasyaṁ na vartate evety agre vyaktībhaviṣyati ||63-64||

—o)0(o—

**|| 4.8.65 ||**

tatra **ekatarasya bādhyatvena varṇane**, yathā vidagdha-mādhave (2.18)—

pratyāhṛtya muniḥ kṣaṇaṁ viṣayato yasmin mano dhitsate

bālāsau viṣayeṣu dhitsati tataḥ pratyāharantī manaḥ |

yasya sphūrti-lavāya hanta hṛdaye yogī sumutkaṇṭhate

mugdheyaṁ kila tasya paśya hṛdayān niṣkrāntim ākāṅkṣati ||

**śrī-jīvaḥ :** pratyāhṛtyeti | atra pūrvārdhe muner bālāyāś ca prathamā niṣṭhā | uttarārdhe yoginas tasyāś ca, sphuṭam uttarā ||65||

**mukundadāsaḥ :** pratyāharantī nirbhara-gabhīra-premormi-nirmita-manaḥ-kṣobhatvenākarṣantī | yasyety ardhe muni-bālayor uttara-niṣṭhā, atrāśraya-bhedo’pi vairiṇo mukhād vairasyo’pi ||65||

**viśvanāthaḥ :** śrī-rādhāyāḥ premotkarṣa-kathanāya paurṇamāsī āha—pratyāhṛtyeti | viṣayebhyaḥ manaḥ pratyāhṛtya yasmin śrī-kṛṣṇe dhitsati dhartum icchati, ity anena munīnām icchā-mātraṁ, na tu dhāraṇa-sāmarthyam iti jñeyam | tataḥ śrī-kṛṣṇātmanaḥ pratyāharantī loka-dharma-bhayād ākarṣantī asau bālā śrī-rādhā viṣayeṣu dhartum icchatīty atrāpi tasyā viṣaye dhāraṇecchā-mātraṁ, na tu dhāraṇa-sāmarthyam ||65||

—o)0(o—

**|| 4.8.66 ||**

bādhyatvam atra śāntasya śucer utkarṣa-varṇanāt ||

**śrī-jīvaḥ :** bādhyatvam iti | pūrva-padye śrī-rādhā-mādhava-rahasya-sahāyatayā paurṇamāsy-ākhya-tapasvinyā rasa-dvayaṁ bhāvitam | muny-ādy-anusāreṇa śāntaḥ | śrī-rādhādy-anusāreṇa sūciḥ | atra muni-yoginor yoga-balena pravartamānasyāpi manasas tatrāpravṛtteḥ śrī-rādhāyā dharma-bhayena ruddhyamānasyāpi tasya tasmin pravṛtteḥ pūrvasya nikarṣaḥ, parasya tu prakarṣaḥ spaṣṭa eveti | kiṁ tv īdṛg varṇanaṁ vaktṛ-bhedenaivādoṣāya jñeyaṁ, na tu sarvatra ||66||

**mukundadāsaḥ :** *na vyākhyātam |*

**viśvanāthaḥ :** tena śṛṅgāra-rasasya sarvotkarṣa-kathanāt śāntasyāpakarṣa-rūpa-bādhyatvam uktam ||66||

—o)0(o—

**|| 4.8.67 ||**

**smaryamāṇatve**, yathā—

sa eṣa vaihāsikatā-vinodair

vrajasya hāsodgama-saṁvidhātā |

phaṇīśvareṇādya vikṛṣyamāṇaḥ

karoti hā naḥ paridevanāni ||

**śrī-jīvaḥ :** sa eṣa iti padya-dvayaṁ keṣāṁcit kṣodiṣṭha-diviṣṭhānām eva vacanam | yad idam atisnigdha-svabhāvānāṁ neti lakṣyate, vraja-sthānāṁ tu sutarām | tadā vaihāsikādi-śabdānāṁ prayogānaucityāt | na cedaṁ brahma-śivādīnāṁ, teṣāṁ svayaṁ bhagavattva-jñānāt ||67||

**mukundadāsaḥ :** sa eṣa iti vṛddhānāṁ vacanam | paridevanāni vilāpān ||67||

**viśvanāthaḥ :** kāliyena veṣṭitaṁ śrī-kṛṣṇaṁ dṛṣṭvā gopo duḥkhenāha—sa iti yaḥ śrī-kṛṣṇaḥ adya kāliyenākṛṣyamāṇaḥ ākarṣaṇa-vaśāt kliśyamāna ity arthaḥ | paridevanāni vilāpa-vacanāni, vilāpaḥ paridevanam ity amaraḥ | yadyapi śrī-kṛṣṇasyāsura-kartṛka-parābhavābhāvena vilāpo sambhavati, tathāpy aiśvarya-jñāna-śūnyasya gopasya kṛṣṇa-niṣṭha-bandhana-janita-snehena vilāpānumānaṁ jñeyam | sa eṣa vaihāsikatā-vinodair vrajasya hāsodgama-saṁvidhātā pūrvam āsīd iti karuṇa-rasena saha hāsasya virodhe’pi tasya smaryamāṇatvena na vairasyam iti jñeyam ||67||

—o)0(o—

**|| 4.8.68 ||**

**sāmyena vacane**, yathā—

viśrānta-ṣoḍaśa-kalā nirvikalpā nirāvṛtiḥ |

sukhātmā bhavatī rādhe brahma-vidyeva rājate ||

**śrī-jīvaḥ :** viśrāntāḥ prāpta-viśramāḥ, ṣoḍaśa-kalā racanāḥ śṛṅgārā yasyāṁ pakṣe viśrāntaṁ nirudyamaṁ ṣoḍaśa-kalaṁ liṅga-śarīraṁ yasyāṁ, nirvikalpā suṣṭhu pratyakṣatayā nirṇītā, pakṣe bheda-rahitā | tatra hetur nirāvṛtir latādi-vyavadhāna-rahitā | pakṣe guṇāvaraṇa-śūnyā brahma-vidyā brahmānubhavaḥ, tad etad-vidham api varṇanaṁ narma-mayam eva rasāya sampadyate, iti tathodāhṛtaḥ | “mukti-śrīr iva” pāṭhas tyaktaḥ ||68||

**mukundadāsaḥ :** viśrānteti | śrī-kṛṣṇasya suratānte vacanam | viśrāntāḥ prāpta-viśramāḥ ṣoḍaśa-kalā racanāḥ śṛṅgārā yasyām | pakṣe viśrāntaṁ nirudyamaṁ ṣoḍaśa-kalaṁ liṅga-śarīraṁ yasyām | nirvikalpā sarvāṅga-darśane nirṇītā, pakṣe bheda-rahitā | atra hetur nirāvṛtir vastrādi-vyavadhāna-rahitā | pakṣe guṇāvaraṇa-śūnyā ||68||

**viśvanāthaḥ :** he rādhe ! viśrāntāḥ prāpta-viśramāḥ ṣoḍaśa-kalātmaka-śṛṅgārā yasyāṁ tathā-bhūtā bhavatī rājate | brahma-vidyā-pakṣe viśrāntaṁ nirudyamaṁ ṣoḍaśa-kalaṁ liṅga-śarīraṁ yasyām | tathā nirvikalpā iyaṁ rādhā na veti vikalpa-raitā suṣṭhu pratyakṣatayā nirṇītety arthaḥ | pakṣe, bheda-rahitā | pratyakṣatayā nirṇīteti hetuḥ—nirāvṛtiḥ latādi-vyavadhāna-rahitā | pakṣe, guṇāvaraṇa-śūnyā | brahma-vidyā brahmānubhavaḥ | tad etad-vidham api varṇanaṁ narma-mayam eva rasāya sampadyata iti ||68||

—o)0(o—

**|| 4.8.69 ||**

yathā vā—

rādhā śāntir ivonnidraṁ nirnimeṣekṣaṇaṁ ca mām |

kurvatī dhyāna-lagnaṁ ca vāsayaty adri-kandare ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** rādhā śāntir iva mām unnidraṁ nimiṣa-rahitekṣaṇaṁ dhyāna-lagnaṁ ca kurvatī adri-kandarāyāṁ vāsayati ||69||

—o)0(o—

**|| 4.8.70 ||**

**rasāntareṇa vyavadhau**, yathā—

tvaṁ kāsi śāntā kim ihāntarīkṣe

draṣṭuṁ paraṁ brahma kutas tatākṣī |

asyātirūpāt kim ivākulātmā

rambhe samāviśya bhidā smareṇa ||70||

atrādbhutena vyavadhiḥ |

**śrī-jīvaḥ :** tvaṁ kāsīti | atra rūpasyādbhutatayā tasyā śānti-ratim ācchādya madhura-ratir udbhāvitā | vyavadhi-śabdasyāpy etāvān avadhiḥ, sākṣāt smaroktyā tu yad vairasyaṁ tat khalu na niṣidhyate | kintu śānta-saṅgena yat tad eveti bhāvḥ | evam anyatrāpi ||70||

**mukundadāsaḥ :** tvaṁ kāsīti | atra rūpasyādbhutatayā śānti-ratir madhura-ratitayobhāvitā | vyavadhi-śabdasyāy etāvān avadhiḥ ||70||

**viśvanāthaḥ :** rambhā-nāmnī apsarāḥ pṛcchati—tvaṁ kāsi ? śāntāsmi śānti-rati-maty aham | ihāntarīkṣe kiṁ ? punaḥ tatrottaraṁ—paraṁ brahma śrī-kṛṣṇaṁ draṣṭum | vismayena kutas tvaṁ vistṛtākṣī ? punas tatrottaram āha—he rambhe ! kṛṣṇasyātiśaya-rūpāt kim iva anirvacanīyā ākulātmāhaṁ bhedābheda-kartrā smareṇa samārambhi | adyāvadhi mama kandarpārambhaḥ jāta iti paryavasitārthaḥ | atra rūpasyātyantādbhutatayā tasyā śānti-ratim ācchādya madhura-ratir udbhāviteti jñeyam ||70||

—o)0(o—

**|| 4.8.71 ||**

**viṣaya-bhinnatve**, yathā śrī-daśame (10.60.45)—

tvak-śmaśru-roma-nakha-keśa-pinaddham antar

māṁsāsthi-rakta-kṛmi-viṭ-kapha-pitta-vātam |

jīvac-chavaṁ bhajati kāntam ati-vimūḍhā

yā te padābja-makarandam ajighratī strī ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** tava caraṇa-kamalasya makarandāsvāda-rahitā yā strī, saiva jīvn-mṛte rūpe kānta-matiḥ | ata eva tvāṁ na bhajati | atra rukmiṇyāṁ śrī-kṛṣṇa-viṣayaka-śṛṅgāra-rasaḥ prakṛta-puruṣa-viṣayaka-bībhatsa-rasaś ca | ato viṣaya-bhedena na vairasyam iti jñeyam ||71||

—o)0(o—

**|| 4.8.72 ||**

yathā vā, vidagdha-mādhave (2.31)—

tasyāḥ kānta-dyutini vadane mañjule cākṣi-yugme

tatrāsmākaṁ yad-avadhi sakhe dṛṣṭir eṣā niviṣṭā |

satyaṁ brūmas tad-avadhi bhaved indum indīvaraṁ ca

smāraṁ smāraṁ mukha-kuṭilatā-kāriṇīyaṁ hṛṇīyā ||72||

**ubhayatra śuci-bībhatsayoḥ** |

**śrī-jīvaḥ :** smāraṁ smāram iti hṛṇīyeti dvayam apy asmākam ity asyaika-kartuḥ kriyā-dvaye cāsmin smṛti-kriyāyāḥ pūrvatvān ṇamul yujyata eva ||72||

**mukundadāsaḥ :** smāraṁ smāraṁ tāpin iti śeṣaḥ ||72||

**viśvanāthaḥ :** tasyā rādhāyāḥ kamanīya-dyuti-viśiṣṭe vadane evaṁ manojñe akṣi-yugme ca dṛṣṭir niviṣṭā indum indīvaraṁ nīla-kamalaṁ ca smṛtvā mama mukha-kuṭilatākāriṇī ghṛṇā bhavet | mukha-darśanāt candrae netra-darśanān nīla-kamale ghṛṇā bhaved iti jñeyam ||72||

—o)0(o—

**|| 4.8.73 ||**

**āśraya-bhinnatve**, yathā—

vijayinam ajitaḥ vilokya raṅga-

sthala-bhuvi sambhṛta-sāṁyugīna-līlam |

paśupa-savayasāṁ vapūṁṣi bhejuḥ

pulaka-kulaṁ dviṣatāṁ tu kālimānam ||

**atra vīra-bhayānakayoḥ |**

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** sambhṛtā samyak dhṛtā sāṁyugīna-līlā yena taṁ vijayinaṁ śrī-kṛṣṇaṁ vilokya bālakānāṁ vapūṁṣi pulakaṁ bhejuḥ | sāṁyugīno raṇe sādhuḥ ity amaraḥ | dviṣatāṁ kaṁsādīnāṁ vapūṁṣi bhayena kālimānaṁ bhejuḥ ||73||

—o)0(o—

**|| 4.8.74-75 ||**

viṣayāśraya-bhede’pi mukhyena dviṣatā saha |

saṅgatiḥ kila mukhyasya vairasyāyaiva jāyate ||

tatra **viṣaya-bhede**, yathā—

vimocayārgalābandhaṁ vilambaṁ tāta nācara |

yāmi kāśya-gṛhaṁ yūnā manaḥ śyāmena me hṛtam ||

**atra śuceḥ prītena |**

**śrī-jīvaḥ :** kāśyaḥ sāndīpaniḥ | prītena tasyā pitṛ-viṣayeṇa | bhāvanā-viśeṣaṁ tv atrāpi na doṣaḥ | yathā,

ahaṁ trayīmayāj jātā sātvatānāṁ patiḥ sa tu |

tasmād anyo varaḥ ko vā mamālambāya kalpatām ||

trayīmayāt sūryāt ||75||

**mukundadāsaḥ :** kāśyaḥ sāndīpaniḥ | prītena tasyā pitṛ-viṣayeṇa ||75||

**viśvanāthaḥ :** vairiṇā mukhyena saha mukhyasya saha milanaṁ viṣayāśraya-bhede’pi vairasya-janakaṁ bhavati | gauṇena saha milanaṁ tu sa vairasya-janakam iti pūrvam apy uktam ||74||

he tāta ! mama gamna-pratibandhaka argala-bandhaṁ vimocaya, vilambaṁ nācara, yūnāśyāmena mama manaḥ hṛtam | ataḥ tasya darśanārthaṁ sāndīpaner gṛhaṁ yāmi | atra kanyāyāḥ pitṛ-viṣayaka-dāsya-ratiḥ, śrī-kṛṣṇa-viṣayaka-śṛṅgāra-ratiś ca dvayor mukhyatvena bhinna-viṣayatve’pi vairasyaṁ jñeyam ||75||

—o)0(o—

**|| 4.8.76 ||**

**āśraya-bhede**, yathā—

rukmiṇī-kuca-kāśmīra-paṅkiloraḥ-sthalaṁ kadā |

sadānandaṁ paraṁ brahma dṛṣṭyā seviṣyate mayā ||76||

**atra śāntasya śucinā |**

**śrī-jīvaḥ :** rukmiṇīti | eṣātra śucer āśrayaḥ | vaktā tu śāntasya | rukmiṇīty ādi bhāvanāyāṁ tu śucer āśrayaḥ syād iti | pakṣe tu sutarām eva doṣa iti bhāvaḥ ||76||

**mukundadāsaḥ :** *na vyākhyātam |*

**viśvanāthaḥ :** rukmiṇīti | eṣātra śucer āśrayaḥ | vaktā śāntasya ||76||

—o)0(o—

**|| 4.8.77 ||**

anurakta-dhiyo bhaktāḥ kecana jñāna-vartmani |

śāntasyāśraya-bhinnatve vairasyaṁ nānumanvate ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** jñāna-vartmani anurakta-dhiyo bhaktāḥ ||77||

—o)0(o—

**|| 4.8.78-79 ||**

**kiṁ ca—**

bhṛtyayor nāyakasyeva nisarga-dveṣiṇor api |

aṅgayor aṅginaḥ puṣṭyai bhaved ekatra saṅgatiḥ ||

yathā—

kumāras te mallī-kusuma-sukumāraḥ priyatame

gariṣṭho’yaṁ keśī girivad iti me vellati manaḥ |

śivaṁ bhūyāt paśyonnamita-bhuja-medhir muhur amuṁ

khalaṁ kṣundan kuryāṁ vrajam atitarāṁ śālinam aham ||

**atra vidviṣau vīra-bhayānakau vatsalaṁ puṣṇītaḥ |**

**śrī-jīvaḥ :** kumāra ity ādau viṣaya-bhedo’py apekṣyate | śālinaṁ ślāghinam | śāl ślāghāyāṁ dhātuḥ | medhir dhānya-palāla-pārthakyāya bhrāmyamāṇa-balīvarda-bandhana-stambhaḥ ||79||

**mukundadāsaḥ :** vellati aticañcalaṁ bhavati | kṣundan sañcūrṇayan | śālinaṁ ślāghinam | śāḍṛ ślāghāyām | medhir dhānya-palāla-pārthakyāya bhrāmyamāṇa-balīvarda-baddha-stambhaḥ ||79||

**viśvanāthaḥ :** kiṁ ceti | svabhāvata eva dveṣiṇor api bhṛtyayo rāja-sevakayor nāyakasya sva-prabhoḥ sevārthaṁ yathā ekatra saṅgatiḥ, tathā paraspara-vairiṇor api aṅgayoḥ aṅginaḥ puṣṭau nimitte ekatra saṅgatir na doṣāya kalpate ||78||

śrī-nandaḥ prāha—kumāra ity ādau viṣaya-bhede’py apekṣyaḥ | he priyatame yaśode ! mama manaḥ vellati kampate | atra bhayānakaḥ | unnamitaḥ bhuja eva medhir yasya tathā-bhūto’ham amuṁ keśinaṁ kṣundan san vrajam atiśālinaṁ ślāghinaṁ kuryām | śāl ślāghāyām | medhir dhānya-palālayoḥ pārthakyāya bhrāmyamāṇa-balīvarda-stambhaḥ | tatra vīra-rasaḥ ||79||

—o)0(o—

**|| 4.8.80 ||**

yathā (bha.ra.si. 4.8.31)—

kamprā svedini cūrṇa-kuntala-taṭe ity ādi ||

**tatra hāsya-karuṇau vatsalam eva puṣṇītaḥ |**

**śrī-jīvaḥ :** kamprety ādau kiñcit kāla-bhedo’pi dṛśyate ||80||

**mukundadāsaḥ :** *na vyākhyātam |*

**viśvanāthaḥ :** kamprety ādi ślokas tu pūrvam evoktaḥ ||80||

—o)0(o—

**|| 4.8.81 ||**

**api ca—**

mitho vairāv api dvau yau bhāvau dharma-sutādiṣu |

kālādi-bhedāt prākaṭyaṁ tau vindantau na duṣyataḥ ||

**śrī-jīvaḥ :** mitha iti | tat-tad-bhāva-yogyeṣu teṣu bhāva-bhedasya yathā-kālam udayāt | dharma-sute hi prīta-vātsalyaṁ sakhyaṁ ca dṛśyate | yogyatā ca—tad-īśvaratā-jñānitvāt, jyeṣṭha-bhrātṛtvāt nātijyeṣṭha-bhrātṛtvāc ca, yathā śrī-baladevasya | doṣatvaṁ khalu ayogya eva vidhīyate, tasmān na teṣu doṣaḥ, kiṁ tv anyatraivety arthaḥ, ye vā kecit prayogāḥ śrī-bhāgavate viruddhā iva dṛśyante, tat-samādhānaṁ tu śrī-bhāgavata-sandarbhasya prīti-sandarbhe kṛtam asti ||81||

**mukundadāsaḥ :** mita iti kālādi-bhedād iti | yaṁ samastety atra prīti-vatsalayor ekadodayā vairasyam iti bhāvaḥ ||81||

**viśvanāthaḥ :** mitho vairāv apīti | tat-tad-bhāva-yogyeṣu bhāva-bhedasya yathā-kālam udayāt dharma-sutādiṣu yudhiṣṭhirādiṣu | yudhiṣṭhire hi dāsyaṁ vātsalyaṁ sakhyaṁ ca dṛśyate | yogyatā ca—tad-īśvaratā-jñānitvāt, jyeṣṭha-bhrātṛtvāt, nātijyeṣṭha-bhrātṛtvāc ca ||81||

—o)0(o—

**|| 4.8.82 ||**

adhirūḍhe mahā-bhāve viruddhair virasāḥ yutiḥ |

na syād ity ujjvale rādhā-kṛṣṇayor darśitaṁ purā ||

**śrī-jīvaḥ, mukundadāsaḥ :** darśitaṁ pureti ghorā khaṇḍita-śaṅkhacūrḍam [bha.ra.si. 3.2.23] ity ādau ||82||

**viśvanāthaḥ :** mahā-bhāve viruddhaiḥ saha yutir milanaṁ viraso na bhavet ||82||

—o)0(o—

**|| 4.8.83 ||**

kvāpy acintya-mahā-śaktau mahā-puruṣa-śekhare |

rasāvali-samāveśaḥ svādāyaivopajāyate ||

**śrī-jīvaḥ :** kvāpīti | viṣayatvena prāyaḥ svādo na vihanyate, āśrayatve’pi svādāyaiva syād ity arthaḥ ||83||

**mukundadāsaḥ :** kvāpīti | deśa-kāla-pātra-viśeṣa eva na sarvatra | ato brahmajñāyā ity ādiṣu bhakta-viṣayakāḥ kṛṣṇāśrayāḥ parokṣāparokṣa-rasābhiprāyeṇa | vibhāvāder vairūpyād rasābhāsa-paryavasāyina eveti ||83||

**viśvanāthaḥ :** *na vyākhyātam |*

—o)0(o—

**|| 4.8.84 ||**

tatra **rasānāṁ viṣayatve**, yathā lalita-mādhave (3.4)—

daityācāryās tad-āsye vikṛtim aruṇatāṁ malla-varyāḥ sakhāyo

gaṇḍaunnatyaṁ khaleśāḥ pralayam ṛṣi-gaṇā dhyānam uṣṇāsram ambāḥ |

romāñcaṁ sāṁyugīnāḥ kam api nava-camatkāram antaḥ sureśā

lāsyaṁ dāsāḥ kaṭākṣaṁ yayur asita-dṛśaḥ prekṣya raṅge mukundam ||

**śrī-jīvaḥ :** daityācāryāḥ kaṁsa-purohitāḥ | tadā tadānīm, āsye mukhe vikṛtiṁ kūṇanādikaṁ yayuḥ gaja-rakta-madādi-liptatvaṁ dṛṣṭveti bhāvaḥ | anena bībhatsaḥ | sakhāya ity anena hāsyaḥ preyāṁś ceti rasa-dvayam | pralayaṁ bhayena naṣṭa-ceṣṭatām | dhyānaṁ dhyānāvasthām eva sākṣāt yayuḥ, anena śāntaḥ | ambā devaky-ādayaḥ, etena vatsalaḥ karuṇaś ca ||84||

**mukundadāsaḥ :** daityācāryāḥ kaṁsa-purohitāḥ | tadā tadānīm, āsye mukhe vikṛtiṁ kūṇanādikaṁ yayuḥ | gaja-rakta-madādi-liptatvaṁ dṛṣṭveti bhāvaḥ | aruṇatām iti raudraḥ | sakhāyo gaṇḍaunnatyam iti hāsyaḥ preyāṁś ceti rasa-dvayam | pralayaṁ bhayena naṣṭa-ceṣṭatām | dhyānaṁ yayuḥ para-brahmatvena tam āsvāditavanta ity arthaḥ | ambā devaky-ādyāḥ, uṣṇāsram iti vatsala-karuṇau | saṁyugīnā raṇe sādhavo romāñcam iti yuddha-vīrāḥ ||84||

**viśvanāthaḥ :** daityācāryāḥ kaṁsa-purohitāḥ | tadānīm āsye mukhe vikṛtiṁ yayuḥ | gaja-rakta-madādi-liptatvaṁ dṛṣṭveti bhāvaḥ | anena bībhatsaḥ | malla-śreṣṭhā aruṇatāṁ yayur iti raudraḥ | sakhāyo hāsyena gaṇḍonnatiṁ yayur, atra hāsāḥ preyāṁś ceti rasa-dvayam | khaleśāḥ kaṁsādayaḥ pralayaṁ bhayena naṣṭa-ceṣṭatām | ṛṣi-gaṇā dhyānaṁ dhyānāvasthām eva sākṣāt yayuḥ, anena śāntaḥ | ambā devaky-ādayaḥ asraṁ rodanam ity anena vatsalaḥ karuṇaś ca | romāñcam atra vīra-rasaḥ | sureśā indrādyā antaś-camatkāram iti adbhuta-rasaḥ | asita-dṛśaḥ yuvatayaḥ ||84||

—o)0(o—

**|| 4.8.85 ||**

**āśrayatve, yathā—**

svasmin dhūrye’py amānī śiśuṣu giri-dhṛtāv udyateṣu smitāsyas

thūtkārī dadhni visre praṇayiṣu vivṛta-prauḍhir indre’ruṇākṣaḥ |

goṣṭhe sāśrur vidūne guruṣu hari-makhaṁ prāsya kampaḥ sa pāyād

āsāre sphāra-dṛṣṭir yuvatiṣu pulakī bibhrad adriṁ vibhur vaḥ ||

**śrī-jīvaḥ :** amānīti nirahaṅkāratayā śāntaḥ uktaḥ | kampa ity anena bhayānakaḥ | evam anye’pi jñeyāḥ | prāsya khaṇḍayitvā ||85||

**mukundadāsaḥ :** amānīti nirahaṅkāratayā śāntaḥ uktaḥ | śiśuṣu smitāsya iti vatsala-hāsau | vivṛta-prauḍhir iti preyān | aruṇākṣa iti raudraḥ | guruṣu hari-makhaṁ prāsya khaṇḍayitveti prīta-bhayānakau | bibhrad adrim iti yuddha-vīraḥ ||85||

**viśvanāthaḥ :** ekasya kṛṣṇasya sarva-rasānāṁ viṣayatve udāharaṇam uktvā tasya sarva-rasāśrayatve’pi udāharaṇam āha—svasminn iti | na vibhuḥ śrī-kṛṣṇaḥ govardhanaṁ bibhrat san vaḥ yuṣmān pāyāt | dhūrye govardhana-bhāra-vāhake’pi svasmin amānīti nirahaṅkāratayā śānta-bhaktaḥ | visre āma-gandhe dadhni thūtkārīti bībhatsaḥ | praṇayiṣu sakhiṣu vivṛta-prauḍhiḥ, govardhana-dhāraṇa-janya-baliṣṭhatāviṣkāro yena sa iti vīra-rasaḥ | aruṇākṣa iti raudraḥ | varṣāpavanābhyāṁ goṣṭhe vidūne duḥkhite sati sāśrur iti karuṇaḥ | indra-makhaṁ prāsya khaṇḍayitvā guru-vargeṣu kampa ity anena bhayānakaḥ | āsāre dhārā-sampāte sphārā dṛṣṭir yasya saḥ ||85||

—o)0(o—

iti śrī-śrī-bhakti-rasāmṛta-sindhāv uttara-vibhāge

rasānāṁ maitrī-vaira-sthiti-nāmnī

laharī aṣṭamī

|| 4.8 ||

**(4.9)**

## rasābhāsākhyā

### navama-laharī

**|| 4.9.1-2 ||**

pūrvam evānuśiṣṭena vikalā rasa-lakṣaṇā |

rasā eva rasābhāsā rasa-jñair anukīrtitāḥ ||

syus tridhoparasāś cānurasāś cāparasāś ca te |

uttamā madhyamāḥ proktāḥ kaniṣṭhāś cety amī kramāt ||

**śrī-jīvaḥ :** rasa iti rasatvenāpātataḥ pratīyamānā apīty arthaḥ | rasasya lakṣaṇā lakṣaṇena, vikalā vibhāvādiṣu lakṣaṇa-hīnatayā hīnāḥ ||1||

**mukundadāsaḥ :** rasā eva pūrvam evānuśiṣṭena kathitena rasa-lakṣaṇa-vikalāḥ sthāyy-ādīnāṁ lakṣaṇena hīnāḥ śāntādayo rasābhāsāḥ ||1||

**viśvanāthaḥ :** rasā iti rasatvenāpātataḥ pratīyamānā apīty arthaḥ | rasasya lakṣaṇā lakṣaṇena vikalā vibhāvādiṣu lakṣaṇa-hīnatayā hīnāḥ | sthāyi-prabhṛtīnāṁ vairūpyeṇa | uparasasyodāharaṇaṁ tu agre śṛṅgāra-rase eva vakṣyati ||1||

—o)0(o—

**|| 4.9.3-4 ||**

atra **uparasāḥ**—

prāptaiḥ sthāyi-vibhāvānubhāvādyais tu virūpatām |

śāntādayo rasā eva dvādaśoparasā matāḥ ||

tatra **śāntoparasāḥ—**

brahma-bhāvāt para-brahmaṇy advaitādhikya-yogataḥ |

tathā bībhatsa-bhūmādeḥ śānto hy uparaso bhavet ||

**śrī-jīvaḥ :** para-brahmaṇi brahmaṇo hi pratiṣṭhāham [gītā 14.27] ity ādi pratipādite śrī-bhagavati brahma-bhāvān nirviśeṣatā-dṛṣṭeḥ | tathādvaitādhikya-yogataḥ sarva-kāraṇena tena saha sarvasyātyantābheda iti mananāt | tathā bībhatsa-bhūmādeḥ nirantaraṁ dehādau jugupsā-bhāvanā | ādi-grahaṇāc cid-acid-vivekāc ca iti jñeyam | itaḥ param udāharaṇāny eka-deśa-darśanād eva jñāpanīyāni ||4||

**mukundadāsaḥ :** para-brahmaṇi bhagavati brahma-bhāvād brahma-mātra-dṛṣṭeḥ | tathādvaitādhikya-yogataḥ sarva-kāraṇa-kāraṇena tena saha sarvasyātyantābheda-mananāt | anubhāve vairūpyam idam | agrimam api tathā bībhatsa-bhūmāder nirantaraṁ dehādau jugupsā-bhāvanāt ||4||

**viśvanāthaḥ :** para-brahmaṇi brahmaṇo hi pratiṣṭhāham [gītā 14.27] ity ādi pratipādite śrī-bhagavati brahma-bhāvān nirviśeṣatā-dṛṣṭeḥ | tathādvaitādhikya-yogataḥ sarva-kāraṇena tena saha sarvasyātyantābheda iti mananāt | tathā bībhatsa-bhūmādeḥ nirantaraṁ dehādau jugupsā-bhāvāt | ādi-grahaṇāc cid-acid-vivekātirekāc ceti jñeyam | ataḥ param udāharaṇāny eka-deśa-darśanād vijñāpanīyāni ||4||

—o)0(o—

**|| 4.9.5-6 ||**

tatra **ādyaṁ**, yathā—

vijñāna-suṣamā-dhaute samādhau yad udañcati |

sukhaṁ dṛṣṭe tad evādya purāṇa-puruṣe tvayi ||

**dvitīyaṁ**, yathā—

yatra yatra viṣaye mama dṛṣṭis

taṁ tam eva kalayāmi bhavantam |

yan nirañjana parāvara-bījaṁ

tvāṁ vinā kim api nāparam asti ||

**śrī-jīvaḥ :** *na vyākhyātam |*

**mukundadāsaḥ :** taṁ tam eva viṣayam | yad yasmāt tṛtīyam ūhyam | evam uttarāpi ||6||

**viśvanāthaḥ :** dvitīyaṁ bhagavatā saha sarva-vastunaḥ atyanta-bheda-darśanaṁ yatheti | tṛtīyasya bībhatsa-bhūmāder udāharaṇam atra noktam, kintu tat svayam evohyam ||6||

—o)0(o—

**|| 4.9.7-8 ||**

atha **prītoparasaḥ—**

kṛṣṇasyāgre’tidhārṣṭyena tad-bhakteṣv avahelayā |

svābhīṣṭa-devatānyatra paramotkarṣa-vīkṣayā |

maryādātikramādyaiś ca prītoparasatā matā ||

tatra **ādyaṁ**, yathā—

praṇayan vapur vivaśatāṁ satāṁ kulair

avadhīryamāṇa-naṭano’py anargalaḥ |

vikira prabho dṛśam ihety akuṇṭha-vāk

caṭulo baṭu-vyavṛṇutātmano ratim ||

**śrī-jīvaḥ :** vivaśatāṁ prathayan pṛthuṁ kurvann iti | svalpām api tāṁ pṛthutayā darśayann ity arthaḥ | prabho iti śrī-kṛṣṇa-pratimāṁ prati sambodhanam ||8||

**mukundadāsaḥ :** vapur vivaśatāṁ hantādy-anusandhāna-rāhityaṁ prathayan svalpām api pṛthutayā darśayann ity arthaḥ | prabho iti śrī-kṛṣṇa-pratimāṁ prati sambodhanam ||8||

**viśvanāthaḥ :** vivaśatāṁ prathayann iti | pṛthuṁ kurvan svalpām api vivaśatāṁ pṛthutayā darśayann ity arthaḥ | satāṁ kulaiḥ samūhaiḥ tiraskṛtaṁ naṭanaṁ yasya tathā-bhūto’pi anargalaḥ nirlajjaḥ | he prabho iti śrī-kṛṣṇa-pratimāṁ prati sambodhanam | caṭulaś cañcalo baṭur brāhmaṇaaḥ ||8||

—o)0(o—

**|| 4.9.9-10 ||**

atha **preya-uparasaḥ—**

ekasminn eva sakhyena hari-mitrādy-avajñayā |

yuddha-bhūmādinā cāpi preyānuparaso bhavet ||

tatra **ādyaṁ**, yathā—

suhṛd ity udito bhiyā cakampe

chalito narma-girā stutiṁ cakāra |

sa nṛpaḥ pariripsatā[[8]](#footnote-9) bhujābhyāṁ

hariṇā daṇḍavad agrataḥ papāta ||

**śrī-jīvaḥ :** ekasminn eva, na tu mithaḥ ||9|| sa nṛpa iti śrī-hareḥ putryāḥ putrasya vā śvaśuraḥ kaścid ity arthaḥ ||10||

**mukundadāsaḥ :** chalito vañcita upahasita ity arthaḥ | sa nṛpa iti śrī-hareḥ putryāḥ putrasya vā śvaśuraḥ kaścid ity arthaḥ ||10||

**viśvanāthaḥ :** ekasminn eva sakhyaṁ, na tu dvayoḥ parasparaṁ sakhyam ||9|| sa nṛpa iti śrī-kṛṣṇasya kanyāyāḥ putrasya vā śvaśuraḥ kaścid ity arthaḥ | śrī-kṛṣṇena suhṛd ity uditaḥ san nāhaṁ tava suhṛd-yogya iti bhayāc cakampe | nṛpasya sakhi-bhāvābhāvād uparaso jñeyaḥ ||10||

—o)0(o—

**|| 4.9.11-12 ||**

atha **vatsaloparasaḥ—**

sāmarthyādhikyābhijñānāl lālanādy-aprayatnataḥ |

karuṇasyātirekādes turyaś coparaso bhavet ||

tatra **ādyaṁ**, yathā—

mallānāṁ yad-avadhi parvatodbhaṭānām

unmāthaṁ sapadi tavātmajād apaśyam |

nodvegaṁ tad-avadhi yāmi jāmi tasmin

drāghiṣṭhām api samitiṁ prapadyamāne ||

**śrī-jīvaḥ :** jāmi he bhagini ! ||12||

**mukundadāsaḥ :** jāmi he bhagini ! samitiṁ saṅgrāmam ||12||

**viśvanāthaḥ :** tūryo vātsalya-rasaḥ ||11|| devakīṁ prati tasyā bhaginī kācid vasudevasyāparā strī āha—tava putrāt mallānām unmāthaṁ parābhavam aham apaśyam, he jāmi bhagini ! drāghiṣṭhāṁ dīrghatarām api samitiṁ yuddhaṁ prapadyamāne’pi tasmin śrī-kṛṣṇe udvegaṁ na yāmi ||12||

—o)0(o—

**|| 4.9.13 ||**

atha **śṛṅgāroparasaḥ** | tatra **sthāyi-vairūpyam—**

dvayor ekatarasyaiva ratir yā khalu dṛśyate |

yān ekatra tathaikasya sthāyinaḥ sā virūpatā |

vibhāvasyaiva vairūpyaṁ sthāyiny atropacaryate ||

**śrī-jīvaḥ :** vibhāvasyālambana-rūpasyaiveti, kvacit tad-dehasya, kvacit tad-antaḥkaraṇasyety arthaḥ | svarūpataḥ sthāyino vairūpyāyogāt | tatraikatara-raty-udāharaṇe yajña-patnīṣu dehasyaiva vairūpyaṁ jñeyam, brāhmaṇa-dehatvāt | tac ca tādṛśīṁ ratiṁ virūpayati, anuciteyam iti śrī-kṛṣṇa-ratim api nodgamayati | tato’nya-doṣasyānyatra saṅkramaṇād upacaryate ity uktam | ekasyānekatra ratis tv antaḥkaraṇasyaiva vairūpyam, ekatrāniṣṭhitatvāt | tad etac ca nāyikā-gatam eva jñeyam | uttamānuttamayos tāratamyābhāve nāyaka-gataṁ ca ||13||

**mukundadāsaḥ :** vibhāvasya raty-āśrayaṇālambanasya vairūpyaṁ mano’naucityaṁ mano-dharmaḥ ratāv upacaryate, tasyās tad-āśrayatvāt ||13||

**viśvanāthaḥ :** dvayor nāyikā-nāyakayor madhye ekasyaiva ratiḥ, na tu parasparam | tathaikasyānekatra ratiḥ vibhāvasyālambana-rūpasyaiveti kvacit tad-dehasya kvacit tad-antaḥkaraṇasyety arthaḥ | svarūpataḥ sthāyino vairūpyāyogāt tatraikatara-raty-udāharaṇe yajña-patnīṣu dehasyaiva vairūpyaṁ jñeyam, brāhmaṇa-dehatvāt | tac ca tādṛśīṁ ratiṁ virūpayati, tathānucitatvāt śrī-kṛṣṇasyāpi ratiṁ nodgamayati | ato brāhmaṇī-niṣṭhitatvāt—tad etac ca nāyikā-gatam eva jñeyam | uttamānuttamayor nāyikayos tāratamyābhāve tac ca vairūpyaṁ nāyaka-gatam api jñeyam ||13||

—o)0(o—

**|| 4.9.14 ||**

tatra **ekatra ratir,** yathā lalita-mādhave (9.37)—

manda-smitaṁ prakṛti-siddham api vyudastaṁ

saṅgopitaś ca sahajo’pi dṛśos taraṅgaḥ |

dhūmāyite dvija-vadhū-madanārti-vahnāv

ahnāya kāpi gatir aṅkuritā ayāsīt ||

**śrī-jīvaḥ :** *na vyākhyātam |*

**mukundadāsaḥ :** ahnāya śīghraṁ kāpi śucy-udāsīnā brāhmaṇīnāṁ mayā riraṁsāṁ loka-vigītāṁ kurvatīnāṁ śucitva-bhāvanāyogyatvāt ||14||

**viśvanāthaḥ :** dvija-vadhūnāṁ yājñika-brāhmaṇīnāṁ kandarpārti-rūpa-vahnau prajvalanārthaṁ dhūmāyite svabhāva-siddham api smitaṁ śrī-kṛṣṇena vyudastaṁ dūrīkṛtaṁ, ato’hnāya śrī-kṛṣṇasya manasaḥ kāpi anirvacanīyā śānty-avalambinī gatir aṅkuritā āsīt ||14||

—o)0(o—

**|| 4.9.15 ||**

atyantābhāva evātra rateḥ khalu vivakṣitaḥ |

etasyāḥ prāg-abhāve tu śucir noparaso bhavet ||

**śrī-jīvaḥ :** atyantābhāvas traikāliky asattā | atreti tāsāṁ brāhmaṇī-deham adhikṛtya ity arthaḥ ||15||

**mukundadāsaḥ :** atyantābhāvas traikāliky asattā | atra vairūpye ||15||

**viśvanāthaḥ :** atyantābhāvas traikāliky asattā | atra brāhmaṇī-dehe yatra ratiman-nāyikā-viṣayakaṁ jñānaṁ nāyakasya nāsti, kintu dūtī-dvārā jñāne jāte nāyakasyāpi ratiḥ prādurbhaviṣyaty ato na rateḥ kāla-trayāvidyamānatva-rūpātyantābhāvaḥ, tasmāt tatra noparasa ity āha—etasyā iti rater ity arthaḥ ||15||

—o)0(o—

**|| 4.9.16 ||**

**anekatra ratir**, yathā—

gāndharvi kurvāṇam avekṣya līlām

agre dharaṇyāṁ sakhi kāma-pālam |

ākarṇayantī ca mukunda-veṇuṁ

bhinnādya sādhvi smarato dvidhāsi ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** he gāndharvi ! dharaṇyāṁ līlāṁ kurvāṇaṁ kāma-pālaṁ baladevam avekṣya he sādhvi smaraṇe bhinnā satī dvidhāsi ||16||

—o)0(o—

**|| 4.9.17 ||**

kecit tu nāyakasyāpi sarvathā tulya-rāgataḥ |

nāyikāsv apy anekāsu vadanty uparasaṁ śucim ||

**śrī-jīvaḥ :** kecid rasa-tattva-vidaḥ | anekāsu prema-tāratamyena bahu-vidhāsu ||17||

**mukundadāsaḥ :** kecid iti | dakṣiṇa-nāyake tad-darśanāntaṁ sva-matam ity abhiprāyaḥ | yad vā, tatra sarvathā tv asyā bhāvāt teṣāṁ matam api svābhipretam ||17||

**viśvanāthaḥ :** anekāsu prema-tāratamyena uttama-madhyama-kaniṣṭhāsu bahu-vidhāsu nāyakasya vivekābhāvena tulya-rāgāt kecit rasa-tattva-vidaḥ uparasaṁ vadanti ||17||

—o)0(o—

**|| 4.9.18 ||**

**vibhāva-vairūpyam—**

vaidagdhyaujjvalya-viraho vibhāvasya virūpatā |

latā-paśu-pulindīṣu vṛddhāsv api sa vartate ||

**śrī-jīvaḥ :** vaidagdhyādi-viraha ity upalakṣaṇaṁ gurutvādīnām | yathā yajña-patnīṣu vairūpyaṁ matam | latā-paśuṣv atra tat-sānnidhyādi-svabhāvenānanda-mātram eva madhura-ratitayotprekṣyate | vṛddhāsu hāsa-mātrārthaṁ tādṛśatvaṁ ca varṇyate | tasmād vāstava-tad-raty-abhāvād rasābhāsatvam | pulindīṣu tu vāstava-ratitve’pi jāti-vairūpyād yajñapatnīvat tad-ābhāsatvaṁ jñeyam | tatra latā-paśuṣu vaidagdhyaṁ nāsty eva | vṛddhāsu vaidagdhya-prātikūlyaṁ dṛśyate | pulindīṣu ca vaidagdhyaṁ nātisambhāvyate | tasmāt tad-viraha uddiṣṭaḥ | tathaujjvalyaṁ nāma ākṛtyā jātyādinā ca yogyatvaṁ, tat-tad-yogyatā-virahaś ca yathā-yogyaṁ draṣṭavyam | sa vartata iti sa vaidagdhyādi-viraho vartate ||18||

**mukundadāsaḥ :** vaidagdhyety atra śucitva-suveśatve api vakṣyamāṇe jñeya ||18||

**viśvanāthaḥ :** vaidagdhyādi-viraha ity upalakṣaṇaṁ, gurutvādayo’pi grāhyāḥ | tena yajña-patny-ādiṣu vairūpyaṁ siddham | latā-paśuṣv atra tat-sānnidhyādi-svabhāvenānanda-mātram eva madhura-ratitayotprekṣyate | vṛddhāsu vāstava-ratimattve’pi jāti-vairūpyāt hāsa-mātrārthaṁ tādṛśatvaṁ ca varṇyate | tasmād vāstava-tad-raty-abhāvād rasābhāsatvam | pulindīṣu tu vāstava-ratimattve’pi jāti-vairūpyād yajñapatnīvat tad-ābhāsatvaṁ jñeyam | tatra latā-paśuṣu vaidagdhyaṁ nāsty eva | vṛddhāsu vaidagdhya-prātikūlyaṁ dṛśyate | pulindīṣu ca vaidagdhyaṁ nātisambhāvyate | tasmāt tad-viraha uddiṣṭaḥ | sa vaidagdhyādi-viraho vartate ||18||

—o)0(o—

**|| 4.9.19 ||**

**tatra latā**, yathā—

sakhi madhu kiratī niśamya vaṁśīṁ

madhu-mathanena kaṭākṣitātha mṛdvī |

mukula-pulakitā latāvalīyaṁ

ratim iha pallavitāṁ hṛdi vyanakti ||

**śrī-jīvaḥ :** sakhi madhv ity atra—

“sa-mukula-pulakā niśamya vaṁśīṁ

nakha-likhitā ca hariṁ prasajya jātā |

tad iha nava-vayāḥ pratāninīyaṁ

lasati yathā bhavatī tathā vārāṅgi ||” iti vā pāṭhaḥ ||19||

**mukundadāsaḥ :** *na vyākhyātam |*

**viśvanāthaḥ :** he sakhi ! śrī-kṛṣṇa-kaṭākṣītā latāvalī vaṁśīṁ niśamya madhu kiratī satī svasya hṛdi pallavitāṁ ratiṁ vyanakti | kathaṁ-bhūtā ? mukulena pulakitā ||19||

—o)0(o—

**|| 4.9.20 ||**

**paśur**, yathā—

paśyādbhutās tuṅga-madaḥ kuraṅgīḥ

pataṅga-kanyā-puline’dya dhanyāḥ |

yāḥ keśavāṅge tad-apāṅga-pūtāḥ

sānaṅga-raṅgāṁ dṛśam arpayanti ||

**śrī-jīvaḥ :** paśyādbhutā ity asyottarārdhe, “yāḥ keśavāṅgaṁ sakhi saṅgamayya, svairād apāṅgaṁ bhavatīr jayanti” iti vā pāṭhaḥ ||20||

**mukundadāsaḥ :** *na vyākhyātam |*

**viśvanāthaḥ :** he sakhi ! yamunā-puline adbhutāḥ kuraṅgīr hariṇīḥ paśya | yāḥ kuraṅgyaḥ śrī-kṛṣṇāpāṅgena pūtāḥ satyaḥ śrī-kṛṣṇāṅge dṛśam arpayanti ||20||

—o)0(o—

**|| 4.9.21 ||**

**pulindī**, yathā—

kālindī-puline paśya pulindī pulakācitā |

harer dṛk-cāpalaṁ vīkṣya sahajaṁ yā vighūrṇate ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** śrī-kṛṣṇasya sāhajika-netra-cāpalyaṁ prekṣya vighūrṇate ||21||

—o)0(o—

**|| 4.9.22 ||**

**vṛddhā**, yathā—

kajjalena kṛta-keśa-kālimā

bilva-yugma-racitonnata-stanī |

paśya gauri kiratī dṛg-añcalaṁ

smerayaty aghaharaṁ jaraty asau ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** he gauri ! dṛg-añcalaṁ kiratī vṛddhā śrī-kṛṣṇaṁ smerayati hāsayati | ekatra vṛddhādiṣv eva rāgo na kṛṣṇa iti ||22||

—o)0(o—

**|| 4.9.23-24 ||**

sthāyino’tra virūpatvam eka-rāgatayāpi cet |

ghaṭetāsau vibhāvasya virūpatve’py udāhṛtiḥ ||

śucitvaujjvalya-vaidigdhyāt suveśatvāc ca kathyate |

śṛṅgārasya vibhāvatvam anyatrābhāsatā tataḥ ||

**śrī-jīvaḥ :** vaidagdhety ādinā darśitam eva vivṛṇvann upasaṁharati—śucitveti | śucitvādikam ālambanasya jñeyam | vibhāvatvaṁ viśiṣṭo bhāvaḥ sattvā sthāyī vā yatra tad-rūpatvam | pāvitryaujjvalya-vaidagdhya-suveṣatvair vibhāvagaiḥ | “śṛṅgāraḥ puṣṭim āgacched ābhāsatvam ato’nyathā” iti pāṭhāntaram ||24||

**mukundadāsaḥ :** uktaṁ vibhāva-vairūpyaṁ vivṛṇvann upasaṁharati—śucitveti | vibhāvatvam āśrayatvaṁ, tato’nyatra śucitvādi-rahite vibhāve śṛṅgārasyābhāsataiva ||24||

**viśvanāthaḥ :** sthāyino vairūpyam udāhṛtam | asau udāhṛtiḥ vibhāvasya virūpatve’pi ghaṭeta sambhavatīty arthaḥ | ata eva vibhāva-gata-vairūpyam eva sthāyiny upacaritam iti prāk pratipāditam ||23|| śucitvaṁ śuddhatvam | etebhyaḥ śṛṅgāra-rasasya vibhāvatvaṁ kathyate, tataḥ śucitvādibhyo’nyatra śṛṅgāra-rasābhāsatā kathyate ||24||**[[9]](#footnote-10)**

—o)0(o—

**|| 4.9.25-26 ||**

atha **anubhāva-vairūpyam—**

samayānāṁ vyatikrāntir grāmyatvaṁ dhṛṣṭatāpi ca |

vairūpyam anubhāvāder manīṣibhir udīritam ||

tatra **samaya-vyatikrāntiḥ—**

samayāḥ khaṇḍitādīnāṁ priye roṣoditādayaḥ |

puṁsaḥ smitādayaś cātra priyayā tāḍanādiṣu |

eteṣām anyathā-bhāvaḥ samayānāṁ vyatikramaḥ ||

**śrī-jīvaḥ :** samayāḥ ācārāḥ ||25||

**mukundadāsaḥ :** samayānām ācārāṇām | anubhāvāder ity atrādi-śabdād vyabhicāriṇām api vairūpyam ūhyam ||25-26||

**viśvanāthaḥ :** samayānām ācārāṇāṁ vyatikramaḥ—khaṇḍitādi-nāyikānāṁ kānte roṣa-vyañjaka-vacanādaya eva rasa-śāstroktācārāḥ, tathāpi priyayā kartryā puṣpādibhis tāḍanādiṣu satsu puṁsaḥ priyasya smitādaya eva ācārāḥ, na tu roṣoditādayaḥ | eteṣāṁ roṣoditānām anyathā-bhāvaḥ ||26||

—o)0(o—

**|| 4.9.27 ||**

tatra **ādyaṁ**, yathā —

kāntā-nakhāṅkito’py adya parihṛtya hare hriyam |

kailāsa-vāsinīṁ dāsīṁ kṛpā-dṛṣṭyā bhajasva mām ||

**śrī-jīvaḥ, mukundadāsaḥ :** *na vyākhyātam |*

**viśvanāthaḥ :** stuty-ādayaḥ—he hare ! tvam anya-kāntā-nakhāṅkito’pi lajjāṁ parihṛtya māṁ svīkuru | atrānya-kāntā-sambhoga-cihne dṛṣṭe nāyikāyā roṣoktir apekṣitā | tāṁ vihāya anayā stutiḥ kṛteti anubhāvasya vairūpyaṁ jñeyam ||27||

—o)0(o—

**|| 4.9.28-29 ||**

atha **grāmyatvam —**

bāla-śabdādy-upanyāso virasokti-prapañcanam |

kaṭī-kaṇḍūtir ity ādyaṁ grāmyatvaṁ kathitaṁ budhaiḥ ||

tatra **ādyaṁ**, yathā —

kiṁ naḥ phaṇi-kiśorīṇāṁ tvaṁ puṣkara-sadāṁ sadā |

muralī-dhvaninā nīvīṁ gopa-bāla vilumpasi ||

**śrī-jīvaḥ :** kailāsa-vāsinīnām iva purāṇāntara-kathita-rītyā phaṇi-kiśorīṇām apy udāhṛtim uparasa evāvajñayā varṇayati—kiṁ na iti | puṣkara-sadāṁ kāliya-hradasya jala-vāsinīnām | atra śrī-kṛṣṇasya tadā bālye’pi muralī-dhvanir viśeṣeṇa kṛta-kaiśora-bhāvasya bāleti sambodhanaṁ tāsām avaidagdhyam eva jñeyam ||29||

**mukundadāsaḥ :** puṣkara-sadāṁ kāliya-hradasya jala-vāsinīnām | atra śrī-kṛṣṇasya prathama-paugaṇḍe’pi āśriteṣu kiśorābhatvāt bāleti sambodhanaṁ tāsāṁ grāmyatvena eva |

sukumāreṇa paugaṇḍa-vayasā saṅgato’py asau |

kiśorābhaḥ sadā dāsa-viśeṣāṇāṁ prabhāsate || [bha.ra.si. 3.4.38]

ity uktatvāt āsāṁ sambhramātmā ratiḥ | śrī-kṛṣṇa-rūpādi-prabhāvān madhura-ratitayoditeti bodhyam ||29||

**viśvanāthaḥ :** kailāsa-vāsinīnām iva purāṇāntara-kathita-rītyā phaṇi-kiśorīṇām apy udāhṛtir uparasa eva | tam avajñayā varṇayati—kiṁ na iti | puṣkara-sadāṁ kāliya-hradasya jala-vāsinīnāṁ sarpa-kanyānāṁ no’smākaṁ nīvīṁ kiṁ vilumpasi ? ||29||

—o)0(o—

**|| 4.9.30-31 ||**

atha **dhṛṣṭatā—**

prakaṭa-prārthanādiḥ syāt sambhogādes tu dhṛṣṭatā ||

yathā—

kānta kailāsa-kuñjo’yaṁ ramyāhaṁ nava-yauvanā |

tvaṁ vidagdho’si govinda kiṁ vā vācyam ataḥ param ||

*na katamenāpi vyākhyātam |*

—o)0(o—

**|| 4.9.32-34 ||**

evam eva tu gauṇānāṁ hāsādīnām api svayam |

vijñeyoparasatvasya manīṣibhir udāhṛtiḥ ||

atha **anurasāḥ—**

bhaktādibhir vibhāvādyaiḥ kṛṣṇa-sambandha-varjitaiḥ |

rasā hāsyādayaḥ sapta śāntaś cānurasā matāḥ ||

**tatra hāsyānurasaḥ—**

tāṇḍavaṁ vyadhita hanta kakkhaṭī

markaṭī bhrukuṭibhis tathoddhuram |

yena vallava-kadambakaṁ babhau

hāsa-ḍambara-karambitānanam ||

**śrī-jīvaḥ :** bhaktādibhir iti | bhaktā atra pañca-vidhāḥ śāntas tu rasa-śāstrāntara-prasiddho rukṣaḥ ||33|| kakkhaṭī-nāmnī ||34||

**mukundadāsaḥ :** bhaktādibhir iti | vibhāvādyair ity atrādya-grahaṇād anubhāvādayaḥ śāntaś ceti brahmaālambano bhakty-āśrayaḥ śānto’pi anurasa eveti ||33|| kakkhaṭī-nāmnī ||34||

**viśvanāthaḥ :** bhaktādi-rūpā ye ālambana-vibhāvanādayas te yadi kṛṣṇa-sambandha-varjitā bhavanti, tadā tair vibhāvādibhir utpannā rasā anurasā jñeyāḥ | bhaktā atra pañca-vidhāḥ, śāntas tu rasa-śāstrāntara-prasiddho rukṣa eva ||33||

kakkhaṭī-nāmnī vānarī uddhuram utkaṭaṁ tāṇḍavaṁ tathā vyadhita, yena tāṇḍavena hāsyasya ḍambara autkaṭyaṁ tena karambitaṁ yuktam ānanaṁ yasya tathā-bhūtaṁ vallava-kadambakaṁ gopa-samūhaṁ babhau ||34||

—o)0(o—

**|| 4.9.35 ||**

atha **adbhutānurasaḥ—**

bhāṇḍīra-kakṣe bahudhā vitaṇḍāṁ

vedānta-tantre śuka-maṇḍalasya |

ākarṇayan nirnimiṣākṣi-pakṣmā

romāñcitāṅgaś ca surarṣir āsīt ||

**śrī-jīvaḥ :** bhāṇḍīra-kakṣe tad-ūrdhvaga-latāsu saurabhe ca tṛṇe kakṣaḥ śuṣka-kānana-vīrudhoḥ iti viśvaḥ | bhāṇḍīra-vṛkṣa iti pāṭhas tu sugamaḥ ||35||

**mukundadāsaḥ :** bhāṇḍīra-kakṣe tad-ūrdhvaga-latāsu | saurabhe ca tṛṇe kakṣaḥ śuṣka-kānana-vīrudhoḥ iti viśvaḥ ||35||

**viśvanāthaḥ :** bhāṇḍīra-kakṣe tad-ūrdhvaga-latāsu saurabhe ca tṛṇe kakṣaḥ śuṣka-kānana-vīrudhoḥ iti viśvaḥ | tatra śuka-pakṣi-maṇḍalasya vedānta-śāstre vitaṇḍāṁ vāda-vicāram ākarṣayan devarṣir nāradaḥ ||35||

—o)0(o—

**|| 4.9.36-37 ||**

evam evātra vijñeyā vīrāder apy udāhṛtiḥ ||

aṣṭāv amī taṭastheṣu prākaṭyaṁ yadi bibhrati |

kṛṣṇādibhir vibhāvādyair gatair anubhavādhvani ||

**śrī-jīvaḥ :** aṣṭāv iti śānta eko hāsyādayaś ca saptety aṣṭau ||37||

**mukundadāsaḥ :** *na vyākhyātam |*

**viśvanāthaḥ :** aṣṭāv iti śānta eko hāsyādayaś ca saptety aṣṭau rasā yadi kṛṣṇādibhir vibrahmādyais taṭastheṣu bhaktyālambaneṣu prākātyaṁ bibhrati, tadāpy anurasā jñeyāḥ ||37||

—o)0(o—

**|| 4.9.38-39 ||**

atha **aparasāḥ—**

kṛṣṇa-tat-pratipakṣaś ced viṣayāśrayatāṁ gatāḥ |

hāsādīnāṁ tadā te’tra prājñair aparasā matāḥ ||

tatra **hāsyāparasaḥ—**

palāyamānam udvīkṣya capalāyata-locanam |

kṛṣṇam ārāj jarāsandhaḥ solluṇṭham ahasīn muhuḥ ||

**śrī-jīvaḥ :** palāyeti | atra jarāsandhasya hāsas tāvad aparasa eva, kasyacit tadvad āsura-bhāvasyāpi tad-anugato hāsaś cet tadā so’py aparasaḥ | kasyacid bhaktasya tad-upahāsamaya-hāsaś cet tadā śuddha eva hāsya-rasaḥ ||39|||

**mukundadāsaḥ :** *na vyākhyātam |*

**viśvanāthaḥ :** daśama-skandhe varṇitaṁ śrī-kṛṣṇasya palāyanaṁ vīkṣya solluṇṭhaṁ yathā syāt tathā ahasat jahāsa | atra jarāsandhasya hāsas tāvad aparasa eva | kasyacit tadāsura-svabhāvasyāppi tad-anugato hāsaś cet tadā so’py aparasaḥ | kasyacid bhaktasya tad-upahāsa-samaye hāsaś cet tadā śuddha eva hāsya-rasaḥ ||39||

—o)0(o—

**|| 4.9.40-41 ||**

evam anye’pi vijñeyās te’dbhutāparasādayaḥ |

uttamās tu rasābhāsāḥ kaiścid rasatayoditāḥ ||

tathā hi—

bhāvāḥ sarve tad-ābhāsā rasābhāsāś ca kecana |

amī proktā rasābhijñaiḥ sarve’pi rasanād rasāḥ ||

**śrī-jīvaḥ :** evam iti | atra sarva-prakaraṇārthaḥ samasya vinyasyate | vibrahmādyā mitho yogyāḥ sampadyante rasāya te | vairasyāyānyathā, sā tu yogyatā loka-viśrutā ||41||

**mukundadāsaḥ, viśvanāthaḥ :** *na vyākhyātam |*

—o)0(o—

**|| 4.9.42 ||**

bhāratādyāś catasras tu rasāvasthāna-sūcikāḥ |

vṛttayo nāṭya-mātṛtvād uktā nāṭaka-lakṣaṇe ||

**śrī-jīvaḥ :** nāṭya-mātṛtvān nāṭya eva upayuktatvād ity arthaḥ | nāṭaka-lakṣaṇe nāṭaka-candrikākhye sva-kṛte iti jñeyam ||42||

**mukundadāsaḥ :** nāṭya-mātṛtvān nāṭyo’vaśyam eva sāpekṣatvād ity arthaḥ | nāṭaka-lakṣaṇe nāṭaka-candrākhye sva-kṛte iti jñeyam ||42|| ity artha-ratna-dīpikā-nāmnyāṁ śrī-hari-bhakti-rasāmṛta-sindhu-ṭīkāyāṁ caturtho vibhāgaḥ ||

**viśvanāthaḥ :** bhāratādyāś catasro vṛttayaḥ | nāṭya-mātṛtvān nāṭya eva upayuktatāṁ, mat-kṛta-nāṭaka-candrikāyāṁ nāṭaka-lakṣaṇe uktāḥ ||42||

—o)0(o—

**|| 4.9.43-44 ||**

granthasya gaurava-bhayād asyā bhakti-rasa-śriyaḥ |

samāhṛtiḥ samāsena mayā seyaṁ vinirmitā ||

gopāla-rūpa-śobhāṁ

dadhad api raghunātha-bhāva-visārī |

tuṣyatu sanātano’sminn

uttara-bhāge rasāmṛtāmbhodheḥ ||

iti śrī-śrī-bhakti-rasāmṛta-sindhāv uttara-vibhāge

rasābhāsa-laharī navamī

|| 4.9 ||

iti śrī-śrī-bhakti-rasāmṛta-sindhau

gauṇa-bhakti-rasa-nirūpaṇo nāma

caturtho vibhāgaḥ samāptaḥ |

|| 4 ||

rāmāṅga-śatru-gaṇite śāke gokulam adhiṣṭhitenāyam |

bhakti-rasāmṛta-sindhur viṭaṅkitaḥ kṣudra-rūpeṇa ||

**śrī-jīvaḥ :** rāmāṅgeti | śālivāhanasya saṁvatsara-gaṇanayā vikramādityasyāpi sā jñeyā | aṅkasya vāmā gatir iti prasiddhyā triṣaṣṭy-adhika-caturdaśa-śatī-gaṇita ity arthaḥ | vikramādityasya tv aṣṭa-navaty-adhika-pañcadaśa-śatī-gaṇitā iti jñeyam | viṭaṅkita uṭṭaṅkitaḥ | suṣṭhu rūpeṇa ity eva pāṭhitavyam | teṣāṁ dīnaṁ-manyatāmaya-pāṭhe’pi tad-asahiṣṇuḥ sarasvatī kṣudraṁ sūkṣmaṁ durjñeyaṁ rūpaṁ svarūpaṁ yasyeti gatāntarāspadaṁ sphorayantī samāhitavatī |

śrī-kṛṣṇaḥ sarva-pūrṇaḥ sa carati vipule gokule vyakta-tat-tan-

mādhuryaiśvarya-varyaḥ sa ca paśupa-sutānanta-lakṣmībhir iṣṭaḥ |

śrī-rādhā-varga-madhye sa ca madhura-guṇaḥ śrī-dhurādhāma-dhārīty

asmin granthe rasābdhāv abhimata-mahimā-dhāra-sāra-pracāraḥ ||

yad api ca nātiviśuddhā,

tad api ca sadbhiḥ kadāpy urīkāryā |

durgama-saṅgamanīyaṁ

nauka-vāsasyāmṛtāmbhodheḥ ||

|| samāpteyaṁ ṭīkā, teṣām eva prītaye bhavatu ||

**mukundadāsaḥ :** rāmāṅgeti | aṅkasya vāmā gatir iti prasiddhyā triṣaṣṭhy-adhika-caturdaśa-śatī-gaṇita ity arthaḥ | viṭaṅkita uṭṭaṅkitaḥ |

yeṣāṁ kṛpā-lavaṁ prāpya rasābdhir durgamo mayā |

spṛṣṭaḥ kṣudra-mater me’pi te śrī-rūpa-gaṇā gatiḥ ||

adāyi mayakā śaptir iyaṁ ṭīkā vilokyatām |

śrīmad-rūpa-padāmbhoja-sarvasvair eva nāparaiḥ ||

yeṣāṁ sadā mahā-prītis tat-kartari viśeṣataḥ |

sampaśyantas ta evaitāṁ mudaṁ yāsyanti netare ||

samāptā ceyaṁ ṭīkā tad-āśritānāṁ prītaye bhavatu |

śrī-rūpa-caraṇaṁ nityaṁ śaraṇaṁ me paraṁ tapaḥ ||

vicārita-rasāmṛtārṇava udīrṇa-bādhā vidhunvan

ādi-rasa-cāturī-pravilayiny amogha-prathe |

svarūpa-saha-rūpa-kṛṣṇa-kavirāja-pādāśaye

mukunda-caraṇe ratir bhavatu dāsa-bindor mama ||

**viśvanāthaḥ :** rāmāṅgeti | aṅkasya vāmā gatir iti prasiddhyā triṣaṣṭy-adhika-caturdaśa-śatī-gaṇita ity arthaḥ | viṭaṅkita uṭṭaṅkitaḥ | kṣudra-rūpeṇeti dainyoktiḥ | tad-asahiṣṇuḥ sarasvatī kṣudraṁ sūkṣmaṁ durjñeyaṁ rūpaṁ svarūpaṁ yasyety arthāntara-bodhaka-padaṁ sphorayantī samāhitavatī | iti bhakti-rasāmṛta-sindhāv uttara-vibhāge rasābhāsa-laharī navamī |

ṭīkā ceyaṁ samāptā hi vaiṣṇavānāṁ prasādataḥ |

śrī-viśvanātha-racitā bhakti-sāra-pradarśinī ||

**—o)0(o—**

**|| samāpto’yaṁ śrī-śrī-bhakti-rasāmṛta-sindhuḥ ||**

1. duḍiḥ. [↑](#footnote-ref-2)
2. Attributed by Viśvanātha Kavirāja to Dharmadatta, *Sāhitya-darpaṇa* 3.3. Reads *tac-camatkāra-sāratve sarvatrāpy adbhuto rasaḥ* between the two lines. [↑](#footnote-ref-3)
3. dhanikasya. [↑](#footnote-ref-4)
4. Saduktikarṇāmṛta 221 (Keśaṭasya) [↑](#footnote-ref-5)
5. Commentator on *Daśarūpaka.* [↑](#footnote-ref-6)
6. Three syllables missing in the last line. Copyist error or typo? [↑](#footnote-ref-7)
7. labhyamānāsu iti śrī-jīva-dhṛta-pāṭhāntaram. [↑](#footnote-ref-8)
8. pariripsataḥ iti mudrita-pustake. [↑](#footnote-ref-9)
9. asya ślokasya ṭīkā ka-kha-pustakayor eva prāpyate iti haridāsa-dāsaḥ | [↑](#footnote-ref-10)